(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΙ΄

Παρασκευή, 01 Μαρτίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 7ο Γυμνάσιο Κατερίνης, το Αναξαγόρειο Γενικό Λύκειο Νέας Ερυθραίας, το Δημοτικό Σχολείο Διεθνής Μητροπολιτική Εκπαίδευση, το 1ο Δημοτικό σχολείο Θρακομακεδόνων, το 2ο Δημοτικό Σχολείο Βαγίων Βοιωτίας και από το Ζάννειο Ιδιωτικό Δημοτικό Σχολείο Ηρακλείου Κρήτης, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 4 Μαρτίου 2024, σελ.   
2. Συζήτηση επικαίρων ερωτήσεων:, σελ.   
 α) προς τον Υπουργό Υποδομών και Μεταφορών:, σελ.   
 i. με θέμα: «Σε ποιο στάδιο βρίσκεται το φράγμα Ενιπέα στη Σκοπιά Φαρσάλων;», σελ.   
 ii. με θέμα: « Άρχισαν οι καθυστερήσεις και οι αποζημιώσεις για την κατασκευή του έργου της Αναβάθμισης της Ανατολικής Εσωτερικής Περιφερειακής Θεσσαλονίκης (Flyover)», σελ.   
 iii. με θέμα: «Σε εγκατάλειψη και υποβάθμιση ολόκληρες περιοχές λόγω της καθυστέρησης των έργων στο τμήμα της Γραμμής Αιγίου-Ρίου και αδιαλλαξία της κυβέρνησης στο θέμα της υπογειοποίησης της γραμμής Ρίου-Ακτής Δυμαίων», σελ.   
 β) Προς την Υπουργό Εργασίας και Κοινωνικής Ασφάλισης:, σελ.   
 i. με θέμα: «Απώλεια της ασφαλιστικής ικανότητας για εκατοντάδες χιλιάδες μη μισθωτούς (ελεύθερους επαγγελματίες, αυτοαπασχολούμενους και αγρότες) από 1.3.2024» , σελ.   
 ii. με θέμα: «Κίνδυνος για χιλιάδες δανειολήπτες του τέως Οργανισμού Εργατικής Κατοικίας (ΟΕΚ) με οφειλές εκτός ρύθμισης», σελ.   
 iii. με θέμα: «Γιατί απείχε η Ελλάδα από την ψηφοφορία της 16ης Φεβρουαρίου 2024 μπλοκάροντας την ευρωπαϊκή συμφωνία η οποία θα παραχωρούσε δικαιώματα σε εκατομμύρια εργαζομένους σε ψηφιακές πλατφόρμες;», σελ.   
 iv. με θέμα: «Αναγκαία η επίσπευση άμεσης παραλαβής οριστικών παραχωρητηρίων σε εκατό είκοσι οκτώ διαμερίσματα στον οικισμό των εργατικών κατοικιών ΑΝΔΡΕΑ Γ. ΠΑΠΑΝΔΡΕΟΥ», σελ.   
 γ) Προς τον Υπουργό Μετανάστευσης και Ασύλου με θέμα: «Για τους μετανάστες εργαζόμενους σε τηλεφωνικά κέντρα», σελ.   
 δ) Προς τον Υπουργό Κλιματικής Κρίσης και Πολιτικής Προστασίας:, σελ.   
 i. με θέμα: «Καθυστερήσεις στην πίστωση αρωγής, καθώς και της στεγαστικής συνδρομής μετά τις πλημμύρες του Σεπτεμβρίου 2023», σελ.   
 ii. με θέμα: «Καθυστέρηση στην επιχορήγηση των πληγέντων από την πλημμύρα της 4ης Ιανουαρίου 2021 σε περιοχές της Π.Ε. Σερρών της Περιφέρειας Κεντρικής Μακεδονίας», σελ.   
 ε) Προς τον Υπουργό Ψηφιακής Διακυβέρνησης με θέμα: «Δυσχέρειες στην κτηματογράφηση της Κέρκυρας από την καθυστέρηση ψηφιοποίησης ή μεταφοράς των αρχείων των Υποθηκοφυλακείων Νομού Κέρκυρας στο Κτηματολογικό Γραφείο Ιονίων Νήσων», σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΜΠΟΥΡΑΣ Α. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
  
Β. Επί των επικαίρων ερωτήσεων:  
 ΑΥΛΩΝΙΤΗΣ Α. , σελ.   
 ΚΑΙΡΙΔΗΣ Δ. , σελ.   
 ΚΑΤΣΩΤΗΣ Χ. , σελ.   
 ΚΥΡΑΝΑΚΗΣ Κ. , σελ.   
 ΜΕΤΑΞΑΣ Κ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΟΥΜΠΑΣ Κ. , σελ.   
 ΝΟΤΟΠΟΥΛΟΥ Α. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΣΠΑΝΑΚΗΣ Β. , σελ.   
 ΣΤΑΪΚΟΥΡΑΣ Χ. , σελ.   
 ΤΡΙΑΝΤΟΠΟΥΛΟΣ Χ. , σελ.   
 ΤΣΑΚΛΟΓΛΟΥ Π. , σελ.   
 ΧΑΡΑΚΟΠΟΥΛΟΣ Μ. , σελ.   
 ΧΡΙΣΤΟΔΟΥΛΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΙ΄

Παρασκευή 1η Μαρτίου 2024

Αθήνα, σήμερα την 1η Μαρτίου 2024, ημέρα Παρασκευή και ώρα 9.12΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλησπέρα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-2-2024 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΘ΄ συνεδριάσεώς του, της Πέμπτης 29 Φεβρουαρίου 2024, σε ό,τι αφορά την ψήφιση στο σύνολο του σχεδίου νόμου: «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις»)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Προτού προχωρήσουμε στη συζήτηση των σημερινών επικαίρων ερωτήσεων, επιτρέψτε μου να ανακοινώσω στο Σώμα το δελτίο επικαίρων ερωτήσεων της Δευτέρας 4 Μαρτίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 742/20-2-2024 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΝΕΑ ΔΗΜΟΚΡΑΤΙΑ» κ. Άννας Ευθυμίου προς τον Υπουργό Υγείαςμε θέμα: «Η υγεία των γυναικών στην Ελλάδα».

2. Η με αριθμό 752/23-2-2024 επίκαιρη ερώτηση του Βουλευτή Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ανδρέα Παναγιωτόπουλουπρος τον Υπουργό Υγείας με θέμα: «Τα νησιά των Κυκλάδων πλήττονται εντονότερα λόγω της νησιωτικότητας από την κατάρρευση του ΕΣΥ που απεργάζεται η Kυβέρνηση».

3. Η με αριθμό 758/25-2-2024 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδηπρος τον Υπουργό Εθνικής Οικονομίας και Οικονομικών με θέμα: «Αναξιοποίητα χιλιάδες δημόσια ακίνητα της Δωδεκανήσου - Απαραίτητη η αποκέντρωση αρμοδιοτήτων της Εταιρείας Ακινήτων Δημοσίου (ΕΤΑΔ Α.Ε.) προς τα περιφερειακά κλιμάκιά της».

4. Η με αριθμό 761/26-2-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκηπρος τον Υπουργό Υγείαςμε θέμα: «Για την ασφαλή και απρόσκοπτη λειτουργία του Γενικού Νοσοκομείου Χανίων, του Κέντρου Ψυχικής Υγείας και του ΕΚΑΒ της Περιφερειακής Ενότητας (ΠΕ) Χανίων».

5. Η με αριθμό 754/23-2-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «Νίκη» κ. Γεωργίου Ρούντα προς τον Υπουργό Αγροτικής Ανάπτυξης και Τροφίμων με θέμα: «Ανάγκη Υποστήριξης της Μελισσοκομίας στην Ελλάδα».

6. Η με αριθμό 772/26-2-2024 επίκαιρη ερώτηση της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλουπρος τον Υπουργό Περιβάλλοντος και Ενέργειας με θέμα: «Περιβαλλοντική επιβάρυνση στην περιοχή των Μεσογείων Αττικής λόγω της λειτουργίας του αεροδρομίου «Ελευθέριος Βενιζέλος».

7. Η με αριθμό 765/26-2-2024 επίκαιρη ερώτηση του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Υγείας με θέμα: «Συνέπειες του έργου Flyover στην υγεία των πολιτών του πολεοδομικού συγκροτήματος της Θεσσαλονίκης».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 751/23-2-2024 επίκαιρη ερώτηση του Βουλευτή Φθιώτιδος της Κοινοβουλευτικής Ομάδας «Νέα Δημοκρατία» κ. Γεώργιου Κοτρωνιά προς τον Υπουργό Υγείαςμε θέμα: «Προβλήματα Γενικού Νοσοκομείου Λαμίας».

2. Η με αριθμό 753/23-2-2024 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Υγείας με θέμα: «Άμεση ανάγκη χρηματοδότησης των έργων για το παλιό Νοσοκομείο Αγρινίου».

3. Η με αριθμό 759/25-2-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Φραγκίσκου Παρασύρη προς τον Υπουργό Περιβάλλοντος και Ενέργειας με θέμα: «Υπεράκτια αιολικά πάρκα και ηλεκτρικός χώρος».

4. Η με αριθμό 770/26-2-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας « Κομμουνιστικό Κόμμα Ελλάδας» κ. Εμμανουήλ Συντυχάκηπρος τον Υπουργό Ναυτιλίας και Νησιωτικής Πολιτικήςμε θέμα: «Για τη μείωση της επιδότησης κόστους μεταφοράς αγροτικών προϊόντων και την απόδοση των οφειλών στους αγρότες της Κρήτης».

5. Η με αριθμό 766/26-2-2024 επίκαιρη ερώτηση του Βουλευτή Πιερίας της Κοινοβουλευτικής Ομάδας «Νίκη» κ.Κομνηνού Δελβερούδη προς την Υπουργό Πολιτισμούμε θέμα: «Το ντοκιμαντέρ «Αδέσποτα Κορμιά», το οποίο συμμετέχει στο 26ο Φεστιβάλ Ντοκιμαντέρ Θεσσαλονίκης, χρησιμοποιεί αφίσα που βλασφημεί ιερά σύμβολα και πρόσωπα της Ορθοδόξου Χριστιανικής πίστεως».

6. Η με αριθμό 771/26-2-2024 επίκαιρη ερώτηση του Βουλευτή Ηλείας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Διονύσιου - Χαράλαμπου Καλαματιανού προς τον Υπουργό Δικαιοσύνηςμε θέμα: «Σχεδιάζετε την κατάργηση - ενοποίηση πρωτοδικείων στην Ηλεία»;

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2738/22-1-2024 ερώτηση του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς την Υπουργό Εσωτερικώνμε θέμα: «Σε απόγνωση παιδιά, γονείς και εργαζόμενοι στα Κέντρα Δημιουργικής Απασχόλησης Παιδιών (ΚΔΑΠ) και στα Κέντρα Δημιουργικής Απασχόλησης Παιδιών (ΚΔΑΠ) ΑΜΕΑ».

2. Η με αριθμό 2637/17-1-2024 ερώτηση του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλουπρος την ΥπουργόΕργασίας και Κοινωνικής Ασφάλισηςμε θέμα: «Θα επανεξετάσει η Κυβέρνηση την αναβληθείσα προεκλογική εξαγγελία της για μείωση των ασφαλιστικών εισφορών;».

Κυρίες και κύριοι συνάδελφοι, όσον αφορά τη συζήτηση του σημερινού δελτίου επικαίρων ερωτήσεων θα ήθελα να σας ανακοινώσω ότι οι επίκαιρες ερωτήσεις που θα απαντηθούν από τον ίδιο Υπουργό ή Υφυπουργό θα συζητηθούν η μία μετά την άλλη.

Με έγγραφό του ο Γενικός Γραμματέας Νομικών και Κοινοβουλευτικών Θεμάτων κ. Στυλιανός - Ιωάννης Γ. Κουτνατζής ενημερώνει το Σώμα ότι σήμερα θα συζητηθούν οι εξής επίκαιρες ερωτήσεις:

Οι υπ’ αρ. 745/21-2-2024, 746/22-2-2024 και 748/22-2-2024 επίκαιρες ερωτήσεις θα απαντηθούν από τον Υπουργό Υποδομών και Μεταφορών κ. Χρήστο Σταϊκούρα.

Η υπ’ αρ. 767/26-2-2024 επίκαιρη ερώτηση θα απαντηθεί από τον Υπουργό Μετανάστευσης και Ασύλου κ. Δημήτριο Καιρίδη.

Οι υπ’ αρ. 743/21-2-2024, 760/26-2-2024 και 769/26-2-2024 επίκαιρες ερωτήσεις θα απαντηθούν από τον Υφυπουργό Εργασίας και Κοινωνικής Ασφάλισης κ. Βασίλειο - Πέτρο Σπανάκη.

Η υπ’ αρ. 2714/22-1-2024 ερώτηση (κατ’ άρθρο 130 παράγραφος 5 του Κανονισμού της Βουλής) θα απαντηθεί από τον Υφυπουργό Εργασίας και Κοινωνικής Ασφάλισης κ. Παναγιώτη Τσακλόγλου.

Η υπ’ αρ. 747/22-2-2024 επίκαιρη ερώτηση θα απαντηθεί από τον Υφυπουργό Ψηφιακής Διακυβέρνησης κ. Κωνσταντίνο Κυρανάκη.

Οι υπ’ αρ. 744/21-2-2024 και 763/26-2-2024 επίκαιρες ερωτήσεις θα απαντηθούν από τον Υφυπουργό Κλιματικής Κρίσης και Πολιτικής Προστασίας κ. Χρήστο Τριαντόπουλο.

Θα συζητηθεί η πρώτη με αριθμό 745/21-2-2024 επίκαιρη ερώτηση πρώτου κύκλου του Βουλευτή Λάρισας της Κοινοβουλευτικής Ομάδας «Νέα Δημοκρατία» κ. Μάξιμου Χαρακόπουλου προς τον Υπουργό Μεταφορών με θέμα: «Σε ποιο στάδιο βρίσκεται το φράγμα Ενιπέα στη Σκοπιά Φαρσάλων;».

Κύριε Χαρακόπουλε, έχετε τον λόγο για την πρωτολογία σας.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ, κύριε Πρόεδρε. Καλημέρα και καλό μήνα.

Κύριε Υπουργέ, το φράγμα Ενιπέα στη Σκοπιά Φαρσάλων θα μπορούσε κάποιος να πει ότι είναι η επιτομή των παθογενειών του ελληνικού κράτους, καθώς μελετάται από τις αρχές της δεκαετίας του ’70, δηλαδή ουσιαστικά περισσότερα χρόνια και από τα πενήντα χρόνια που φέτος εορτάζουμε της Μεταπολίτευσης. Ξεκίνησε να μελετάται αρχικά ως έργο άρδευσης και ύδρευσης και επήλθε η μεγάλη καταστροφή του «Ιανού» πριν από τρία χρόνια για να συνειδητοποιήσουμε όλοι ότι το έργο αυτό πρωτίστως θα μπορούσε να λειτουργήσει ως αντιπλημμυρική ασπίδα για την επαρχία των Φαρσάλων και ευρύτερα για τη Θεσσαλία.

Την 1η Φεβρουαρίου του 2021, μετά από τις καταστροφές από τον «Ιανό», είχα συνάντηση με τον Πρωθυπουργό Κυριάκο Μητσοτάκη στο Μέγαρο Μαξίμου και του έθεσα την επιτακτική ανάγκη της δημιουργίας του φράγματος στον Ενιπέα στην τοποθεσία Παλιοδερλί στη Σκοπιά Φαρσάλων το οποίο, όπως είπα, θα λειτουργούσε ως αντιπλημμυρική προστασία για την επαρχία Φαρσάλων, θα έλυνε το ζήτημα άρδευσης πλέον των εκατό χιλιάδων στρεμμάτων στα Φάρσαλα και ευρύτερα και στην περιοχή σας το νερό θα έφτανε για την άρδευση ακόμα και περιοχής του Δομοκού στη Φθιώτιδα, κύριε Υπουργέ, θα έλυνε το οξύ πρόβλημα ύδρευσης της πόλεως των Φαρσάλων και δεκάδων οικισμών και βεβαίως, μεσομακροπρόθεσμα, κύριε Πρόεδρε, θα μπορούσε να συμβάλει περαιτέρω και στην τουριστική ανάπτυξη της περιοχής, αν δούμε τα παραδείγματα άλλων περιοχών που δημιουργήθηκαν τεχνητοί ταμιευτήρες, τεχνητές λίμνες, με πιο χαρακτηριστικό παράδειγμα τη λίμνη Πλαστήρα.

Ο Πρωθυπουργός έδωσε άμεσα εντολή στην τότε ηγεσία του Υπουργείου Υποδομών, στον τότε γενικό γραμματέα και μετέπειτα Υφυπουργό κ. Καραγιάννη, προκειμένου το έργο να δρομολογηθεί τάχιστα ως σύμπραξη δημοσίου και ιδιωτικού τομέα, ως ΣΔΙΤ και την εξαγγελία αυτή την επανέλαβε ο ίδιος ο Πρωθυπουργός, επισκεπτόμενος τον Σεπτέμβριο του 2021 την πόλη των Φαρσάλων.

Έκτοτε, επειδή κοντεύουν τρία χρόνια πια, υπάρχουν ερωτηματικά για την πορεία του έργου, ερωτηματικά τα οποία φούντωσαν μετά από τις δηλώσεις του νέου αιρετού Περιφερειάρχη Θεσσαλίας, του κ. Κουρέτα, στις 10 Φεβρουαρίου του προηγούμενου μήνα στο Περιφερειακό Προσυνέδριο Θεσσαλίας του ΣΥΡΙΖΑ ότι το έργο του φράγματος της Σκοπιάς βγήκε από τα έργα του Ταμείου Ανάκαμψης για το 2024 και στη θέση του μπήκε ένα mall στη Βουλιαγμένη αξίας 500 εκατομμυρίων ευρώ.

Γι’ αυτό σας κάλεσα, κύριε Υπουργέ, σήμερα να έρθετε στη Βουλή, προκειμένου να δώσετε απαντήσεις όσον αφορά στο χρονοδιάγραμμα υλοποίησης αυτού του εμβληματικού έργου για την επαρχία των Φαρσάλων και ευρύτερα για τη Θεσσαλία, ένα έργο με μεγάλη αναπτυξιακή πια διάσταση για τον τόπο μας και να ενημερώσετε την Εθνική Αντιπροσωπεία για το ακριβές χρονοδιάγραμμα υλοποίησης αυτού του έργου, το οποίο εξ όσων γνωρίζουμε βρίσκεται στη φάση της δημοπράτησης. Θα χρειαστούν τέσσερα χρόνια για την κατασκευή του έργου, κύριε Πρόεδρε και για τα υπόλοιπα είκοσι έξι ο ανάδοχος του έργου θα αναλάβει και τη διαχείριση του έργου, δίνοντας νερό για άρδευση χωρίς να υπάρχουν τέλη άρδευσης. Αν κάνω λάθος, διαψεύστε με.

Ποιο, λοιπόν, το χρονοδιάγραμμα του έργου και από πού θα υπάρχει η χρηματοδότηση αυτού του έργου, κύριε Υπουργέ;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Αφού ευχηθώ και εγώ καλό μήνα, θα δώσω τον λόγο στον Υπουργό να απαντήσει στην ερώτησή σας, κύριε Χαρακόπουλε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Καλημέρα και καλό μήνα.

Σας ευχαριστώ πάρα πολύ, κύριε συνάδελφε, για την επίκαιρη ερώτησή σας. Θα μου επιτρέψετε, επειδή ξεκινήσατε από το 2021, να πιάσω το νήμα από το 2021 για να δώσουμε συγκεκριμένες ημερομηνίες, αν και το ιστορικό -όπως πολύ σωστά είπατε- έρχεται πολλές δεκαετίες πριν. Νομίζω ότι το πρόσφατο ιστορικό του έργου καταδεικνύει και την ξεκάθαρη προσέγγιση της Κυβέρνησης να υλοποιήσει το έργο. Πράγματι, όπως πολύ σωστά είπατε, το έργο της κατασκευής φράγματος στον ποταμό Ενιπέα Φαρσάλων, χαρακτηρίστηκε το 2021 με απόφαση του τότε Υπουργού Υποδομών και Μεταφορών «εθνικού επιπέδου», «ειδικό» και «σημαντικό». Το τότε αρχικό έργο περιλαμβάνει την κατασκευή των εξής υπό έργων: Το φράγμα στον ποταμό Ενιπέα σε θέση περίπου πέντε χιλιομέτρων ανατολικά της κοινότητας Σκοπιάς, έργα προσαγωγής του νερού ταμιευτήρα για την άρδευση των πεδινών περιοχών, οι οποίες ανήκουν στους ΤΟΕΒ Φαρσάλων, Θεσσαλιώτιδας και Τιτανίου και έργα για την ύδρευση της πόλης των Φαρσάλων και τριάντα έναν οικισμών της περιοχής. Πράγματι δυνητικά το έργο μπορεί να καλύψει και άλλες όμορες γεωγραφικές περιοχές που έχουν ανάγκη αυτών των υδάτων.

Το συνολικό έργο εντάχθηκε στον προγραμματισμό και στον προγραμματικό σχεδιασμό -είναι δύο διακριτές έννοιες- της Γενικής Γραμματείας Υποδομών του Υπουργείου Υποδομών και Μεταφορών. Τον Ιούνιο του ’22 αποφασίστηκε το έργο αυτό να υλοποιηθεί με τη μορφή ΣΔΙΤ συμβατικής διάρκειας τριάντα ετών. Πράγματι αυτός πάει -όπως πολύ σωστά είπατε- τέσσερα έτη περίοδος κατασκευής και είκοσι έξι έτη περίοδος λειτουργίας.

Τον Αύγουστο του ’22 με απόφαση Υφυπουργού Ανάπτυξης και Επενδύσεων -εδώ απαντάω συνεπώς στο ένα σας ερώτημα- εγκρίθηκε η ένταξη στο Πρόγραμμα Δημοσίων Επενδύσεων με προϋπολογισμό περίπου 230 εκατομμυρίων ευρώ. Τον ίδιο μήνα με απόφαση Υπουργού Υποδομών και Μεταφορών εγκρίθηκε η διενέργεια διεθνούς διαγωνισμού με τη διαδικασία ανταγωνιστικού διαλόγου για την ανάθεση σύμβασης, σύμπραξης δημόσιου και ιδιωτικού τομέα. Τον Απρίλιο του ’23, δηλαδή λιγότερο από ένα έτος πριν, με απόφαση Υφυπουργού Υποδομών εγκρίθηκε το πρακτικό για την πρώτη φάση του διαγωνισμού και η προεπιλογή τριών υποψηφίων για τη συμμετοχή τους στη β΄ φάση του διαγωνισμού.

Στη δευτερολογία μου θα μιλήσω για το χρονοδιάγραμμα, να καλύψω και την επόμενη ερώτησή σας το από εδώ και πέρα.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

Ορίστε, κύριε Χαρακόπουλε, έχετε τον λόγο για τη δευτερολογία σας.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ, κύριε Πρόεδρε.

Κρατώ από την πρωτολογία σας, κύριε Υπουργέ, τη σαφή βούληση της Κυβέρνησης να ολοκληρωθεί αυτό το έργο. Γιατί, κύριε Πρόεδρε και εσείς είστε έμπειρος Κοινοβουλευτικός, ξέρετε ότι στην Ελλάδα μελετούμε για πολλά χρόνια και πολλές φορές οι μελέτες καταλήγουν στα συρτάρια και επειδή στον θεσσαλικό κάμπο έχουμε καεί στον χυλό, φυσάμε και το γιαούρτι.

Έχουμε ένα επίσης σημαντικό έργο στην περιοχή μας που το μελετούμε χρόνια, τον δρόμο Λάρισα-Φάρσαλα, κύριε Υπουργέ, για τον οποίο δρόμο υπήρχε και δέσμευση του Πρωθυπουργού τον Φεβρουάριο του ’23 στο Περιφερειακό Συνέδριο Θεσσαλίας για την υλοποίηση αυτού του έργου. Μένει να βρεθεί χρηματοδότηση για την υλοποίηση και αυτού του έργου. Οι μελέτες ολοκληρώνονται από την περιφέρεια, αν δεν έχουν ολοκληρωθεί από την Περιφέρεια Θεσσαλίας.

Αναμένουμε στη δευτερολογία σας, λοιπόν, να ακούσουμε και οι κάτοικοι των Φαρσάλων και της Θεσσαλίας γενικότερα πότε θα ολοκληρωθούν οι μελέτες και πότε κυρίως θα μπουν μπουλντόζες για να ξεκινήσει να πραγματοποιείται αυτό το σημαντικό εμβληματικό έργο.

Με την ευκαιρία, όμως, του λίγου χρόνου που έχω επιτρέψτε μου να πω και κάτι ακόμα, κύριε Υπουργέ. Το έργο αυτό θα είναι ελλειμματικό, εάν μείνει έτσι όπως είναι. Μιλάμε για ένα πολύ μεγάλο έργο το οποίο έχει τη δυνατότητα, εάν υπάρξει μια μονάδα παραγωγής ηλεκτρικού ρεύματος, να προσφέρει φτηνή πράσινη, φιλική προς το περιβάλλον, ενέργεια. Είμαστε σε μια εποχή που όλοι μιλούμε για την πράσινη μετάβαση. Υπάρχει ένας πράσινος ζήλος ιδιαίτερα στα κέντρα λήψης των αποφάσεων στις Βρυξέλλες που έχει και επιπτώσεις και στο αγροτικό εισόδημα. Οι αγρότες σε όλη την Ευρώπη είναι στους δρόμους. Ο κάμπος της Θεσσαλίας έχει γεμίσει από φωτοβολταϊκά. Ακόμα και σε γη υψηλής παραγωγικότητας, όπως ξέρετε, τοποθετούνται φωτοβολταϊκά. Τι πιο φιλική προς το περιβάλλον ενέργεια από την υδροηλεκτρική ενέργεια που δεν έχει κανένα περιβαλλοντικό αποτύπωμα.

Πιστεύω, λοιπόν, ότι η μελέτη που εκπονείται από τις υπηρεσίες του Υπουργείου σας θα πρέπει να επεκταθεί, συμπεριλαμβάνοντας και τη δυνατότητα δημιουργίας μονάδας παραγωγής ηλεκτρικής ενέργειας.

Κύριε Πρόεδρε, με τα χρήματα που έχουν δοθεί από την ελληνική πολιτεία τα τελευταία τρία χρόνια για αποζημιώσεις από τον «Ιανό», από τον «Ντάνιελ», από τον «Διομήδη», από τον «Ελίας» στον Θεσσαλικό Κάμπο, όχι ένα, αλλά δύο φράγματα σαν αυτό της Σκοπιάς θα μπορούσαν να είχαν γίνει, θωρακίζοντας την περιοχή, αποτρέποντας στο μέλλον τέτοιες καταστροφές και δίνοντας τεράστια ώθηση ανάπτυξης στην περιοχή. Είναι ένα έργο το οποίο το περιμένουμε εναγωνίως και ευελπιστούμε ότι στη διάρκεια της διακυβέρνησης του Κυριάκου Μητσοτάκη θα γίνει πράξη αυτή η δέσμευση.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Χαρακόπουλε.

Κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Επειδή ανοίξατε και δύο άλλα πολύ ενδιαφέροντα κεφάλαια, μου δίνετε την ευκαιρία να τοποθετηθώ και επί αυτών.

Σε ευρωπαϊκό επίπεδο οι ευρωπαϊκοί πόροι δεν πρέπει να κατευθύνονται μόνο για την πράσινη μετάβαση, αλλά και για την αντιμετώπιση των επιπτώσεων σήμερα της πράσινης μετάβασης. Άρα θα πρέπει να έχουμε και το «adaptation» και το «mitigation». Θα πρέπει η Ευρώπη συνεπώς να βρίσκει και να κατανείμει με ορθολογικό τρόπο πόρους για την αντιμετώπιση όπως κάνει της πράσινης μετάβασης, αλλά όταν έχουμε φυσικές καταστροφές θα πρέπει να υπάρχουν άμεσα οι πόροι για την κάλυψη αυτών.

Έτσι με οδηγεί η σκέψη μου στη δεύτερη παρατήρηση, γιατί μιλήσατε για έργα που είχαμε δεσμευτεί και πριν από τις εκλογές. Θέλω να είμαι ειλικρινής, αντιλαμβάνεστε ότι το κόστος της αντιμετώπισης της φυσικής καταστροφής στην ευρύτερη περιοχή της Θεσσαλίας θα υπερβεί τα 3 δισεκατομμύρια ευρώ, αρκετά πάνω από τα 3 δισεκατομμύρια ευρώ. Μόνο στο Υπουργείο Υποδομών και Μεταφορών το κόστος σήμερα υπολογίζεται στο 1,4 δισεκατομμύριι ευρώ. Περίπου 450 εκατομμύρια ευρώ θα στοιχίσει η μόνιμη αποκατάσταση σιδηροδρομικού δικτύου και όπως γνωρίζετε -το έχουμε συζητήσει, σας έχω δώσει και συγκεκριμένα στοιχεία- περίπου 900 εκατομμύρια ευρώ η μόνιμη, με υψηλότερη ανθεκτικότητα, αποκατάσταση δρόμων και γεφυρών, πέρα από τα σχολεία που είναι χρηματοδότηση από τον ιδιωτικό τομέα, από τους εφοπλιστές.

Αντιλαμβάνεστε ότι από την Ευρώπη αυτή τη στιγμή οι διαθέσιμοι πόροι είναι 600 εκατομμύρια ευρώ από το Ταμείο Ανάκαμψης και Ανεκτικότητας. Θα πρέπει, συνεπώς, να βρούμε τους πόρους για την κάλυψη αυτών των πράγματι αναγκαίων παρεμβάσεων στην περιοχή της Θεσσαλίας. Αυτό σημαίνει ότι κάποιες άλλες επιλογές, κάποιες άλλες πρωτοβουλίες δεν μπορούμε να τις υλοποιήσουμε, γιατί είχαμε ένα έκτακτο γεγονός το οποίο χρειάζεται την απόδοση συγκεκριμένων πόρων.

Το έργο, συνεπώς, στο οποίο αναφέρεστε, από τον Απρίλιο του ’23 -συνεχίζω όπως είχα την πρωτολογία μου- υλοποιούνται οι ενέργειες για την ωρίμανση του. Μέχρι σήμερα έχουν συναφθεί τρεις συμβάσεις παροχής τεχνικών υπηρεσιών για την υποβοήθηση της αρμόδιας διεύθυνσης του Υπουργείου Υποδομών και Μεταφορών και συγκεκριμένα τεχνικού συμβούλου, νομικού συμβούλου και χρηματοοικονομικού συμβούλου. Για τη φάση του ανταγωνιστικού διαλόγου, που είναι η β φάση του διαγωνισμού, απαιτείται η πρόσληψη και άλλων τεχνικών συμβούλων, παράδειγμα για τις υδραυλικές μελέτες είναι η τοπογραφική αποτύπωση και κυρίως πρωτίστως για τη μελέτη περιβαλλοντικών επιπτώσεων. Είναι απαραίτητη η περαιτέρω ωρίμανση του έργου με την εκπόνηση όλων αυτών των μελετητικών στοιχείων, προκειμένου να εκδοθεί κάτι που δεν υπάρχει, η απόφαση έγκρισης περιβαλλοντικών όρων -η ΑΕΠΟ δηλαδή- του έργου, η οποία είναι προϋπόθεση για την υποβολή των δεσμευτικών προσφορών των συμμετεχόντων.

Το Υπουργείο Υποδομών και Μεταφορών δρομολογεί άμεσα, κύριε συνάδελφε, την έκδοση προσκλήσεων για το σύνολο των απαραίτητων συμβούλων για την προκήρυξη του έργου.

Και, ναι, στην παρούσα φάση συντάσσονται επίσης τα τεύχη της προκήρυξης για τη διεξαγωγή της B1 φάσης του διαγωνιστικού διαλόγου. Θεωρώ, συνεπώς, ότι σ’ ένα τρίμηνο από σήμερα θα μπορούσε να τεθεί μια αντίστοιχη ερώτηση έτσι ώστε να δούμε την πρόοδο υλοποίησης του συγκεκριμένου έργου.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Προχωρούμε στη δεύτερη, με αριθμό 746/22-2-2024, επίκαιρη ερώτηση πρώτου κύκλου της Βουλευτού Α΄ Θεσσαλονίκης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Αικατερίνης Νοτοπούλου προς τον Υπουργό Υποδομών και Μεταφορών με θέμα: «Άρχισαν οι καθυστερήσεις και οι αποζημιώσεις για την κατασκευή του έργου της αναβάθμισης της Ανατολικής Εσωτερικής Περιφερειακής Θεσσαλονίκης (Flyover)».

Κυρία Νοτοπούλου, έχετε τον λόγο για την πρωτολογία σας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε, και καλό μήνα.

Κύριε Υπουργέ, η Νέα Δημοκρατία έχει μια παράδοση διαχρονικά στα έργα υποδομών στη Θεσσαλονίκη. Ξεκινάτε έργα χωρίς μελέτες, χωρίς σχέδιο για την αντιμετώπιση των προβλημάτων και άρα, προφανώς, χωρίς αξιόπιστο χρονοδιάγραμμα. Δηλαδή η παράδοσή σας είναι να ξεκινάτε διαγωνισμούς για έργα υποδομών για τα οποία όλοι γνωρίζουν εκ των προτέρων πως οι ανάδοχοι θα λάβουν περισσότερα χρήματα για τις αποζημιώσεις, παρά για την εκτέλεση του ίδιου του έργου.

Βέβαια, εκεί που το είχατε τερματίσει ήταν στην υποθαλάσσια Θεσσαλονίκης. Θυμάστε εκατοντάδες εκατομμύρια αποζημιώσεων χωρίς να έχετε βάλει ούτε σκαλιστήρι, τα ίδια και με το μετρό της Θεσσαλονίκης.

Τώρα με τον Flyover αποδεικνύεται πως η υψηλή τεχνογνωσία αποζημιώσεων υπέρ των εργολάβων που διαθέτει η παράταξή σας έχει περάσει πραγματικά σε άλλο επίπεδο.

Κύριε Σταϊκούρα, τον Δεκέμβριο του 2022 υπογράφεται η σύμβαση σύμπραξης για ένα πραγματικά τόσο καλά σχεδιασμένο έργο που εσείς ο ίδιος δύο χρόνια μετά ανακοινώνετε μελέτες και παρεμβάσεις για την άμβλυνση των επιπτώσεων. Σωστά; Ένα-δυο πραγματάκια: Έλλειπε κυκλοφοριακή μελέτη για τη διαχείριση επιπτώσεων για την κατασκευή του έργου. Έλειπαν πρωτόκολλα για την αντιμετώπιση εκτάκτων καταστάσεων. Καλά, και περιβαλλοντική μελέτη έλειπε. Λείπει control room για τη διαχείριση κυκλοφορίας σε πραγματικό χρόνο. Ξεκινήσατε ένα έργο χωρίς να υπάρχει ο εξωτερικός δακτύλιος της περιφερειακής, ενώ ο Flyover ήταν συνοδό έργο, σύμφωνα με το master plan του 2010. Το ξεκινήσατε χωρίς μετρό, χωρίς ΟΑΣΘ, χωρίς καν βοηθητικές οδούς διοχέτευσης της κυκλοφορίας για την άμβλυνση της κυκλοφοριακής συμφόρησης.

Κύριε Σταϊκούρα, όλα έλειπαν. Η Κυβέρνησή σας, λοιπόν, μπορεί να έχει μηδενική τεχνοκρατική επάρκεια στον σχεδιασμό και στην υλοποίηση των έργων, αλλά πραγματικά είναι αξιοθαύμαστη η τεχνοκρατική σας επάρκεια στην καταβολή αποζημιώσεων υπέρ των εργολάβων.

Πώς έχετε καταφέρει πριν καλά-καλά ξεκινήσει, επί της ουσίας, η κατασκευή του ίδιου του έργου να φροντίσετε να υπάρχουν αποζημιώσεις στους εργολάβους, είναι παγκόσμια πρωτοτυπία. Τι να πω! Πραγματικά σας δίνουμε συγχαρητήρια.

Και το λέω αυτό, κύριε Σταϊκούρα, διότι υπογράψατε μια σύμβαση με έναρξη εργασιών τον Ιούνιο του 2023 και πέντε μήνες μετά, τον Οκτώβριο του 2023, το Υπουργείο σας ζητά μελέτες διασφάλισης κυκλοφορίας και νέο χρονοδιάγραμμα -εσείς το ζητήσατε, εδώ είναι η απόφαση-, αποζημίωση σε εργολάβο και μετάθεση ημερομηνίας του έργου.

Επομένως, κύριε Υπουργέ, σας ζητώ να μας απαντήσετε τώρα:

Πόσα χρήματα σκοπεύετε να καταβάλλετε ως αποζημιώσεις στον εργολάβο μέχρι το πέρας του έργου; Με τίνος υπαιτιότητα; Γιατί εδώ και έξι μήνες δεν έχει σταλεί ούτε μια παρατήρηση, δεν έχει γίνει τίποτα επί της ουσίας; Και κυρίως τι σκοπεύετε να κάνετε για να μη θρηνήσουμε θύματα στη Θεσσαλονίκη και για να σταματήσει ο εφιάλτης που ζουν οι συμπολίτες μου;

Καταθέτω και τα έγγραφα.

(Στο σημείο αυτό η Βουλευτής κ. Αικατερίνη (Κατερίνα) Νοτοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Κύριε Υπουργέ, έχετε τον λόγο για την πρωτολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κυρία συνάδελφε, τα ερωτήματα που μου θέσατε είναι άσχετα από το ερώτημα το οποίο μου έχετε κάνει στην επίκαιρη ερώτηση. Στην επίκαιρη ερώτηση με ρωτάτε αν υπάρχει σχέδιο για τις επιπτώσεις του έργου και εδώ με ρωτάτε για άλλα πράγματα. Παρά ταύτα, θα απαντήσω και σε αυτά.

Μπλέξατε την υποθαλάσσια Θεσσαλονίκης, μπλέξατε και το μετρό. Αν δεν με απατά η μνήμη μου, αυτά τα έργα ήταν πριν από την περίοδο 2015 - 2019. Νομίζω ότι κάποιος κυβέρνησε την περίοδο 2015 - 2019. Για την υποθαλάσσια τι κάνατε δηλαδή; Γιατί πράγματι ήρθε αυτή η Κυβέρνηση φέτος και πληρώνει ένα έργο το οποίο όπως σχεδιάστηκε και δεν υλοποιήθηκε στη Θεσσαλονίκη επί πολλές δεκαετίες δημιούργησε σημαντικά προβλήματα. Άρα, μου αναδεικνύετε προβλήματα, ενώ κυβερνήσατε στο μεσοδιάστημα.

Η σημερινή πολιτική ηγεσία, συνεπώς, του Υπουργείου Υποδομών και Μεταφορών πράγματι βρίσκεται αντιμέτωπη, από την ανάληψη των καθηκόντων της, με τα ίδια προβλήματα στη Θεσσαλονίκη: Το γεγονός ότι στην πόλη επί δεκαετίες καρκινοβατούσαν εμβληματικά έργα υποδομών –και ήσασταν κυβέρνηση-, την υπολειτουργία των δημόσιων συγκοινωνιών, τον ΟΑΣΘ να είναι σε καθεστώς ειδικής εκκαθάρισης από το 2017 -ποιος κυβερνούσε το 2017 - 2018 και για ένα διάστημα του 2019;- και την εύλογη καχυποψία της τοπικής κοινωνίας ως προς την αξιοπιστία των διαδοχικών κυβερνήσεων.

Σήμερα προσπαθούμε με σχέδιο, επιμονή και μεθοδικότητα γνωρίζοντας ότι δεν υπάρχουν μαγικές συνταγές, σαν αυτές που σταθερά μέσα από αυταπάτες υποστηρίζετε, να αντιμετωπίσουμε αυτές τις προκλήσεις και να βελτιώσουμε την ποιότητα ζωής των πολιτών στη Θεσσαλονίκη.

Πρώτον, ο Flyover είναι χρήσιμο και αναγκαίο έργο; Ο Flyover είναι ένα χρήσιμο και αναγκαίο έργο. Αυτό πλέον το υποστηρίζει σχεδόν το σύνολο των φορέων της πόλης. Δημοσκόπηση που έγινε στη Θεσσαλονίκη -και το ξέρετε πάρα πολύ καλά- υποστηρίζει το ίδιο. Και, ναι, είναι χρήσιμο γιατί θα μπορούν να διέρχονται δέκα χιλιάδες οχήματα την ώρα όταν σήμερα διέρχονται από τον ίδιο άξονα πέντε χιλιάδες οχήματα με αυξημένο επίπεδο οδικής ασφάλειας και μείωση του περιβαλλοντικού αποτυπώματος.

Ναι, το έργο δημοπρατήθηκε, όπως πολύ σωστά είπατε, με τη μορφή ΣΔΙΤ και η σχετική σύμβαση υπεγράφη στις 19 Δεκεμβρίου του 2022 με σκοπό τη μελέτη, τη χρηματοδότηση και την κατασκευή του έργου. Αν δεν με απατά η μνήμη μου, τον Δεκέμβριο του 2022 χαιρετίστηκε η υλοποίηση του συγκεκριμένου έργου.

Σύμφωνα, συνεπώς, με τα οριζόμενα στη σχετική σύμβαση, ο ιδιωτικός φορέας σύμπραξης υποχρεούται να εκπονήσει τις απαραίτητες μελέτες σε δύο στάδια. Στο συγκεκριμένο έργο, σύμφωνα με τη σύμβαση ΣΔΙΤ, δεν απαιτείται το σύνολο των οριστικών μελετών του έργου να υποβληθεί πριν την έναρξη της κατασκευής του, όπως απαιτείται στις συμβάσεις δημοσίων έργων, αλλά η υποβολή των μελετών γίνεται πριν την έναρξη των εργασιών του κάθε αντικειμένου, σύμφωνα με το χρονοδιάγραμμα εργασιών για τον έλεγχο και τον σχολιασμό τους. Οι συμβατικές υποχρεώσεις του έργου ξεκινούν από την ημερομηνία υπογραφής της σύμβασης του έργου -που υπενθυμίζω ήταν ο Δεκέμβριος του 2022- και αφορούν περίοδο τριάντα ετών.

Συνεπώς, κάποιοι υποστηρίζετε: «Μα, γιατί πάτε πίσω το έργο», αλλά ταυτόχρονα υποστηρίζετε: «Πηγαίνετε πίσω το έργο μέχρι να λειτουργήσει το μετρό». Αυτά είναι αντιφατικά μεταξύ τους.

Η παράδοση του έργου τοποθετείται στις 14 Μαΐου του 2027.

Και πάω στον πυρήνα του ερωτήματός σας, το οποίο ουσιαστικά θα απαντήσω στη δευτερολογία μου. Πράγματι όμως, η υλοποίηση μεγάλων δημοσίων έργων επιφέρει παροδικά ταλαιπωρία στην καθημερινότητα των πολιτών.

Και, ναι, κυρία συνάδελφε, όπως με εγκαλείτε στην ερώτησή σας, πράγματι είπα ότι το φαινόμενο είναι δυναμικό ως προς τις επιπτώσεις των έργων στην καθημερινότητα των πολιτών. Και το ότι είναι δυναμικό το φαινόμενο δεν το λέω μόνο εγώ, το λένε οι ίδιοι οι επιστήμονες στη Θεσσαλονίκη. Η κ. Υφαντοπούλου, Επικεφαλής του Ελληνικού Ινστιτούτου Μεταφορών του Εθνικού Κέντρου Έρευνας, Τεχνολογίας και Ανάπτυξης, σε χθεσινή επιστολή της μου λέει: «Η εξέλιξη του φαινομένου της κυκλοφορίας έχει δυναμικό χαρακτήρα…», κυρία Νοτοπούλου, «…και παρακολουθείται συστηματικά». Σε άλλο σημείο αναφέρει: «Δεδομένου του δυναμικού χαρακτήρα μεταβολής των κυκλοφοριακών συνθηκών…». Δηλαδή αυτό για το οποίο με κατηγορείτε ότι δήλωσα στη Θεσσαλονίκη, ότι το έργο αυτό έχει δυναμικό φαινόμενο, με επιβεβαιώνουν και οι ίδιοι οι επιστήμονες.

Παρεμπιπτόντως, στο κέντρο της Θεσσαλονίκης, επί των οδών Καραμανλή και Εγνατία, ο χρόνος έχει μειωθεί κατά 30% για την περίοδο της απογευματινής αιχμής και επί των οδών Όλγας και Τσιμισκή σε επίπεδο 18%. Ναι, υπάρχει επιβάρυνση στην περιφερειακή και γι’ αυτό στη δευτερολογία μου θα πω τα συγκεκριμένα μέτρα τα οποία έχουμε πάρει με βάση το ερώτημα το οποίο μου έχετε θέσει.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Κυρία Νοτοπούλου, έχετε τον λόγο για τη δευτερολογία σας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, προσπαθήσατε, διαστρεβλώνοντας κάποια από αυτά που είπα, να απαντήσετε σε επιχειρήματα της συλλογιστικής μου πορείας, αλλά δεν απαντήσατε σε κανένα από τα ερωτήματα.

Είπατε για την υποθαλάσσια. Να θυμίσω ότι σταματήσαμε, λοιπόν, τις αποζημιώσεις. Να θυμίσω ότι σταματήσαμε το πάρτι του παρακράτους του ΟΑΣΘ. Να θυμίσω ότι σήμερα η Θεσσαλονίκη θα έπρεπε να έχει και μετρό και αρχαία, εάν δεν ήταν η δική σας Κυβέρνηση και να θυμίσω ότι θα έπρεπε να είχε και τριακόσια καινούργια λεωφορεία τουλάχιστον.

Τώρα, από αυτά που είπατε, απάντηση στο ερώτημα πόσα χρήματα θα δώσετε αποζημιώσεις μέχρι το τέλος του έργου και τι θα κάνετε για να βελτιώσετε τη ζωή των Θεσσαλονικέων, δεν πήραμε. Τι μας είπατε; Μας είπατε για τις υπόγειες διαδρομές σας και τις υπέργειες αποζημιώσεις που θα δώσετε ωσάν να είναι λογικό, επειδή ένα έργο έχει δυναμική εξέλιξη. Έξι μήνες, κύριε Υπουργέ, δεν στείλατε ούτε μια παρατήρηση. Ημερομηνία έναρξης του έργου απ’ τα δικά σας χαρτιά ήταν 16-6-2023. Η Κυβέρνησή σας υπέγραψε μία σύμβαση χωρίς να έχει κάνει οποιαδήποτε προετοιμασία για το έργο και για τις επιπτώσεις του στην πόλη.

Είναι ένα έργο -σας θυμίζω, κύριε Σταϊκούρα- που το ανακοίνωσε ο κ. Μητσοτάκης το 2019 στη ΔΕΘ, μάλλον το ξεχάσατε, ένα έργο που το ανακοίνωσε χωρίς να έχει περιβαλλοντική και την συγκοινωνιακή μελέτη, χωρίς να είναι το κύριο έργο, ήταν συνοδό έργο. Γνωρίζετε ότι ήταν συμπληρωματικό του εξωτερικού περιφερειακού δακτυλίου στο master plan του 2010, όπως ξανά είπα. Πού είναι αυτό το έργο; Δεν το βάλατε ποτέ σε διαβούλευση για να συμφωνήσουν ή να διαφωνήσουν οι φορείς, δεν παρουσιάσατε ποτέ αξιόπιστο χρονοδιάγραμμα και ακόμα και σήμερα, πέντε χρόνια μετά την εξαγγελία του, δεν διαθέτετε.

Εγώ, λοιπόν, θα φέρω για άλλη μια φορά τη φωνή των συμπολιτών μου, των Θεσσαλονικέων, στο Κοινοβούλιο. Γιατί, κύριε Υπουργέ, οι Θεσσαλονικείς, σε αντίθεση με όσα ισχυρίζεστε, ταλαιπωρούνται πάρα πολύ, κάνουν ώρες να πάνε στη δουλειά τους και ώρες να γυρίζουν, ώρες να πάρουν τα παιδιά τους από το σχολείο. Κάποιοι αναγκάζονται να αναζητήσουν κατοικία σε άλλες περιοχές. Οι καταστηματάρχες φωνάζουν ότι κλείνουν τα καταστήματά τους.

Την Αστυνομία την έχετε στείλει όλη στην τροχαία, μεταφέροντας ανθρώπους μέχρι και από την αντιτρομοκρατική και την καταπολέμηση του εγκλήματος. Ορίστε, εδώ είναι οι ανακοινώσεις τους. Έχουν αντιδράσει οι φορείς της πόλης. Το ΕΚΑΒ και η Πυροσβεστική δεν μπορούν να φτάσουν έγκαιρα στον προορισμό τους. Και το ίδιο συμβαίνει και με τους συμπολίτες μας που δεν μπορούν να φτάσουν έγκαιρα σε κρίσιμες υποδομές, όπως νοσοκομεία. Ακόμα και τα σχολικά αντιμετωπίζουν το ίδιο πρόβλημα, ειδικά σε ώρες αιχμής.

Οι φορείς αντέδρασαν, οι δήμαρχοι αντέδρασαν. Ξέρετε τι έκανε η Κυβέρνησή σας και οι εκπρόσωποί της; Εδώ, ο κ. Ταχιάος, καμαρώστε τον. Ο κ. Ταχιάος, λοιπόν, απάντησε, στους κατοίκους που διαμαρτύρονται, ότι είναι παλαιοχριστιανοί. Αυτό απάντησε και είπε και ψέματα. Είπε ψέματα, λίγες μέρες πριν τη δικιά σας υπογραφή για τη μετάθεση της ημερομηνίας παράδοσης του έργου και για τις αποζημιώσεις, ότι το Flyover θα τελειώσει στην ώρα του. Εδώ είναι, καμαρώστε τον!

Γνωρίζατε ότι στις 26 Ιανουαρίου έλεγε ότι το έργο θα τελειώσει στον χρόνο του, και εσείς πόσες μέρες μετά την καθυστέρηση υπογράψατε; Το μόνο που κάνετε, λοιπόν, ως Κυβέρνηση είναι να λέτε ψέματα στους Θεσσαλονικείς. Ξέρετε τι σας απαντούν; Ευτυχώς που δεν υπάρχει ακόμα κάποιο θύμα. Θα τα καταθέσω όλα στα Πρακτικά.

Συμπληρώνω. Το ακόμα χειρότερο, είναι ο λόγος για τον οποίο έχουμε φτάσει σε αυτή την κατάσταση. Είναι η αγωνία της δικής σας Κυβέρνησης, της Κυβέρνησης Μητσοτάκη, να αποζημιώσει τους εργολάβους με αποζημιώσεις για έργα που δεν έχουν γίνει, διότι το κέρδος δεν το βγάζουν από έργα που παραδίδουν στην πόλη, αλλά στην πλάτη των Θεσσαλονικέων, με καθυστερήσεις και αναβολές και η ζωή των συμπολιτών μου γίνεται κόλαση.

Ελπίζω στη δευτερολογία σας να απαντήσετε στα ερωτήματα.

(Στο σημείο αυτό η Βουλευτής κ.Αικατερίνη (Κατερίνα) Νοτοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Νοτοπούλου.

Κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Θα απαντήσω σε όλα τα ερωτήματα, τα οποία θέσατε, τα οποία δεν είναι στην επίκαιρη ερώτηση σας, γιατί μου ανοίξατε και θέματα ΟΑΣΘ. Έχει πολύ μεγάλο ενδιαφέρον να δούμε την κατάστασή του ΟΑΣΘ. Θα καταθέσω έναν πίνακα.

Λοιπόν, η ερώτηση έχει έρθει για την αντιμετώπιση των συνεπειών που προκαλούνται από την εκτέλεση του έργου και τη χρονική διάρκεια αυτού, για να θυμόμαστε τι έχετε ρωτήσει, εκτός και αν δεν θυμάστε τι έχετε ρωτήσει.

Πάμε συνεπώς να σας απαντήσω. Πρώτα απ’ όλα η κυκλοφοριακή μελέτη υπήρχε. Για τις επιπτώσεις αναφέρεστε. Έχετε μπερδέψει και την ορολογία. Πάμε τώρα να δούμε για τις επιπτώσεις.

Το καλοκαίρι του ’23 δημόσια εγώ ο ίδιος δύο φορές στη Θεσσαλονίκη και προχθές είπα ότι αυτές τις συναντήσεις έπρεπε να τις ξεκινήσουμε νωρίτερα από το καλοκαίρι του ’23. Πριν ξεκινήσει το έργο καθίσαμε και κάναμε συντονιστική επιτροπή στο Υπουργείο Μακεδονίας και Θράκης με εκπροσώπους από την περιφέρεια, τον δήμο, τα Υπουργεία και έχουν υιοθετηθεί μια σειρά από ενέργειες για την επιτόπια παρακολούθηση της κίνησης και τη δρομολόγηση παρεμβάσεων.

Να ξεκαθαρίσω εκ προοιμίου το σύνολο των ευθυνών των κυκλοφοριακών παρεμβάσεων δεν είναι στην πολιτεία. Το γνωρίζετε αυτό; Επειδή παρακολούθησα όλη τη συνεδρίαση του δημοτικού συμβουλίου εξ αποστάσεως, που ορθώς τοποθετήθηκε ο κ. Ταχιάος επί του έργου, η φορτοεκφόρτωση, η νυχτερινή αποκομιδή των απορριμμάτων δεν είναι ευθύνη της πολιτείας με την έννοια της κυβέρνησης, είναι της αυτοδιοίκησης. Άρα, καθόμαστε όλοι μαζί να βρούμε τις βέλτιστες εφικτές λύσεις για ένα δυναμικό φαινόμενο που μας λέει η επιστήμη και που εσείς λέτε ότι ήταν άστοχη η έκφραση μου.

Πρώτη παρατήρηση και πρώτη παρέμβαση, υπό τον συντονισμό της Περιφέρειας Κεντρικής Μακεδονίας, αυτή έχει την ευθύνη, που διαθέτει τις επιχειρησιακές μονάδες, οι οποίες παρέχουν άμεση πληροφόρηση για τις κυκλοφοριακές συνθήκες στην περιφερειακή δρομολογείται η εκπόνηση μελετών εφαρμογής για την άμβλυνση των επιπτώσεων στην πόλη. Θα υπάρχουν προτάσεις που θα προκύπτουν και από το Ινστιτούτο με το οποίο θα βοηθήσουμε εμείς ως Υπουργείο χρηματοδοτικά, οι οποίες θα κατατίθενται στο συντονιστικό όργανο που είναι υπό τον Υφυπουργό Εξωτερικών αρμόδιο για θέματα Μακεδονίας και Θράκης.

Και τι άλλο θα κάνουμε εμείς με τη Γενική Διεύθυνση Συγκοινωνιακών Υποδομών; Θα εγκρίνουμε μελέτες που θα προέρχονται από αυτόν το μηχανισμό. Άρα, θα έρχονται οι φορείς που είναι αρμόδιοι για το κυκλοφοριακό και τη συγκοινωνία να κάνουν προτάσεις για να κάνουμε εμείς παρεμβάσεις το ταχύτερο δυνατό.

Δεύτερον, υπεγράφη στις 14 Φεβρουαρίου, γιατί αναφερθήκατε σ’ αυτό, η σύμβαση για την εκμίσθωση τμήματος του πρώην στρατοπέδου Καρατάσου με το Ταμείο Εθνικής Άμυνας για την εξασφάλιση διαδρόμου για τα ασθενοφόρα προς τα Νοσοκομεία «424» και «ΠΑΠΑΓΕΩΡΓΙΟΥ». Θα ακολουθήσει η κατασκευή της οδού από τον ιδιωτικό φορέα σύμπραξης.

Τρίτον, υπεγράφη στις 16 Φεβρουαρίου υπουργική απόφαση για την ανάθεση αρμοδιοτήτων στην Εγνατία Οδό για τη λειτουργία της εσωτερικής περιφερειακής οδού Θεσσαλονίκης από τον κόμβο Κ5 έως τον κόμβο 12 κατά τη διάρκεια κατασκευής του έργου. Πρακτικά, αυτό σημαίνει ότι θα υπάρχουν γερανοφόρα οχήματα, ώστε αν χρειαστεί να απομακρυνθεί ένα αυτοκίνητο που κλείνει τον δρόμο στον περιφερειακό, ενώ θα υπάρχουν και οχήματα που θα παρακολουθούν τον δρόμο, ούτως ώστε να μην παρακωλύεται η κυκλοφορία, καθώς επίσης θα υφίσταται και οδική βοήθεια σε εικοσιτετράωρη βάση.

Τέταρτη παρατήρηση και τέταρτη παρέμβαση, σε συνεργασία με τον Δήμο Θεσσαλονίκης έχουν γίνει, σε ότι αφορά τους φορείς του Υπουργείου Υποδομών και Μεταφορών, με τη «ΓΑΙΑΟΣΕ» και την «ΕΛΛΗΝΙΚΟ ΜΕΤΡΟ» συναντήσεις για να παραχωρηθούν χώροι στον δήμο, να αποδοθούν καλύτερα προσωρινά, έτσι ώστε να κατασκευαστούν υπαίθριοι χώροι στάθμευσης.

Πέμπτον, θα υπάρχει περιοδική και συστηματική ενημέρωση των φορέων σχετικά με την εξέλιξη του έργου στο πλαίσιο του συντονιστικού οργάνου. Άρα, θα ενημερώνεστε σε τακτά χρονικά διαστήματα για την πορεία υλοποίησης του έργου.

Και εδώ έχω την παρουσίαση που έχουμε κάνει έχοντας ενσωματώσει όλες τις παρατηρήσεις του δήμου, όλες τις παρατηρήσεις της περιφέρειας για να δούμε ποιος ευθύνεται γιατί και να κάνουμε παρεμβάσεις. Και αυτές έχουν παρουσιαστεί και στον δήμο και στη περιφέρεια.

Και τέλος, έκτο σημείο, εξαιρετικά ενδιαφέρον, η περαιτέρω ενίσχυση του ΟΑΣΘ με λεωφορεία και προσωπικό. Κάνατε το μεγάλο λάθος, κατά τη δική μου εκτίμηση, να μιλήσετε εσείς για τον ΟΑΣΘ; Καταθέτω στα Πρακτικά τη διαχρονική εξέλιξη δαπανών εσόδων και ανάκτησης κόστους στον ΟΑΣΘ από το 2003 και μετά. Η χειρότερη χρονιά του ΟΑΣΘ με ποσοστό ανάκτησης 0,19% ήταν το 2017. Ποιος κυβερνούσε το 2017; Το 2018 ήταν η δεύτερη χειρότερη χρονιά. Ήταν διαλυμένη η κατάσταση στα λεωφορεία στη Θεσσαλονίκη το ’17 και το ’18. Το καταθέτω στα Πρακτικά.

(Στο σημείο αυτό ο Υπουργός Υποδομών και Μεταφορών, κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σήμερα, η κατάσταση δεν είναι ειδυλλιακή.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Σήμερα ποια είναι η κατάσταση;

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Δεν σας διέκοψα.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κυρία Νοτοπούλου.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σήμερα η κατάσταση δεν είναι ειδυλλιακή, αλλά όλοι αναγνωρίζουν -ξέρετε πολύ καλά ότι κάθε εβδομάδα είμαι στη Θεσσαλονίκη-, και πρωτίστως οι εργαζόμενοι του ΟΑΣΘ, ότι έχουν γίνει ουσιαστικές παρεμβάσεις.

Πρώτον, αύριο, ίσως και σήμερα το απόγευμα, έρχονται στη Θεσσαλονίκη εκατό δέκα ηλεκτρικά λεωφορεία. Πότε επί ημερών σας έγινε διαγωνισμός για λεωφορεία;

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Τι εννοείτε; Τριακόσια λεωφορεία και το σταματήσατε…

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Επειδή με ρώτησε…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ο διαγωνισμός έγινε το 2021. Και ναι, το δεύτερο τρίμηνο του 2024 θα υπάρχουν εκατόν δέκα πρόσθετα λεωφορεία στη Θεσσαλονίκη, καινούργια ηλεκτρικά λεωφορεία. Καταφθάνουν στη Θεσσαλονίκη σήμερα ή αύριο. Και ήδη ο εργολάβος έχει μπει και φτιάχνει τους σταθμούς φόρτισης, αφού είχε μπει ο ΔΕΔΔΗΕ και είχε κάνει τις αναγκαίες παρεμβάσεις για την ενίσχυση της ισχύος.

Δεύτερον, προχωρά ο διαγωνισμός για ανάθεση λεωφορειακών γραμμών, όχημα - οδηγός - συντήρηση, δέκα ετών ή και νεότερα, για τα επόμενα δέκα συν ένα έτη στη Θεσσαλονίκη.

Τρίτον, βρισκόμαστε στη φάση δεύτερου διαγωνισμού επτακοσίων πενήντα λεωφορείων αντιρρυπαντικής προστασίας και τεχνολογίας, εκ των οποίων εκτιμούμε ότι διακόσια είκοσι πέντε λεωφορεία θα πάνε στη Θεσσαλονίκη.

Τέταρτον, ολοκληρώσαμε τη διαδικασία για εκατό πενήντα πρόσθετες προσλήψεις συμβασιούχων οδηγών στον ΟΑΣΘ στη Θεσσαλονίκη. Και, σε συνεννόηση με την Υπουργό Εσωτερικών, διερευνάται η δυνατότητα επέκτασης του χρόνου συμβάσεων αυτών, αλλά και πρόσθετα σαράντα προσλήψεων από τον υφιστάμενο διαγωνισμό ως το τέλος του 2024, όταν και θα έχει ξεκινήσει η λειτουργία του μετρό στη Θεσσαλονίκη.

Συνεπώς, χθες –κυριολεκτώ- στη Θεσσαλονίκη κυκλοφορούσαν από τον ΟΑΣΘ μόνο διακόσια ενενήντα έξι λεωφορεία, όταν κυκλοφορούσαν διακόσια σαράντα πέντε στο τέλος του 2023. Και το 2023 έγιναν 9,6 εκατομμύρια επικυρώσεις, 69% περισσότερες από το 2022.

Συμπέρασμα. Δεν παρουσιάζω μια ειδυλλιακή εικόνα για τον ΟΑΣΘ, αλλά σίγουρα μία πολύ καλύτερη εικόνα από ό,τι στο παρελθόν.

Και όπως γνωρίζετε, γιατί είμαι απολύτως βέβαιος ότι παρακολουθείτε τις παρεμβάσεις μου στη Θεσσαλονίκη, μέσα σε αυτή την εβδομάδα κάναμε ευρύτατη σύσκεψη και με ΟΣΕΘ και με ΟΑΣΘ για να αντιμετωπίσουμε το μείζον θέμα το οποίο αφήσατε από το 2017, την εκκαθάριση του ΟΑΣΘ, έτσι ώστε να έχουμε έναν καλό ΟΑΣΘ από εδώ και πέρα, αλλά και καλές υπηρεσίες συγκοινωνίας προς τους πολίτες της Θεσσαλονίκης, που το αξίζουν.

Συμπερασματικά, έξι πρόσθετες παρεμβάσεις για τη Θεσσαλονίκη. Και σε κάθε περίπτωση, είμαστε διατεθειμένοι, ανάλογα με τη δυναμική του φαινομένου, κυρία συνάδελφε, που μας λένε οι επιστήμονες, να προχωρήσουμε και σε πρόσθετες παρεμβάσεις το επόμενο χρονικό διάστημα.

Κύριε Πρόεδρε, σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ξεφύγατε πολύ στον χρόνο, κύριε Υπουργέ. Δεν υπάρχει θέμα τριτολογίας.

Παράκληση θερμή,να τηρούνται οι χρόνοι τόσο από τους συναδέλφους, με μια μικρή ανοχή, όσο και από τους Υπουργούς.

Προχωρούμε στην πέμπτη με αριθμό 748/22-2-2024 επίκαιρη ερώτηση δεύτερου κύκλου του Βουλευτή Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ανδρέα Παναγιωτόπουλου προς τον Υπουργό Υποδομών και Μεταφορών,με θέμα: «Σε εγκατάλειψη και υποβάθμιση ολόκληρες περιοχές λόγω της καθυστέρησης των έργων στο τμήμα της γραμμής Αιγίου - Ρίου και αδιαλλαξία της Κυβέρνησης στο θέμα της υπογειοποίησης της γραμμής Ρίου - ακτής Δυμαίων».

Κύριε Παναγιωτόπουλε, έχετε τον λόγο για την πρωτολογία σας.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Καλημέρα και καλό μήνα σε όλους.

Το τραγικό δυστύχημα των Τεμπών, που στοίχισε τη ζωή σε πενήντα επτά συνανθρώπους μας πριν από έναν χρόνο, έθεσε μετ’ επιτάσεως το ζήτημα των σιδηροδρομικών υποδομών της χώρας. Χωρίς εντούτοις να τίθεται υπό αμφισβήτηση η ανάγκη άμεσων παρεμβάσεων στη Θεσσαλία, η εργαλειοποίηση του εγκλήματος των Τεμπών ως άλλοθι για την καθυστέρηση ή την παραπομπή στις ελληνικές καλένδες έργων που θα έπρεπε να έχουν ήδη ολοκληρωθεί ή προχωρήσει σε μεγάλο βαθμό αποτελεί μια ακόμη εκδοχή της αναποτελεσματικότητας και της ανεπάρκειας των κυβερνώντων να ανταποκριθούν στις αναπτυξιακές προκλήσεις της εποχής μας με έργα πνοής και προοπτικής.

Σε αυτό το πλαίσιο, δύο σημαντικά και καίρια ζητήματα που εντάσσονται στη σιδηροδρομική σύνδεση του Αιγίου με την Πάτρα αναζητούν γενναίες αποφάσεις και προτεραιοποίηση, ούτως ώστε ο ελληνικός λαός να μην αισθάνεται, κύριε Υπουργέ, ότι τον κοροϊδεύουν.

Το πρώτο αφορά στην πρόοδο των έργων στο τμήμα της γραμμής Αιγίου - Ρίου και το δεύτερο στην υπογειοποίηση της σιδηροδρομικής σύνδεσης, με ομόθυμο και πάνδημο βασικό αίτημα να ξεκινά από το Ρίο για να φτάνει στην ακτή Δυμαίων.

Όσον αφορά το πρώτο ζήτημα, κάτοικοι και τοπικοί φορείς εκφράζουν κραυγή αγωνίας, την οποία και μεταφέρω εδώ, αφού τα τοπικά διαμερίσματα Αραχωβίτικα, Άγιος Νικόλαος, Ακταίο και Ρίο είναι σε εγκατάλειψη έξι χρόνια τώρα λόγω της εργολαβίας του τρένου, με αποτέλεσμα την υποβάθμιση της ποιότητας ζωής τους και τα καθημερινά προβλήματα στη μετακίνησή τους στην πόλη της Πάτρας, αφού δεν λειτουργεί ο προαστιακός.

Αξίζει δε να υπενθυμισθεί ότι η κατάσταση της υπό κατασκευή σιδηροδρομικής γραμμής στους οικισμούς αυτούς παραμένει στην ίδια ημιτελή κατάσταση από το 2007, με αποτέλεσμα οι παράπλευροι δρόμοι να είναι χωματόδρομοι γεμάτοι λακκούβες και το αφύλακτο σκάμμα του βαθιού ορύγματος πολύ επικίνδυνο. Διότι, όπως ξέρετε, η διέλευση σε όλο το τμήμα εντός των οικισμών δεν είναι υπόγεια.

Σχετικά με την υπογειοποίηση της σιδηροδρομικής γραμμής από το Ρίο έως την ακτή Δυμαίων, τα διλήμματα που θέτει η Κυβέρνηση διά στόματος της Αχαιού Υφυπουργού Υποδομών και Μεταφορών κ. Αλεξοπούλου, που βάζει μετ’ επιτάσεως και δημόσια ότι «θέλετε τρένο ή δεν θέλετε», αποτελούν εμπαιγμό της αχαϊκής κοινωνίας, με πρόφαση μια άρνηση πριν από αρκετό καιρό στην Ευρωπαϊκή Ένωση. Δηλαδή, η ηγεσία του Υπουργείου αποδέχεται μοιρολατρικά την υφιστάμενη κατάσταση, χωρίς να διεκδικεί τα έργα να έχουν αναπτυξιακή προοπτική και να είναι ανθρωποκεντρικά, όπως θα περίμενε κανείς από την ένταξή τους στα ΣΒΑΚ, στα CEF κ.λπ..

Αντ’ αυτών, η ολοκλήρωση της γραμμής Αιγίου - Ρίου μετατίθεται για το 2026 και η υπογειοποίηση από Κανελλοπούλου έως ακτή Δυμαίων για το 2029.

Κατόπιν των ανωτέρω, ερωτάστε, κύριε Υπουργέ, γιατί δεν προχωράει με κανονικούς ρυθμούς η κατασκευή της εργολαβίας της νέας διπλής σιδηροδρομικής γραμμής υψηλών ταχυτήτων από το Αίγιο μέχρι το Ρίο;

Γιατί η Κυβέρνηση και η ηγεσία του Υπουργείου Μεταφορών και Υποδομών δεν διεκδικούν τεκμηριωμένα, πρώτον, την υπογειοποίηση από Ρίο έως ακτή Δυμαίων και, δεύτερον, την επίσπευση του έργου, ούτως ώστε να δρομολογηθεί και η επέκταση των έργων στη δυτική Αχαΐα, που θα συνδέει τον σιδηρόδρομο με τη ΒΙΠΕ και κατ’ επέκταση με το αεροδρόμιο του Αράξου ως τους παραγωγικούς και αναπτυξιακούς πόλους της ευρύτερης περιοχής, αλλά και της δυτικής Ελλάδας;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Κύριε συνάδελφε, θα κάνω δύο σύντομες παρατηρήσεις επί της πρωτολογία σας.

Πρώτη παρατήρηση. Χρησιμοποιήσατε τη λέξη «κοροϊδία». Κοροϊδία είναι να υπόσχεσαι έργα με λεφτόδεντρα ή να υπόσχεσαι έργα χωρίς πόρους και χρηματοδότηση αυτών. Εμείς αυτό δεν πρόκειται να το κάνουμε.

Δεύτερη παρατήρηση. Για πρώτη φορά στην ιστορία της χώρας έχουμε σχέδιο εικοσαετίας για τον ελληνικό σιδηρόδρομο και όχι σε κλειστές «πόρτες». Το σχέδιο είναι παρουσιασμένο από την πολιτική ηγεσία του Υπουργείου Υποδομών και Μεταφορών στο Υπουργικό Συμβούλιο και δημόσια διαθέσιμο, ώστε να ξέρουν οι πολίτες ποιες είναι οι δυνατότητες που έχουμε για να έχουμε έναν καλό σιδηρόδρομο, ένα ενισχυμένο σιδηρόδρομο, έναν ασφαλή σιδηρόδρομο και έναν εξωστρεφή σιδηρόδρομο. Διότι όλα δεν χρηματοδοτούνται από την Ευρώπη. Χρηματοδοτούνται έργα τα οποία είναι πάνω στους διευρωπαϊκούς άξονες.

Έχουμε δύο καινούργιους διευρωπαϊκούς άξονες, αυτόν που λέγεται στις «Τρεις Θάλασσες» και αυτόν που λέγεται «Ανατολική Μεσόγειος – Δυτικά Βαλκάνια». Και προσπαθούμε επί αυτών, σε συνεργασία με χώρες των Βαλκάνιων, όπως είναι από τη μία πλευρά η Βουλγαρία και η Ρουμάνια και από την άλλη πλευρά η Σερβία, να αναζητήσουμε και να διεκδικήσουμε πόρους για να ενισχύσουμε τον ελληνικό σιδηρόδρομο.

Σπεύδω να πω ότι το τμήμα στο οποίο αναφέρεστε είναι επί του ευρωπαϊκού σιδηροδρομικού δικτύου.

Άρα, αυτό είναι ένα βασικό επιχείρημα για εμάς, για να υποβάλουμε πρόταση χρηματοδότησης αυτού του έργου. Και όταν λέμε να υποβάλουμε, θα μπορούσατε να το δείτε στην παρουσίαση του Υπουργικού Συμβουλίου. Και σπεύδω να σας πω ότι τέλος Ιανουαρίου του 2024 υπεβλήθη στο ανταγωνιστικό σκέλος αυτού που λέγεται σε CEF2, Connecting Europe Facility 2, δηλαδή συνδέοντας την Ευρώπη.

Επί των ερωτημάτων σας θα απαντήσω στο πρώτο μόνο, γιατί θέλω να είμαι και απολύτως ακριβής. Στην περιοχή από Αίγιο έως Ρίο βρίσκονται σε εξέλιξη τα εξής έργα: Η ηλεκτροκίνηση της νέας διπλής σιδηροδρομικής γραμμής στο τμήμα Κιάτο - Αίγιο και ως την περιοχή Ροδοδάφνης και κατασκευή σιδηροδρομικών στάσεων, κτήρια, αποβάθρες, στέγαστρα και περιβάλλον χώρος επιδομής ηλεκτροκίνησης, σηματοδότησης, τηλεδιοίκησης, ETCS και τηλεπικοινωνιών για τη νέα σιδηροδρομική γραμμή στο τμήμα Ροδοδάφνη - Ρίο.

Παράλληλα στο τμήμα από Ψαθόπυργο έως Ρίο έχει κατασκευαστεί μέρος των έργων υποδομής από εργολαβία, η οποία δεν κατέστη δυνατόν να ολοκληρωθεί και τον Αύγουστο του 2023 η «ΕΡΓΟΣΕ» προχώρησε στη διάλυση αυτής.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Ορίστε κύριε Παναγιωτόπουλε, έχετε τον λόγο για τη δευτερολογία σας.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, διανύεται τη δεύτερη τετραετία της θητείας σας ως Κυβέρνηση εννοώ και ως κόμμα. Μιλάτε λες και μόλις αναλάβετε χθες.

Να πω ότι πρόσφατα διαβεβαιώσατε ότι το τρένο θα φτάσει στο νέο λιμάνι της Πάτρας σε πέντε χρόνια. Και στην έγκριτη ιστοσελίδα σας ypodomes.com στις 11-1-2024 αναφέρεται μεταξύ άλλων ότι συνεχίζουν κανονικά τα έργα υπό κατασκευή για την νέα γραμμή Αίγιο - Ρίο, η ηλεκτροκίνηση στο τμήμα Κιάτο - Αίγιο και τα έργα αναβάθμισης του κεντρικού σταθμού της Αθήνας που έχουν ορίζοντα ολοκλήρωσης σταδιακά μέχρι το 2026.

Ωστόσο για να φτάσει το τρένο στο νέο λιμάνι πρέπει να ολοκληρωθεί η εργολαβία μέχρι το Ρίο. Το έργο υποδομής στον Ψαθόπυργο μέχρι Ρίο είχε συμβατική υποχρέωση περαίωσης σε ενάμιση χρόνο. Και μπήκαμε στον έκτο χρόνο και το μόνο που βλέπουμε στην περιοχή είναι όντως εγκαταλελειμμένες και χορταριασμένες εκσκαφές. Τα δημοτικά διαμερίσματα Αραχωβίτικα, Άγιος Βασίλειος, Ακταίο και Ρίο, όπως ανέφερα και στην ερώτηση, είναι σε εγκατάλειψη έξι ολόκληρα χρόνια. Λόγω της εργολαβίας του τραίνου έχουν κλείσει ήδη και μαγαζιά και οι παροικούντες εκεί με συνέπεια την σαφή υποβάθμιση της ποιότητας της ζωής τους.

Ξέρετε τι είναι, κύριε Υπουργέ, να ακούν οι πολίτες συνεχώς ότι η γραμμή τελείωσε ή τελειώνει, που έλεγε και ο Βουλευτής Καλοχαιρέτας στη γνωστή ταινία και κάθε μέρα εδώ και έξι χρόνια να υπόκεινται στην ίδια ταλαιπωρία για τη μεταφορά τους από και προς την πόλη της Πάτρας, χωρίς πραγματικό χρονικό ορίζοντα;

Σύμφωνα πάλι με τις μεθόδους με τη δική σας ιστοσελίδα τις ypodomes.com στις 10-11-2022 είχε αναφερθεί ότι στις 24 Νοεμβρίου του ΄22 θα υπογραφεί το σιδηροδρομικό έργο της «ΕΡΓΟΣΕ» που υπόσχεται να φέρει το σύγχρονο ηλεκτροκίνητο τρένο μέχρι το τέλος του 2025 στην αυλή της Πάτρας. Πρόκειται για το έργο ολοκλήρωσης της νέας διπλής σιδηροδρομικής γραμμής υψηλών ταχυτήτων από το Αίγιο μέχρι το Ρίο, ανάδοχος του έργου το σχήμα «ΤΕΡΝΑ-ΜΥΤΙΛΗΝΑΙΟΣ» το οποίο έχει αναλάβει και το έργο της ηλεκτροκίνησης στο προηγούμενο τμήμα από Κιάτο μέχρι το Αίγιο.

Ουσιαστικά το ηλεκτροκίνητο τρένο με την υπόθεση πως στην κατασκευή δεν θα έχουμε καθυστερήσεις, θα μπορεί να κινηθεί στον άξονα Αθήνα - Κιάτο - Ρίο σε περίπου τρία χρόνια και λιγότερο από δύο ώρες με ένα intercity εξπρές. Πλέον το μόνο έργο που απομένει για να ολοκληρωθεί πλήρως η γραμμή Αθήνα - Πάτρα. Είναι το τελευταίο αστικό τμήμα από το Ρίο μέχρι το νέο λιμάνι της Πάτρας. Ο διαγωνισμός είναι σε εξέλιξη από την «ΕΡΓΟΣΕ» από τις αρχές του έτους. Το κόστος του έργου με ΦΠΑ είναι 174,97 εκατομμύρια ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το ανάδοχο σχήμα «ΤΕΡΝΑ-ΜΥΤΙΛΗΝΑΙΟΣ» αναλαμβάνει το έργο με ποσοστό έκπτωσης 8,29%. Να θυμίσουμε πως ο διαγωνισμός πραγματοποιήθηκε στις 4 Νοεμβρίου του 2021 και στις 10 του ίδιου μήνα έγινε η αποσφράγιση των προσφορών.

Η διάρκεια του έργου έχει οριστεί σε τριάντα έξι μήνες από την υπογραφή της σύμβασης και αυτό σημαίνει πως έχει ορίζοντα ολοκλήρωσης στο τέλος του 2025. Η χρηματοδότηση του έργου καλύπτεται αρχικά από το ΕΣΠΑ 2014-2020 και στη συνέχεια ως γέφυρα το 2021-2027.

Τι περιλαμβάνεται στο έργο; Κατασκευή 28,8 χιλιομέτρων διπλής σιδηροδρομικής επιδομής από την είσοδο της σιδηροδρομικής στάσης Ροδοδάφνης 193950 μετά το πέρας του υπογείου έργου του cut and cover Ρίο 222750, κατασκευή τεσσάρων σιδηροδρομικών στάσεων και τριών σιδηροδρομικών σταθμών, δύο κτηρίων εξυπηρέτησης ηλεκτρομηχανολογικών εγκαταστάσεων σήραγγας εισόδου-εξόδου με τους περιβάλλοντες χώρους αυτών και τη διαμόρφωση της διασυνδετήριας στοάς ήδη στο νούμερο 5 της σήραγγας Παναγοπούλας…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Παναγιωτόπουλε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ένα λεπτό, κύριε Πρόεδρε, γιατί είναι σημαντικά τα στοιχεία και πρέπει να τα πούμε.

Κατασκευή των ηλεκτρομηχανολογικών εγκαταστάσεων εντός της σήραγγας, κατασκευή συστήματος αμφίδρομης σηματοδότησης με τηλεδιοίκηση για να μην κουβεντιάζουμε πάλι για καινούργια Τέμπη, κατασκευή συστήματος ηλεκτροκίνησης πάλι με τηλεδιοίκηση, κατασκευή σύγχρονου συστήματος τηλεπικοινωνιών, επαλήθευση των υποσυστημάτων υποδομή, ενέργεια, έλεγχος, χειρισμός και σηματοδότηση που κατασκευάζονται.

Και προφανώς γνωρίζετε ότι σε αυτά όλα, που είπαμε, δεν έχει καταγραφεί καμμία σημαντική πρόοδος στην υλοποίηση της συγκεκριμένης εργολαβίας μέχρι σήμερα, εκτός από την έναρξη κατασκευής των σιδηροδρομικών στάσεων και σε πολύ πρόωρο στάδιο του στρωσίματος των γραμμών.

Και ξαναρωτάμε κύριε Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Και με αυτό κλείστε. Έχετε υπερβεί κατά πολύ τον χρόνο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Γιατί δεν προχωρά με κανονικούς ρυθμούς η κατασκευή της εργολαβίας της νέας σιδηροδρομικής γραμμής υψηλών ταχυτήτων από το Αίγιο μέχρι το Ρίο; Έχει κηρυχτεί έκπτωτος ο προηγούμενος ανάδοχος της εργολαβίας Αίγιο έως Ρίο; Θα επισπευσθεί η κατασκευή της υποδομής μέχρι το καλοκαίρι του 2024 στις πληγείσες παραθαλάσσιες περιοχές, ώστε οι κάτοικοι να μην συνεχίζουν να κινδυνεύουν από ατυχήματα και οικονομικές συνέπειες του εγκαταλελειμμένου εργοταξίου τα τελευταία τέσσερα χρόνια;

Θα ολοκληρωθεί η συνολική εργολαβία της νέας διπλής σιδηροδρομικής γραμμής υψηλών ταχυτήτων;

**ΠΡΟΕΔΡΕΥΩΝ (Αθανάσιος Μπούρας):** Κύριε Παναγιωτόπουλε, ούτε δευτερολογία δεν είναι αυτό. Θα με συγχωρήσετε πάρα πολύ, αλλά διαθέτοντας εμπειρία πολλών ετών, ο ερωτών στη δευτερολογία απαντά σε αυτά που είπε ο Υπουργός. Εσείς ξαναθέτετε άλλα δέκα ερωτήματα. Και κατ’ ανάγκη θα χρειαστεί να απαντήσει ο Υπουργός.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Προκύπτουν, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ. Έχετε διπλασιάσει τον χρόνο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Τελειώνω. Και ο Υπουργός πήρε αβέρτα χρόνο προηγουμένως, γιατί έτσι πρέπει, γιατί είναι ζητήματα σοβαρά για την τοπική κοινωνία και πρέπει να αναλύονται και να παρατίθενται τα στοιχεία. Πώς να το κάνουμε;

**ΠΡΟΕΔΡΕΥΩΝ (Αθανάσιος Μπούρας):** Τον Κανονισμό πρέπει να τον διαβάζουμε όλοι.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Συμφωνούμε.

**ΠΡΟΕΔΡΕΥΩΝ (Αθανάσιος Μπούρας):** Λέει δύο ερωτήματα και μετά έχει πρωτολογία, δευτερολογία. Εσείς βάλατε πάνω από δέκα θέματα στη δευτερολογία σας. Τι απαντήσεις να πάρετε; Και αυτά δεν τα έχετε γραμμένα στον κορμό της ερώτησης. Καταλαβαίνετε;

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Προκύπτουν από την τοποθέτηση του Υπουργού, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Εγώ θα σας παρακαλέσω να ολοκληρώσετε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Κύριε Υπουργέ, να λάβετε υπ’ όψιν σας σοβαρά το πάνδημο αίτημα της περιοχής των Πατρών, του Δήμου Πατρέων, της ευρύτερης περιοχής, των κατοίκων της περιοχής, των φορέων της περιοχής ότι το έργο αυτό τάχιστα πρέπει να ολοκληρωθεί μέχρι το Ρίο και από το Ρίο μέχρι το νέο λιμάνι της Πάτρας ως ο δήμος έχει αποφασίσει, ορίζει και πάνδημα -θα έλεγα- το αίτημα αυτό υποστηρίζεται από όλους μας, να υπογειοποιηθεί είτε cut and cover σε ένα σημείο είτε πλήρη υπογειοποίηση στο κέντρο της πόλεως, για να έχουμε μία πόλη σύγχρονη, μία πόλη που αξίζει, που ανήκει και πρέπει στο λαό της Πάτρας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Δεν μπορεί να συνεχιστεί αυτή η κατάσταση. Κύριε Παναγιωτόπουλε επτάμισι λεπτά αντί για τρία; Με συγχωρείτε, μια ανοχή λογική πάντα υπάρχει, αλλά δεν είναι δυνατόν. Και σας είπα και πάλι και θα το ξαναπώ, λόγω της πολύχρονης εμπειρίας μου, πρέπει όλοι μας να διαβάζουμε τον Κανονισμό. Και ο Κανονισμός λέει τα ερωτήματα να είναι συγκεκριμένα για να είναι και οι απαντήσεις. Αν στην πρωτολογία δεν απάντησε ο Υπουργός, ερχόμαστε να δούμε γιατί δεν απαντάει. Δεν βάζουμε στη δευτερολογία δεκαεπτά ερωτήματα.

Κύριε Υπουργέ, απαντήστε όσο γίνεται πιο περιεκτικά.

Ορίστε, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Στο μισό χρόνο, γιατί επί της ουσίας δεν ήταν καινούργια ερωτήματα. Είπατε αυτά που είπα. Στο κομμάτι Αίγιο - Ρίο επιβεβαιώσατε ό,τι είπα.

Σας είπα ότι διαλύθηκε η σύμβαση τον Αύγουστο του 2023. Σας τα είπα όλα. Άρα, πάει το ένα κομμάτι. Για το Αίγιο - Ρίο επαναλάβατε αυτά που είπα εγώ, και για την ηλεκτροκίνηση και για τη στάση και για όλα.

Πάμε στο άλλο μεγάλο κομμάτι. Μιλάτε για πάνδημο αίτημα. Πράγματι είναι πάνδημο το αίτημα. Όμως, πρέπει να συνοδεύεται και από χρηματοδότηση. Κοινώς να είμαστε αξιόπιστοι. Το έργο δεν μπόρεσε να χρηματοδοτηθεί από την Ευρώπη μέχρι σήμερα για διάφορους λόγους. Και τώρα, τον Ιανουάριου του 2024, ήρθαμε και υποβάλαμε ένα αίτημα για πέντε συγκεκριμένα έργα: ΣΚΑ - Οινόη, αναβάθμιση Λιόσια - Κόρινθος, Θεσσαλονίκη - Προμαχώνας, Αλεξανδρούπολη - Ορμένιο και Ρίο - Πάτρα. Συνεπώς, στο ανταγωνιστικό σκέλος υποβάλαμε, εκτιμώ, έναν καλό φάκελο, έτσι ώστε να μπορέσουμε να πάρουμε όσο γίνεται περισσότερη χρηματοδότηση για τα έργα αυτά.

Επομένως, για το μεγάλο κομμάτι, για το Ρίο - Πάτρα στο οποίο αναφέρεστε, τον Δεκέμβριο του 2023 ολοκληρώθηκε το β΄ στάδιο, δηλαδή ο διάλογος των συμμετεχόντων του διαγωνισμού, και στην παρούσα χρονική στιγμή είναι σε προετοιμασία τα τεύχη για την εκκίνηση του β2΄ σταδίου του διαγωνισμού που είναι η πρόσκληση για υποβολή οικονομικά δεσμευτικής προσφοράς. Προϋπόθεση, όμως, για τη σύναψη της σύμβασης είναι η εξασφάλιση συγχρηματοδότησης από πόρους της Ευρωπαϊκής Ένωσης και γι’ αυτό αγωνιζόμαστε.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και έξι εκπαιδευτικοί συνοδοί τους από το 7ο Γυμνάσιο Κατερίνης.

Η Βουλή σάς καλωσορίζει, παιδιά και σας εύχεται καλή πρόοδο!

(Χειροκροτήματα απ’ όλες τις πτέρυγες της Βουλής)

Μπορεί να σας εξηγήθηκε πριν μπείτε στα θεωρεία, αλλά θα ήθελα να σας ενημερώσω κι εγώ ότι σήμερα διεξάγεται μία ειδική διαδικασία που ονομάζεται κοινοβουλευτικός έλεγχος. Γι’ αυτό βλέπετε έναν Βουλευτή να ρωτά και έναν αρμόδιο, αναλόγως του θέματος, Υπουργό να απαντά. Σας το εξηγώ για να μην πείτε ότι πήγαμε και δεν είδαμε κόσμο. Η Παρασκευή, δηλαδή, δεν είναι νομοθετική. Είναι κοινοβουλευτικός έλεγχος.

Προχωρούμε, λοιπόν, στην πρώτη με αριθμό 2714/22-1-2024 ερώτηση του κύκλου των αναφορών και ερωτήσεων του Βουλευτή Βοιωτίας της Κοινοβουλευτικής Ομάδας «ΠΑΣΟΚ-Κίνημα Αλλαγής» κ. Γεωργίου Μουλκιώτη, προς την Υπουργό Εργασίας και Κοινωνικής Ασφάλισης με θέμα: «Απώλεια της ασφαλιστικής ικανότητας για εκατοντάδες χιλιάδες μη μισθωτούς (ελεύθερους επαγγελματίες, αυτοαπασχολούμενους και αγρότες) από 1-3-2024».Στην ερώτηση θα απαντήσει ο Υφυπουργός Εργασίας και Κοινωνικής Ασφάλισης κ. Παναγιώτης Τσακλόγλου.

Ορίστε, κύριε Μουλκιώτη, έχετε τον λόγο για την πρωτολογία σας.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε ότι με τις σχετικές διατάξεις του άρθρου 90 του ν.5018/2023 παρατάθηκε για δεύτερη συνεχόμενη τότε χρονιά κατ’ εξαίρεση στους μη μισθωτούς ασφαλισμένους του e-ΕΦΚΑ, δηλαδή στους ελεύθερους επαγγελματίες, στους αγρότες, στους αυτοτελώς απασχολούμενους, η ασφαλιστική ικανότητα μέχρι 31 Μαΐου του 2023, ανεξαρτήτως οφειλών τους και πλήρωσης των προϋποθέσεων εκ μέρους τους. Μάλιστα, προβλέφθηκε ότι αυτή η ασφαλιστική ενημερότητα θα παραταθεί μέχρι 29 Φεβρουαρίου του 2024, μέχρι χθες δηλαδή, εφόσον έχουν καταβάλει εντός του 2022 ή του 2023 αναδρομικά για το έτος 2022 το ποσό που αντιστοιχεί στην ετήσια εισφορά για παροχές σε είδος και χρήμα που προβλέπεται από το άρθρο 41 του ν.4387/2016, σύμφωνα με την ασφαλιστική κατηγορία την οποία είχαν επιλέξει. Αυτό το ποσό είναι απαιτητό σε σχέση με την ετήσια εισφορά για παροχές σε είδος και σε χρήμα, όπως προβλέπεται από τον νόμο.

Σύμφωνα με δημοσιεύματα που υπήρχαν και μέχρι στιγμής δεν έχουν διαψευστεί, εκτιμάται συνολικά ότι περίπου τετρακόσιες χιλιάδες, μισό εκατομμύριο δηλαδή, μη μισθωτοί δεν έχουν καταβάλει μέχρι σήμερα τις παραπάνω εισφορές με κίνδυνο να υπάρχει πράγματι απώλεια στα έσοδα του ΕΟΠΥΥ και του e-ΕΦΚΑ, αλλά από σήμερα, πρωτομηνιά -και καλό μήνα, κύριε Πρόεδρε- η ασφαλιστική ικανότητα που καλύπτει τους ίδιους, αλλά και τα έμμεσα μέλη να έχει πρόβλημα. Αυτή η εξέλιξη, όπως είναι γνωστό, θα σημάνει τη στέρηση της ασφαλιστικής ικανότητας από εκατοντάδες χιλιάδες άμεσα και έμμεσα ασφαλισμένους, μεταξύ των οποίων και ανήλικα παιδιά, αλλά και χρόνια πάσχοντες από ανίατες ασθένειες.

Η ανωτέρω πιθανή εξέλιξη συνιστά έναν σοβαρό κίνδυνο, κύριε Υπουργέ, καθώς στερείται η ασφαλιστική ικανότητα που συνεπάγεται απώλεια πρόσβασης σε φαρμακευτική και ιατρική περίθαλψη. Η οικονομική κατάσταση της χώρας είναι γνωστή. Ήδη σήμερα, χθες, όπως είπε ο κύριος Πρωθυπουργός, θα μειωθούν τρεις χιλιάδες ετικέτες. Αυτό σημαίνει ότι η ακρίβεια καλπάζει, δεν σταματάει, ούτε είναι ελεγχόμενη. Καλπάζει! Το πρόβλημα, λοιπόν, υπάρχει και είναι ότι από σήμερα θα είναι ανασφάλιστοι περίπου μισό εκατομμύριο συμπολίτες μας.

Ερωτάσθε, λοιπόν, κύριε Υπουργέ, τα εξής: Είναι πράγματι αυτός ο αριθμός, είναι αυτοί οι ασφαλισμένοι που σήμερα δεν θα έχουν τη δυνατότητα πρόσβασης σε φαρμακευτικές υπηρεσίες; Διότι και το φάρμακο είναι, δυστυχώς, σε δυσθεώρητα ύψη. Ξεκάθαρα δεν μιλάω για περίθαλψη σε νοσοκομεία.

Επίσης, προτίθεστε να αντιμετωπίσετε αυτό το ζήτημα; Και πώς προτίθεστε να το αντιμετωπίσετε; Διαβάσαμε διάφορα τα οποία δεν θέλω να σχολιάσω αυτή τη στιγμή. Όμως, προτίθεστε πράγματι με τις δεδομένες εξελίξεις, που υπάρχουν και σε σχέση με την τρέχουσα κατάσταση, την οποία βλέπουμε και η οποία είναι πολύ διαφορετική από τους αριθμούς που δημοσιεύονται, να αντιμετωπίσετε αυτό το πολύ σοβαρό πρόβλημα;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο για την πρωτολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Αξιότιμε κύριε Μουλκιώτη, για να μη μένουν λανθασμένες εντυπώσεις, θα ξεκινήσω τονίζοντας κατηγορηματικά ότι κανένας άνθρωπος, που κατοικεί νόμιμα στη χώρα και επομένως είναι κάτοχος ενεργού ΑΜΚΑ, δεν μένει ακάλυπτος στον τομέα των υπηρεσιών υγείας. Κανένας! Γιατί αυτό γράφετε στην ερώτησή σας. Κανένας κάτοχος ΑΜΚΑ δεν χάνει την ελεύθερη και δωρεάν πρόσβαση στο δημόσιο σύστημα υγείας για ιατροφαρμακευτική και νοσοκομειακή περίθαλψη, ακόμα κι αν έχει χάσει την ασφαλιστική του ικανότητα. Επομένως, αυτό που αναφέρετε στην ερώτησή σας, και το οποίο είπατε προφορικά και τώρα προηγουμένως, για απώλεια της πρόσβασης σε φαρμακευτική και ιατρική περίθαλψη, δεν ισχύει σε καμμία περίπτωση. Το δημόσιο σύστημα υγείας, τόσο τα νοσοκομεία όσο και οι δομές πρωτοβάθμιας φροντίδας υγείας, παρέχουν κανονικά όλες τις υπηρεσίες υγείας σε ασφαλισμένους που δεν έχουν ασφαλιστική ικανότητα λόγω οφειλών.

Να υπενθυμίσω ότι αυτό δεν ίσχυε πάντα. Παρ’ ότι το ΕΣΥ δημιουργήθηκε το 1983, για πολλά χρόνια οι ανασφάλιστοι πολίτες δεν είχαν πλήρη πρόσβαση στο δημόσιο σύστημα υγείας παρά μόνο με έναν οιονεί προνοιακό τρόπο, κυρίως δηλαδή μέσω της διαδικασίας των επειγόντων περιστατικών. Αυτό άλλαξε το 2014 επί υπουργίας τότε του Άδωνι Γεωργιάδη στο Υπουργείο Υγείας. Από τότε, οι ανασφάλιστοι απέκτησαν πλήρη και ελεύθερη πρόσβαση στο ΕΣΥ τόσο σε νοσοκομειακή περίθαλψη όσο και σε πρωτοβάθμια φροντίδα υγείας, καθώς επίσης και σε φαρμακευτική κάλυψη.

Στα χρόνια της πανδημίας τους COVID δόθηκε πράγματι, όπως αναφέρετε κι εσείς στην ερώτησή σας, κατ’ εξαίρεση η δυνατότητα πρόσβασης σε ιδιωτικές δομές υγείας και σε ανασφάλιστους πολίτες. Όμως, αυτό δεν έγινε για τους λόγους που λέτε εσείς. Έγινε γιατί είχαμε την πανδημία και δεν θέλαμε να πηγαίνει ο κόσμος στα δημόσια νοσοκομεία. Εκεί δινόταν η μάχη του COVID και δεν θέλαμε να έχουμε κάποιον μηχανισμό διασποράς της πανδημίας. Αυτός ήταν ο λόγος για τον οποίο είχε γίνει αυτό. Δεν έγινε, δηλαδή, για λόγους πραγματικής ή μη οικονομικής αδυναμίας. Αν γινόταν κάτι τέτοιο, θα έδινε ένα πολύ ισχυρό σήμα ότι πραγματικά δεν υπάρχει λόγος πληρωμής εισφορών κοινωνικής ασφάλισης. Το μέτρο έγινε, δηλαδή, για λόγους δημόσιας υγείας, για να μην προσέρχονται οι ανασφάλιστοι στις δημόσιες δομές υγείας, ιδίως στα δημόσια νοσοκομεία, όπως είπα, ώστε να μην διευκολυνθεί η διάδοση του COVID-19.

Τώρα, ευτυχώς, λόγω των εμβολιασμών, αλλά και των λοιπών μέτρων που ελήφθησαν, η πανδημία τελείωσε. Η χώρα έχει επανέλθει σε μια κανονικότητα και το ίδιο πρέπει να γίνει και με την ασφαλιστική ικανότητα, να πάψουν δηλαδή οι ρυθμίσεις που εξίσωναν ουσιαστικά όσους δεν πλήρωναν τις εισφορές με όσους τις πλήρωναν.

Και εδώ θα ήθελα να σας θέσω ευθέως το εξής ερώτημα: Δηλαδή, τι επιθυμείτε με την ερώτησή σας; Την εξίσωση ανάμεσα σε αυτούς, τους οποίους αναφέρετε κι εσείς στην ερώτησή σας, που παρά τις δυσκολίες ήταν συνεπείς με τις υποχρεώσεις τους με εκείνους οι οποίοι δεν ήταν συνεπείς; Σας γνωρίζω χρόνια στη Βουλή και δεν μπορώ να πιστέψω ότι αυτό είναι το νόημα της ερώτησής σας.

**ΓΕΩΡΓΙΟΣ ΜΟΥΛΚΙΩΤΗΣ:** Δεν διαβάσατε την ερώτησή μου, κύριε Υπουργέ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Θα μου τα πείτε στην δευτερολογία σας, κύριε Μουλκιώτη.

Ζητάτε, δηλαδή, να οδηγήσουμε και τους συνεπείς στη μη πληρωμή των εισφορών τους; Δεν είναι δυνατόν μόνο ορισμένοι να καταβάλλουν εισφορές και να λαμβάνουν όλοι τις ίδιες παροχές από τον ΕΟΠΥΥ. Ας σκεφτούμε λίγο τον ηθικό κίνδυνο που προκαλείται από μια τέτοια πολιτική.

Επαναφορά στην κανονικότητα, λοιπόν, χωρίς αυτό να σημαίνει ότι δεν λαμβάνουμε μέτρα για κατηγορίες ανασφάλιστων που αντιμετωπίζουν αντικειμενικές δυσκολίες να αντεπεξέλθουν στις προϋποθέσεις της ασφαλιστικής ικανότητας. Για τον λόγο αυτό καταθέσαμε την τροπολογία και ψηφίστηκε χθες στη Βουλή -πληροφοριακά ψηφίστηκε και από το δικό σας κόμμα- για την κάλυψη αυτών των κατηγοριών. Αλήθεια, θα ήθελα να ρωτήσω το εξής: Αν η τροπολογία ήταν τόσο κακή, γιατί την ψηφίσατε;

**ΓΕΩΡΓΙΟΣ ΜΟΥΛΚΙΩΤΗΣ:** Είπα εγώ τέτοιο πράγμα, κύριε Υπουργέ; Με εκπλήσσετε σήμερα.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Εγώ το ρωτάω.

**ΠΡΟΕΔΡΕΥΩΝ (Αθανάσιος Μπούρας):** Ρητορικό είναι το ερώτημα, κύριε Μουλκιώτη. Στη δευτερολογία σας θα απαντήσετε, αλλιώς δεν κάνουμε δουλειά εδώ.

**ΓΕΩΡΓΙΟΣ ΜΟΥΛΚΙΩΤΗΣ:** Εντάξει, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ. Συνεχίστε χωρίς ερωτήματα.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Έχει ακόμα δευτερολογία. Μπορεί να το απαντήσει εκεί.

Οπότε οι κατηγορίες τις οποίες καλύπτει αυτή η τροπολογία είναι οι πληγέντες από φυσικές καταστροφές την προηγούμενη χρονιά, για τους οποίους θυμίζω ότι είχαμε φέρει ειδική ρύθμιση το καλοκαίρι, για τους πληγέντες από τις πυρκαγιές του 2018 και για τους εργαζόμενους στα ναυπηγεία Σκαραμαγκά, στη Ναυπηγοεπισκευαστική Ζώνη Περάματος και στα ναυπηγεία Ελευσίνας.

Επιπρόσθετα, υπάρχει υπουργική απόφαση που ψηφίστηκε από τον τότε Υπουργό Υγείας, τον κ. Πλεύρη, και έχει ληφθεί πρόνοια για δύο μεγάλες ευάλωτες κατηγορίες του πληθυσμού, για παιδιά και νέους κάτω των δεκαοκτώ ετών και για άτομα με αναπηρία 80% και άνω ή 67% και άνω με συγκεκριμένες παθήσεις, καθώς και για ασθενείς με ειδικές παθήσεις τα φάρμακα των οποίων χορηγούνται με μηδενική συμμετοχή.

Οι ομάδες αυτές, εκτός από την πλήρη πρόσβαση στο δημόσιο σύστημα υγείας, έχουν ελεύθερη συνταγογράφηση φαρμάκων, θεραπειών και διαγνωστικών εξετάσεων από τους ιδιώτες ιατρούς, ανεξαρτήτως ασφαλιστικής ικανότητας.

Συνολικά, λοιπόν, παράλληλα με την ελεύθερη πρόσβαση στο δημόσιο σύστημα υγείας η Κυβέρνηση έχει φροντίσει για τη δημιουργία ενός πλέγματος ρυθμίσεων, ώστε καμμία ευάλωτη ομάδα να μην στερείται την απαραίτητη περίθαλψη ανεξαρτήτως ασφαλιστικής ικανότητας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Μουλκιώτη, έχετε τον λόγο για τη δευτερολογία σας και μπορείτε να απαντήσετε χωρίς διακοπές στα ερωτήματα που έθεσε ο Υπουργός.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Εκπλήσσομαι πράγματι από τη στάση του κυρίου Υπουργού σήμερα και σε σχέση με αυτά που απαντά.

Εκπλήσσομαι κατ’ αρχάς διότι τα ερωτήματα ήταν σαφέστατα. Δεν μπορεί να μας ρωτάει ο Υπουργός γιατί ψηφίσαμε εχθές την τροπολογία. Μα προφανώς θα ψηφίζαμε την τροπολογία για την κάλυψη αυτών των ανθρώπων. Εγώ όμως ρωτώ: Είναι μισό εκατομμύριο οι πολίτες οι οποίοι μένουν ακάλυπτοι;

Σήμερα ανακοινώθηκε και δημοσιεύτηκε έκθεση από τον ΟΟΣΑ. Τι λέει ο ΟΟΣΑ, κύριε Πρόεδρε, σήμερα για την Ελλάδα; Μείωση του μέσου ετήσιου μισθού κατά 1.046 ευρώ το 2022 συγκριτικά με το 2021 λόγω ακρίβειας και ανατιμήσεων. Το 2024 είμαστε στην ίδια φάση του 2022 ή είμαστε ακόμα χειρότερα; Είμαστε ακόμα χειρότερα. Και εκπλήσσομαι που λέει η Κυβέρνηση σήμερα διά του κυρίου Υπουργού ότι όλα καλύπτονται. Καλύπτεται μισό εκατομμύριο κόσμος που πράγματι δεν έχουν πληρώσει;

Και τι λέει το Υπουργείο με κυνικό τρόπο; Ακούστε, κύριε Υπουργέ, τι λέει: Δεν μπορεί να καταβάλλουν μόνο ορισμένοι εισφορές και να λαμβάνουν όλοι τις ίδιες παροχές από τον ΕΟΠΥΥ. Αυτό είναι το μείζον θέμα. Τόσες και τόσες απώλειες εισοδημάτων και φορολογικής ύλης εν γνώσει της Κυβέρνησης, τις οποίες έχει κάνει έντεχνα και είναι πολιτική επιλογή αυτής της Κυβέρνησης, δεν πειράζει. Πειράζει γι’ αυτούς ανθρώπους που έχουν πρόβλημα.

Τροπολογία περσινή, κύριε Πρόεδρε, στον ν.5018/2023 που έδωσε παράταση γι’ αυτούς που δεν κατέβαλαν χρήματα, που δεν είχαν δυνατότητα. Τι έλεγε; «Η υγειονομική κρίση έκανε όχι μόνο τους εργαζόμενους ειδικών κατηγοριών να μην πληρώσουν τις απαραίτητες προϋποθέσεις για να δικαιούνται παροχές, αλλά και πολλοί επαγγελματίες δεν μπόρεσαν να ανταποκριθούν στις υποχρεώσεις τους για κοινωνικοασφαλιστικές εισφορές, με αποτέλεσμα να μην δικαιούνται αντίστοιχες παροχές υγείας». Αυτό δεν το λέω εγώ, το λέει η αιτιολογική έκθεση στο νομοσχέδιο της Κυβέρνησης που ψηφίστηκε.

Και ερωτώ: Φέτος ισχύουν τα ίδια; Μήπως είναι ακόμα περισσότερα; Μήπως είναι ακόμα δυσμενέστερες οι εξελίξεις σήμερα; Γι’ αυτό λέμε γιατί για αυτούς τους ανθρώπους λόγω της ιδιαιτερότητας να μην υπάρχει μία ακόμα προσέγγιση θετική, όπως έγινε με την περσινή τροπολογία που συμπτωματικά είχε έρθει και σε προεκλογική περίοδο. Γιατί να μην δώσουμε αυτήν τη δυνατότητα για να μην υπάρχουν; Τόσες μεγάλες απώλειες θα υπάρχουν;

Ευθέως σας ρωτώ, κύριε Υπουργέ: Υπάρχει αδυναμία σε πεντακόσιες χιλιάδες άτομα που έχουν πρόβλημα στέρησης, φαρμακευτικής περίθαλψης, πρόσβασης σε διαγνωστικές εξετάσεις. Είπα «όχι στα δημόσια νοσοκομεία». Είναι σαφές αυτό που λέω. Ξέρετε πώς λειτουργούν όλα. Δεν υπάρχουν αυτές οι δύσκολες οικονομικές συνθήκες, δεν τις βλέπει η Κυβέρνηση; Με τις πολιτικές επιλογές που κάνει πού πάνε; Δεν βλέπουμε ότι έχουμε τεράστιο ζήτημα σε αυτές τις συνθήκες με αποτέλεσμα να μην μπορούν να ανταποκριθούν ελεύθεροι επαγγελματίες, δικηγόροι. Δεν μπορούν να κάνουν ούτε τη δήλωση του έτους με ελάχιστα χρήματα.

Δεν γνωρίζετε την πραγματικότητα. Μην κλείνεστε σε τοίχους. Βγείτε έξω να δείτε πώς ζει ο κόσμος. Οι αριθμοί οι οποίοι αναφέρονται είναι άσχετοι με την πραγματικότητα είτε το θέλετε είτε δεν το θέλετε.

Δεν ερχόμαστε στη Βουλή, κύριε Υπουργέ, απλώς για να πούμε κουβέντες, ερχόμαστε για να θέσουμε το πρόβλημα. Και είναι πολύ σημαντικό το πρόβλημα και δεν είναι απάντηση αυτή που διαρρέεται με το δελτίο Τύπου σε ερωτήσεις ότι δεν μπορεί να είναι όλα ίδια. Προφανώς δεν είναι όλα ίδια, αλλά δεν είναι ίδια και όλα τα δεδομένα. Τα υποκείμενα της οποιασδήποτε υποχρέωσης δεν έχουν όλα τις ίδιες δυνατότητες. Δυστυχώς. Δεν βγήκαν οι αγρότες στον δρόμο γιατί τους άρεσε. Τι να πρωτοπληρώσουν με την ακρίβεια που υπάρχει στα καύσιμα και στην ενέργεια. Πώς θα κινηθούν; Λέω ως ένα παράδειγμα τους αγρότες. Να πω για τους ελεύθερους επαγγελματίες; Ακόμη χειρότερα.

Κοιτάξτε τα, κύριε Υπουργέ. Δεν είναι οπισθοχώρηση της Κυβέρνησης να δει αυτό το ζήτημα, το να πας στον τοίχο επάνω και να αφήνεις πεντακόσιες χιλιάδες κόσμο ακάλυπτο, όπως σας είπα. Είναι πολύ συγκεκριμένο αυτό που σας είπα. Δεν παραβλέπω τίποτα. Αναγνωρίζω αυτά που είπατε σε σχέση με την πρόσβαση στο νοσοκομείο, αλλά υπάρχει πρόβλημα. Αλίμονο, αν το λέμε έτσι. Δείξτε τόλμη και καταθέστε συγκεκριμένη πρόταση για να υπάρχει αυτή η δυνατότητα, όπως κάνατε και πέρσι. Τα ίδια δεδομένα υπάρχουν και ακόμη χειρότερα. Την αιτιολογική έκθεση που σας διάβασα θα την καταθέσω και στα Πρακτικά για να υπάρχει. Δεν υπάρχει διαφορά από πέρσι σε τίποτα. Μόνο σε μια πολιτική επιλογή που φέρατε. Επιτέλους αλλάξτε συμπεριφορά σε σχέση με κάποιους ανθρώπους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Ορίστε, κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Αγαπητέ κύριε Μουλκιώτη, οι ασφαλιστικές εισφορές που καταβάλλονται από τους ασφαλισμένους αποτελούν την κυριότερη πηγή εσόδων για τον ΕΦΚΑ προκειμένου αυτός να ανταποκριθεί στις υποχρεώσεις του, τόσο στους ασφαλισμένους όσο και στους συνταξιούχους. Η πληρωμή των εισφορών κοινωνικής ασφάλισης δεν είναι σε καμμία περίπτωση ούτε εθελοντική ούτε α λα καρτ. Το ασφαλιστικό πακέτο είναι ενιαίο για να εξασφαλίζεται, τόσο το δικαίωμα στην παροχή υπηρεσιών υγείας όσο και στη συνταξιοδότηση. Ένα σύστημα στο οποίο ο ασφαλισμένος επιλέγει ποιες χώρες θα πληρώνει κάθε φορά χάνει τον υποχρεωτικό του χαρακτήρα. Η μη πληρωμή πλήττει ευθέως τη βιωσιμότητα του ασφαλιστικού μας συστήματος, οδηγώντας σε δυσκολίες πληρωμής των συντάξεων σήμερα, αλλά και σε χαμηλότερες συντάξεις αυτών οι οποίοι δεν πληρώνουν όταν συνταξιοδοτηθούν.

Η ρύθμιση που είχε γίνει την προηγούμενη χρονιά για την πληρωμή μόνο των εισφορών υγείας ήταν εξαιρετικού χαρακτήρα για μία μεταβατική περίοδο και σε καμμία περίπτωση δεν μπορεί να αποτελέσει τον γενικό κανόνα.

Για το θέμα του αριθμού των μη μισθωτών ασφαλισμένων που απώλεσαν την ασφαλιστική τους ικανότητα λόγω οφειλών, θα μου επιτρέψετε να επιφυλαχθώ, δεδομένου ότι η διάταξη ψηφίστηκε μόλις χθες και η εμπειρία την οποία έχουμε είναι ότι μόλις γίνεται οποιαδήποτε αλλαγή, σπεύδουν να πληρώσουν διάφοροι. Άλλωστε μην ξεχνάτε ότι αυτήν τη στιγμή σύμφωνα με στοιχεία του ΕΦΚΑ έχουμε γύρω στους εκατόν εβδομήντα χιλιάδες μισθωτούς οι οποίοι χρωστάνε κάτω από 500 ευρώ. Ακόμη και αν προσθέσω και αυτούς οι οποίοι είναι μέχρι τις 2 χιλιάδες ευρώ…

**ΓΕΩΡΓΙΟΣ ΜΟΥΛΚΙΩΤΗΣ:** Δεν είναι μπαταχτσήδες, κύριε Υπουργέ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Πολλοί από αυτούς, κύριε Μουλκιώτη, απλά ξέχασαν να πληρώσουν. Δεν θα τους βάλουμε μέσα σε αυτούς. Επίσης αρκετοί άλλοι οι οποίοι είναι μέχρι τα 2 χιλιάρικα μπορούν άνετα να υπαχθούν σε μία ρύθμιση η οποία νομίζω δεν είναι σχετικά υψηλή.

**ΓΕΩΡΓΙΟΣ ΜΟΥΛΚΙΩΤΗΣ:** Σε πόσες δόσεις; Σε είκοσι τέσσερις πάλι;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Σε είκοσι τέσσερις δόσεις είναι, κύριε Μουλκιώτη.

**ΓΕΩΡΓΙΟΣ ΜΟΥΛΚΙΩΤΗΣ:** Αφήστε ένα περιθώριο παραπάνω.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Μουλκιώτη.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Πώς θα πληρώσουμε τις συντάξεις των υπόλοιπων συνταξιούχων. Πώς θα πληρωθεί η σύνταξη η δική τους αργότερα όταν δεν πληρώνουν;

**ΓΕΩΡΓΙΟΣ ΜΟΥΛΚΙΩΤΗΣ:** …(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Πρόεδρε, με συγχωρείτε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, συνεχίστε.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Οφείλω να ομολογήσω…

**ΓΕΩΡΓΙΟΣ ΜΟΥΛΚΙΩΤΗΣ:** Εν γνώσει της Κυβέρνησης…

**ΠΡΟΕΔΡΕΥΩΝ (Αθανάσιος Μπούρας):** Κύριε Μουλκιώτη, σας παρακαλώ.

Κύριε Υπουργέ, μπορείτε να συνεχίσετε.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ο λόγος που είπα αυτό ήταν ακριβώς αυτά τα στοιχεία που έδωσα προηγουμένως. Σύμφωνα δηλαδή με στοιχεία που έχουν σταλεί από τον ΕΦΚΑ, περίπου εκατόν εβδομήντα χιλιάδες μη μισθωτοί οφείλουν μικρά ποσά μέχρι 500 ευρώ και περίπου διακόσιες ογδόντα χιλιάδες μέχρι 2 χιλιάδες ευρώ.

Προφανώς αυτά είναι ποσά τα οποία μπορούν να υπαχθούν στην πάγια ρύθμιση των είκοσι τεσσάρων δόσεων με σχετικά χαμηλή μηνιαία επιβάρυνση. Ήδη ο e-ΕΦΚΑ έχει αποστείλει σε οφειλέτες με οφειλή έως 2.000 ευρώ σχετική ειδοποίηση με ηλεκτρονικό ταχυδρομείο για να πληρώσουν ή να ρυθμίσουν την οφειλή τους. Άμεσα με την πληρωμή ή τη ρύθμιση μπορούν να λάβουν ασφαλιστική ικανότητα ή μέσω της ηλεκτρονικής πλατφόρμας του e-ΕΦΚΑ είτε με επίσκεψη στις τοπικές διευθύνσεις χωρίς να απαιτείται ραντεβού. Οπότε, με αφορμή τη σημερινή συζήτηση -και θα ήθελα να κλείσω με αυτό- θέλω να κάνω και από αυτό το Βήμα έκκληση στους ασφαλισμένους που έχουν οφειλές, ιδιαίτερα αν αυτές είναι μικρές, να τις ρυθμίσουν έστω και τώρα για να αποκτήσουν άμεσα ασφαλιστική ικανότητα.

Όμως, κλείνοντας, τονίζω και πάλι ότι κανένας δεν μένει εκτός ιατροφαρμακευτικής περίθαλψης λόγω οφειλών. Αντίθετα, όλοι διατηρούν την ελεύθερη και δωρεάν πρόσβαση στο δημόσιο σύστημα υγείας και για ευάλωτες ομάδες έχουμε προβλέψει ακριβώς αυτά τα οποία λέτε για την ιατροφαρμακευτική περίθαλψη.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Στην επόμενη επίκαιρη ερώτηση θα απαντήσει ο Υπουργός Μετανάστευσης και Ασύλου κ. Δημήτριος Καιρίδης.

Είναι η όγδοη με αριθμό 767/26-2-2024 επίκαιρη ερώτηση δεύτερου κύκλου του Βουλευτή Β3΄ Νοτίου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Χρήστου Κατσώτη προς τον Υπουργό Μετανάστευσης και Ασύλου, με θέμα: «Για τους μετανάστες εργαζόμενους σε τηλεφωνικά κέντρα».

Ορίστε, κύριε Κατσώτη, έχετε τον λόγο για την πρωτολογία σας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, χιλιάδες μετανάστες εργαζόμενοι από τον κλάδο κυρίως των τηλεπικοινωνιών και της πληροφορικής που απασχολούνται στους μεγάλους διεθνείς επιχειρηματικούς κολοσσούς τηλεφωνικών κέντρων με δραστηριότητα και στην Ελλάδα, όπως είναι η «TELEPERFORMANCE», η «WEBHELP» και άλλες, βρίσκονται αυτήν την περίοδο σε μαζικές απεργιακές κινητοποιήσεις και διεκδικούν άδειες διαμονής με πλήρη δικαιώματα, αυξήσεις στους μισθούς, συμβάσεις αορίστου χρόνου, συλλογική σύμβαση εργασίας. Η απεργία τους έχει λάβει διεθνείς διαστάσεις.

Οι παραπάνω εργαζόμενοι, που προέρχονται από γαλλόφωνες χώρες κυρίως της Αφρικής, υπάγονται στο απαράδεκτο καθεστώς των αδειών διαμονής για εργαζόμενους ειδικού σκοπού. Σύμφωνα με τον νέο Κώδικα Μετανάστευσης, τον ν.5038/2023, οι άδειες αυτές καταργούνται και αντικαθίστανται, σύμφωνα με τις μεταβατικές διατάξεις του άρθρου 177, για την πλειοψηφία των εργαζομένων με τις άδειες τύπου Ε.4, δηλαδή υπάγονται στο ακόμη πιο απαράδεκτο και δυσλειτουργικό καθεστώς της μετάκλησης. Οι εργαζόμενοι αυτοί στην πλειοψηφία τους είναι ειδικευμένοι, αλλά παρ’ όλα αυτά αποκλείονται από την «Μπλε Κάρτα της ΕΕ» -άδεια διαμονής τύπου Ε1- που αποδίδεται σε λίγους και εκλεκτούς με υψηλά εισοδήματα.

Οι ασάφειες του νέου Κώδικα Μετανάστευσης, που παραμένουν μεγάλες και μάλιστα παρά την έναρξη ισχύος του στο αμέσως επόμενο διάστημα, στις 31-3-2024, επιτείνουν την ανησυχία των εργαζομένων. Η Κυβέρνηση δεν έχει προβεί σε καμμία ουσιαστική ενημέρωση για τον τρόπο αντικατάστασης των αδειών διαμονής τους, για τον τυχόν κίνδυνο περιέλευσής τους σε καθεστώς παρανομίας ή απέλασης στην περίπτωση παραίτησης ή απόλυσης από τον εργοδότη τους, με δεδομένο μάλιστα ότι για πολλούς από αυτούς επίκειται η λήξη της μέχρι σήμερα άδειας διαμονής τους.

Οι παραπάνω μετανάστες εργαζόμενοι είναι χιλιάδες. Έχουν αναπτύξει βιοτικούς δεσμούς με τη χώρα, με πολλούς να εργάζονται για χρόνια στην Ελλάδα. Αποτελούν ένα πολύτιμο εργατικό δυναμικό με πείρα και ικανότητες. Με τη δική τους δουλειά, όπως και με τη δουλειά των Ελλήνων συναδέλφων τους, διασφαλίζεται η τεράστια κερδοφορία αυτών των επιχειρηματικών κολοσσών. Και την ίδια ώρα που οι ίδιοι είναι σε μόνιμη ανασφάλεια, όμηροι των όποιων επιχειρηματικών σχεδίων και πρακτικών, συχνά μεταφέρονται από εταιρεία σε εταιρεία του κλάδου με το καθεστώς αυτό της υπενοικίασης, που είναι γνωστό.

Το αίτημά τους για εξασφάλιση αδειών διαμονής με δικαίωμα πλήρους πρόσβασης σε εργασία είναι δίκαιο και αυτό ρωτάμε, κύριε Υπουργέ: Ποια μέτρα άμεσα θα πάρετε σαν Κυβέρνηση, προκειμένου αυτοί οι μετανάστες εργαζόμενοι των τηλεφωνικών κέντρων να εφοδιαστούν με άδειες διαμονής, με δικαίωμα πλήρους πρόσβασης σε εργασία, παροχές υγείας και πρόνοιας, συνταξιοδοτικά δικαιώματα και υπαγωγή βέβαια και στο ταμείο ανεργίας.

Περιμένουμε την απάντησή σας.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας στον κ. Κατσώτη.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Σας ευχαριστώ, κύριε Πρόεδρε.

Πράγματι υπάρχει αυτό το καθεστώς των αδειών ειδικού σκοπού που σε σχέση με τη γενική ρύθμιση των αδειών διαμονής που δίνονται μέσα από τις μετακλήσεις είναι προνομιακό. Και είναι προνομιακό, διότι δίνει στον εργαζόμενο τη δυνατότητα άμεσης οικογενειακής επανένωσης. Δεν εντάσσεται στο καθεστώς του όγκου που είναι οι μετακλήσεις, όπου εκεί είναι συγκεκριμένοι οι όγκοι εισροών και πρέπει να αποδείξουμε ότι υπάρχει έλλειψη στην ελληνική αγορά εργασίας από Έλληνες εργαζόμενους και φέρνουμε. Εδώ δεν υπάρχει αυτό. Και προφανώς υπάρχει πλήρης πρόσβαση σε ιατροφαρμακευτική περίθαλψη και σε όλες τις άλλες κοινωνικές παροχές.

Ο νέος κώδικας του 2023 πράγματι, στην προσπάθεια απλοποίησης και ομογενοποίησης των πολλών αδειών που υπήρχαν, κατάργησε αυτό το ειδικό προνομιακό καθεστώς του κώδικα του 2014. Εμείς έχουμε δεσμευθεί -και εγώ προσωπικά που έχω συναντηθεί με εκπροσώπους και των εταιρειών και των εργαζομένων- να το επαναφέρουμε. Θα γίνει άμεσα πριν την εφαρμογή του νέου Κώδικα που ξεκινάει στις αρχές Απριλίου, δηλαδή εντός του Μαρτίου, για να μην έχουμε αυτά τα ζητήματα των γενικών αδειών, που εκεί μπαίνουμε σε άλλες περιπλοκές όγκου, μετακλήσεων και ούτω καθ’ εξής, όπως σωστά αναφέρατε. Κατά συνέπεια, η πρόθεση της Κυβέρνησης είναι ξεκάθαρη να επανέλθει η ρύθμιση ειδικά γι’ αυτούς τους εργαζόμενους.

Τώρα, ως προς την «Μπλε Κάρτα», αυτή είναι μία πρωτοβουλία που καθορίζεται και όλες οι παράμετροί της τίθενται από την ίδια την Ευρωπαϊκή Ένωση με συγκεκριμένες οδηγίες. Πράγματι εκεί, όπως η οδηγία η ευρωπαϊκή προβλέπει, όχι εμείς, υπάρχει το εισοδηματικό κριτήριο και ο λόγος, κύριε Κατσώτη, είναι πάρα πολύ απλός, για να προστατευθούν οι Έλληνες εργαζόμενοι, δηλαδή, για να έρχονται εξειδικευμένα στελέχη από το εξωτερικό μόνο όταν ο εργοδότης εδώ έχει εξαντλήσει τα περιθώρια απασχόλησης των Ελλήνων και κατ’ εξαίρεση σε πολύ ειδικές περιπτώσεις. Αν θέλετε τώρα εσείς να πάμε και να το ανοίξουμε, πρώτον, δεν γίνεται διότι είναι ευρωπαϊκή οδηγία και προβλέπεται από την ευρωπαϊκή νομοθεσία. Αλλά ακόμα και αν γινόταν να πάμε ενάντια στους Έλληνες εργαζόμενους, νομίζω δεν είναι κάτι το οποίο θα υποστηρίζατε ιδίως εσείς από το Κομμουνιστικό Κόμμα Ελλάδας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Ορίστε, κύριε Κατσώτη, ο λόγος σε εσάς για τη δευτερολογία σας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, εντάξει, το καινούργιο, το θετικό είναι ότι δεν θα έχουν αυτά τα προβλήματα με τον νέο Κώδικα Μετανάστευσης, αφού δεσμεύεστε να επαναφέρετε έστω αυτό το καθεστώς. Βέβαια, ξέρετε ότι εμείς διαφωνούμε και με αυτό το καθεστώς, γιατί είναι ένα καθεστώς αυτές οι άδειες διαμονής ειδικού σκοπού, οι οποίες αξιοποιούνται από την εργοδοσία για μεγαλύτερη εκμετάλλευση των εργαζομένων. Ζουν κάτω από τον φόβο της εργοδοσίας και είναι υποχρεωμένοι να αποδέχονται οτιδήποτε τους ζητάει η εργοδοσία -αυτό είναι γνωστό- για να μη χάσουν τη δουλειά τους και να μην απελαθούν, αφού η παραμονή τους στη χώρα, όπως γνωρίζετε, εξαρτάται από το αν θα έχουν δουλειά ή όχι. Είναι γνωστό ότι με τον νέο κώδικα βέβαια -το είπατε και εσείς- καταργούνται αυτές οι άδειες και αυτό είναι, αν θέλετε, πολύ σοβαρό γι’ αυτούς που ήδη είναι στην Ελλάδα χρόνια και έχουν και τις οικογένειές τους και ή θα απελαθούν ή, τέλος πάντων, θα πρέπει να έχουν άλλους τρόπους για να παραμείνουν.

Ωστόσο, είπατε για την «Μπλε Κάρτα», η οποία βέβαια αφορά, όπως είπατε και εσείς, εργασία ειδικευμένων εργαζομένων τρίτων χωρών. Όπως φαίνεται, αποκαλύπτεται ότι αυτή αποδίδεται τελικά στους υψηλά αμειβόμενους και είναι απόλυτα ευθυγραμμισμένη βέβαια για τους υπόλοιπους εργαζόμενους με αυτό που επικρατεί στην αγορά εργασίας που είναι αυτή η εργασιακή γαλέρα. Γιατί οι υπόλοιποι εργαζόμενοι από τρίτες χώρες, όπως ξέρετε, είναι βαριά εκμεταλλευόμενοι από τους εργοδότες, χωρίς να τηρούν κανέναν όρο της εργατικής νομοθεσίας, χωρίς τις αμοιβές αυτές που προβλέπονται και χωρίς τον ελάχιστο χρόνο εργασίας που προβλέπεται.

Οι ίδιοι, λοιπόν, οι εργαζόμενοι αγωνίζονται για να μπορέσουν να ξεφύγουν από αυτό το καθεστώς της ενοικιαζόμενης εργασίας για τη μεταφορά από το ένα έργο στο άλλο ή από τη μια εταιρεία στην άλλη εταιρεία. Μόνο η εξασφάλιση αδειών διαμονής με πλήρη εργασιακά δικαιώματα μπορεί να τους εξασφαλίσει αυτό που λέμε, τη μόνιμη και σταθερή δουλειά, παρέχοντας βέβαια παροχές υγείας, πρόνοιας και θεμελίωσης αυτών των συνταξιοδοτικών δικαιωμάτων, καθώς και το επίδομα από το Ταμείο Ανεργίας σε περίπτωση απόλυσης.

Η πολιτική αυτή της Ευρωπαϊκής Ένωσης -που κι εσείς επικαλεστήκατε μια οδηγία και δεν μπορείτε να κάνετε τίποτα- και η υλοποίηση, όμως, από τις κυβερνήσεις είναι αυτή που δημιουργεί αυτές τις απαράδεκτες συνθήκες σε αυτό το κυνήγι που υπάρχει για τη φτηνή εργατική δύναμη που θέλουν να εξασφαλίσουν οι μεγάλοι όμιλοι.

Σημειώνουμε, λοιπόν, ότι ευθύνη της Κυβέρνησης για το μέλλον αυτών των εργαζομένων είναι να λύσει το θέμα του εφοδιασμού με άδειες διαμονής αυτών των εργαζομένων για εργασία με πλήρη δικαιώματα, εργασιακά και ασφαλιστικά. Αυτός ο εφοδιασμός είναι αναγκαίος και πρέπει να γίνει άμεσα. Οι εργαζόμενοι βρίσκονται σε κινητοποιήσεις με κύριο ζήτημα αυτό. Αυτό το θέμα απαιτεί την υπογραφή συλλογικής σύμβασης, ώστε να μπορέσουν να είναι βέβαιοι για το αύριο αυτοί και οι οικογένειές τους.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κατσώτη.

Κύριε Υπουργέ, έχετε τον λόγο για τη δευτερολογία σας.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Κύριε Πρόεδρε, ακούω τη μόνιμη αυτή επωδό περί εργασιακής γαλέρας και μεσαίωνα. Τα στοιχεία διαψεύδουν το Κομμουνιστικό Κόμμα. Η Ευρωπαϊκή Ένωση είναι ο πλέον ελκυστικός χώρος για τους εργαζόμενους απ’ όπου γης. Αυτά τα περί γαλέρας και μεσαίωνα ισχύουν για άλλες περιοχές, όχι για την Ευρώπη. Είναι η ήπειρος με τη μεγαλύτερη κοινωνική δαπάνη, τόση όση δεν έχει ο υπόλοιπος κόσμος μαζί και το 2023 δέχθηκε τρία εκατομμύρια νόμιμους μετανάστες και είχε και τριακόσιες χιλιάδες παράνομες αφίξεις, ακριβώς λόγω της ελκυστικότητάς της. Δεν τρέχει όλος ο υπόλοιπος κόσμος να έλθει στην Ευρώπη επειδή είναι εργασιακή γαλέρα και μεσαίωνας, εκτός αν έχουν παραφρονήσει. Ένα το κρατούμενο.

Δεύτερον, οι συγκεκριμένες άδειες που αναφερόμαστε τώρα στους εργαζόμενους αυτών των εταιρειών, είναι ειδικού σκοπού και έχουν επιπλέον προνόμια. Όπως σας εξήγησα, δεν υπόκεινται στον έλεγχο όγκου που έχουμε στις γενικές άδειες. Δεν χρειάζεται να αποδειχθεί ότι υπάρχει κενό στην ελληνική αγορά εργασίας για να έρθει ο ξένος. Έρχονται έτσι κι αλλιώς και έρχονται με τις οικογένειές τους και προφανώς, όπως όλοι, έχουν πλήρη πρόσβαση στις υπηρεσίες υγείας, στα συνταξιοδοτικά και σε όλα τα υπόλοιπα. Μη δημιουργούμε, δηλαδή, εντυπώσεις.

Ακριβώς επειδή έχουν αυτά τα προνόμια, δεν μπορούν να αλλάξουν υποκατηγορία. Δεν μπορούν να έρχονται με αυτό το καθεστώς και ενδιαμέσως να μπαίνουν στην ευρύτερη αγορά εργασίας, νοθεύοντας τους όγκους τους οποίους έχουμε καθορίσει για το πόσοι ξένοι μπορούν να έρθουν μέσα από τον συγκεκριμένο αριθμό των μετακλήσεων, τον οποίον ανά διετία εγκρίνουμε. Άρα, μη ζητάμε το προνόμιο να γίνει κάτι διαφορετικό.

Από εκεί και πέρα, για να τα λέμε όλα, οι εργαζόμενοι αυτοί στην πενταετία έχουν κάθε ελευθερία και δικαίωμα να αιτηθούν άδεια επί μακρόν και να αλλάξουν κατηγορία και να μπουν μέσα σε μια άλλη δίοδο, να αποφασίσουν οι ίδιοι πού θέλουν να δουλέψουν και σε τι, αλλά για τα πρώτα πέντε χρόνια, στον βαθμό που έχουν έρθει με αυτό το προνομιακό καθεστώς, δεσμεύονται να μην αλλάξουν κατηγορία, αλλιώς θα χάσουν τα προνόμια, αλλιώς θα πρέπει να μπουν μέσα στη γενική διάταξη του όγκου, έτσι δεν είναι;

Οι όγκοι έχουν μπει για την προστασία των Ελλήνων εργαζομένων. Αν εσείς τώρα είσαστε αντίθετοι και θέλετε να μην προστατεύσουμε την ελληνική αγορά εργασίας και να πιέσουμε τους μισθούς προς τα κάτω, εδώ θα χάσουμε τώρα τον μπούσουλα και το μυαλό μας -επιτρέψτε μου-, διότι θα πέσουν και οι μισθοί αν αφεθεί ανοιχτή αυτή η αγορά και δεν υπάρχουν όγκοι και δεν υπάρχει διαβούλευση μεταξύ του Υπουργείου Εργασίας και του Υπουργείου Μετανάστευσης και Ασύλου, για να δούμε τι χρειάζεται η αγορά μεταξύ των ενδιαφερόμενων φορέων, των περιφερειών των αποκεντρωμένων και ούτω καθεξής. Γίνεται μια μεγάλη δουλειά, προκειμένου πρώτα να βρουν δουλειά οι Έλληνες και εκεί που δεν υπάρχουν Έλληνες και δεν υπάρχουν εγχώρια εργατικά χέρια, τότε ναι, να προχωράμε στις μετακλήσεις.

Το ίδιο νόημα έχει και το εισοδηματικό κριτήριο στην μπλε κάρτα, πρώτα να απασχοληθούν οι Έλληνες υψηλής ειδίκευσης, οι τεχνολόγοι μας, οι κομπιουτεράδες μας και ούτω καθεξής και μόνον κατ’ εξαίρεση και εκεί που πραγματικά η εταιρεία αποδεικνύει ότι χρειάζεται αυτό το πολύ εξειδικευμένο στέλεχος, το οποίο και θα πληρώσει ανάλογα, μπαίνουν αυτά τα κριτήρια για να έρθουν στην χώρα μας.

Με την ευκαιρία, επιτρέψτε μου να πω ότι επειδή εδώ και τρεις εβδομάδες λειτουργεί η ηλεκτρονική πλατφόρμα για τη ρύθμιση που κάναμε της τριετίας με την τροπολογία που ψηφίσαμε πριν από τα Χριστούγεννα, την οποία ψήφισε και το Κομμουνιστικό Κόμμα μαζί με πάνω από τα πέντε έκτα της Βουλής, με διακόσιες εξήντα δύο ψήφους, να ενημερώσω το Σώμα ότι ήδη έχουν υποβληθεί πέντε χιλιάδες αιτήσεις στο ηλεκτρονικό πληροφοριακό σύστημα του Υπουργείου και ήδη έχει εκδοθεί η πρώτη άδεια διαμονής για μετανάστη, ο οποίος βρισκόταν εδώ πάνω από τρία χρόνια, έχει προσφορά εργασίας, καθαρό ποινικό μητρώο και πληροί όλα τα υπόλοιπα κριτήρια τα οποία βάλαμε στην τροπολογία και παίρνει την άδεια διαμονής ώστε να δουλέψει καθαρά, όχι μαύρα, να πληρώνει φόρους και εισφορές, να έχει όλα τα ασφαλιστικά, υγειονομικά και άλλα δικαιώματα, ώστε να βάλουμε τάξη στην αγορά εργασίας και να βάλουμε τάξη στο εσωτερικό μας με όρους και κανόνες και πλήρη ασφάλεια για την ελληνική κοινωνία και για όλους τους εργαζόμενους και τους νόμιμους μετανάστες που έχουμε στην πατρίδα μας.

Ευχαριστώ.

**ΧΡΗΣΤΟΣ ΚΑΤΣΩΤΗΣ:** Επειδή δεν προβλέπεται απάντηση, θα απαντήσουμε άλλη φορά.

**ΠΡΟΕΔΡΕΥΩΝ (Αθανάσιος Μπούρας):** Στις επόμενες τρεις επίκαιρες ερωτήσεις θα απαντήσει ο Υφυπουργός Εργασίας και Κοινωνικής Ασφάλισης κ. Βασίλειος - Πέτρος Σπανάκης.

Θα συζητηθεί η πέμπτη με αριθμό 743/21-2-2024 επίκαιρη ερώτηση πρώτου κύκλου του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα προς την Υπουργό Εργασίας και Κοινωνικής Ασφάλισης, με θέμα: «Κίνδυνος για χιλιάδες δανειολήπτες τού τέως Οργανισμού Εργατικής Κατοικίας (ΟΕΚ) με οφειλές εκτός ρύθμισης».

Κύριε Μπούμπα, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριε Υφυπουργέ, όπως αντιλαμβάνεστε, το θέμα της επίκαιρης ερώτησης είναι ένα μεγάλο κοινωνικό ζήτημα που αφορά χιλιάδες δανειολήπτες, οι οποίοι είναι στα μεσαία έως φτωχά κοινωνικά στρώματα από πλευράς χρημάτων για να αποπληρώσουν τις δόσεις τους. Μεσολάβησε βέβαια και o COVID με τα lockdown και εκεί τα πράγματα πήραν μια άλλη τροπή.

Σύμφωνα με υπουργική απόφαση του 2018, θα έπρεπε ο πρώην ΟΑΕΔ να βεβαιώσει αυτές τις οφειλές για πολλούς δανειολήπτες στις κατά τόπους ΔΟΥ. Εδώ είναι τώρα το μεγάλο ζήτημα. Με μια απόφαση από 6-2-2021 στο ΦΕΚ και με ένα δελτίο Τύπου που ανέγνωσα από τον πρώην ΟΑΕΔ σε ό,τι αφορά την καταληκτική ημερομηνία, που ήταν 30 Ιουνίου του 2021, δινόταν η δυνατότητα να ενταχθούν σε κάποιες ευνοϊκές ρυθμίσεις και δη κάποιες ευάλωτες ομάδες και κυρίως ανέργων.

Ως γνωστόν, ο Οργανισμός Εργατικής Κατοικίας αποτελούσε ένα καταφύγιο κοινωνικής στεγαστικής πολιτικής για ευάλωτες κοινωνικές ομάδες, για συμπατριώτες μας οι οποίοι δεν μπορούσαν να αποκτήσουν πρώτη κατοικία, δηλαδή ένα κεραμίδι. Ο Οργανισμός Εργατικής Κατοικίας κακώς καταργήθηκε, αλλά δεν είναι της παρούσης να το συζητήσουμε. Το 1973 μεταφέρθηκαν αυτές οι αρμοδιότητες στον ΟΑΕΔ.

O ΟΑΕΔ βέβαια, αν δεν τροποποιηθεί η υπουργική απόφαση, είναι υποχρεωμένος οι υπηρεσιακοί παράγοντες να βεβαιώσουν αυτές τις ληξιπρόθεσμες οφειλές προς τις κατά τόπους ΔΟΥ. Ελλοχεύει ο κίνδυνος να πάμε μετά σε πλειστηριασμούς. Εδώ οι πληροφορίες αναφέρουν για εξακόσιες χιλιάδες πλειστηριασμούς που είναι αυτή τη στιγμή εν αναμονή. Αντιλαμβάνεστε, κύριε Υπουργέ, ότι είναι ένα μεγάλο κοινωνικό ζήτημα απέναντι σε ανθρώπους που έχουν χαμηλά εισοδήματα και από τους σαράντα ένας χιλιάδες περίπου δανειολήπτες, έχουν ενταχθεί μόνο οι έξι χιλιάδες τετρακόσιοι, ενώ οι χίλιοι εξακόσιοι αδυνατούν να πληρώσουν τη μηνιαία δόση τους με πάνω από ένα εξάμηνο.

Για να μη μακρηγορούμε επί του ζητήματος, επειδή θέλω να δείξετε μια κοινωνική ευαισθησία, δεν είναι πλούσιοι αυτοί οι άνθρωποι, είναι ευάλωτες ομάδες επαναλαμβάνω, μεροκαματιάρηδες είναι, που πολλοί εξ αυτών έχουν χάσει τη δουλειά τους λόγω του lockdown που επιβλήθηκε. Παρ’ όλο βέβαια του ότι πέρασαν τρία χρόνια, ο ΟΑΕΔ δεν γνωμάτευσε ή δεν απέστειλε ή δεν ενεχείρισε προς τις κατά τόπους ΔΟΥ τις ληξιπρόθεσμες οφειλές, υποστηριζόμενος και αυτό που ισχυρίστηκε ήταν η προστασία της στεγαστικής πολιτικής που πρέπει να εφαρμοστεί, όμως αυτό είναι έωλο, είναι ξεκρέμαστος ο ΟΑΕΔ, διότι επαναλαμβάνω οι υπηρεσιακοί παράγοντες είναι υποχρεωμένοι από την υπουργική απόφαση να εφαρμόσουν τον νόμο.

Ζητούμε, λοιπόν, παράταση χρονική τουλάχιστον άλλα δύο χρόνια για να μπορέσουν οι άνθρωποι, διότι λόγω των γραφειοκρατικών αγκυλώσεων και μια μεγάλης -θα λέγαμε- γραφειοκρατικής διαδικασίας, δεν κατάφεραν να ενταχθούν με καταληκτική ημερομηνία τις 30-6-2021. Επειδή, όμως, είχαμε τον κορονοϊό και ό,τι αυτό συνεπάγεται, αντιλαμβάνεστε πρωτόγνωρες συνθήκες για την Ελλάδα, θα πρέπει να δείξουμε μια ευαισθησία σε αυτούς τους ανθρώπους -αφορά τριάντα δύο χιλιάδες περίπου οικογένειες-, να δοθεί μια χρονική παράταση με τροποποίηση της υπουργικής απόφασης, προκειμένου να σώσουν τα σπίτια τους. Εδώ μιλάμε για πρώτη κατοικία, μιλάμε για πρώτο κεραμίδι δηλαδή για τις οικογένειες τους, καθώς απαλείφεται και ο όρος «ιδιοκατοίκηση» που είναι μέσα στους προβλεπόμενους όρους και δεν μπορούν να εκμεταλλευτούν καν τα σπίτια τους. Άρα μιλάμε όντως για πρώτη κατοικία, που βεβαίως έχουν κάποιες ευεργετικές -θα λέγαμε- ρυθμίσεις προκειμένου να μην τις χάσουν, ακόμη και αν αποπληρώσουν το 60% της οφειλόμενης δόσης, χαρίζονται κάποια ποσά μέχρι και 6.000 ευρώ.

Εν πάση περιπτώσει, δείξτε μια κοινωνική ευαισθησία από πλευράς τού Υπουργείου για αυτές τις οικογένειες. Δώστε μια χρονική παράταση να καταφέρουν να ενταχθούν. Να απλοποιήσουμε και λίγο το γραφειοκρατικό σύστημα -αν θέλετε- στην ψηφιοποιημένη εποχή που πρέπει να ορθοποδήσει το κράτος και εσείς τουλάχιστον στην ιδεολογική σας αντίληψη, το όραμά σας είναι να το εκσυγχρονίσετε. Δώστε αυτή την παράταση, για να μπορέσουν να πάρουν μια ανάσα επιβίωσης οι άνθρωποι αυτοί, κύριε Υφυπουργέ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υφυπουργέ, έχετε τον λόγο για την πρωτολογία σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, με αφορμή την ερώτησή σας, θέλω να υπενθυμίσω αλλά και να τονίσω ότι η στεγαστική πολιτική είναι ένας σημαντικός πυλώνας της κοινωνικής μας πολιτικής και αποτελεί κορυφαία προτεραιότητα στην ατζέντα της Κυβέρνησης του Κυριάκου Μητσοτάκη. Έμπρακτη απόδειξη είναι η σύσταση του νέου Υπουργείου Κοινωνικής Συνοχής και Οικογένειας στο οποίο μεταφέρθηκαν αρμοδιότητες στεγαστικής πολιτικής που προηγουμένως υπάγονταν στο Υπουργείο Εργασίας.

Ωστόσο, ζητήματα που αφορούν τον καταργηθέντα Οργανισμό Εργατικής Κατοικίας και του οποίου καθολικός διάδοχος κατέστη η ΔΥΠΑ, η Δημόσια Υπηρεσία Απασχόλησης, έχουν παραμείνει στο Υπουργείο Εργασίας και Κοινωνικής Ασφάλισης.

Σε ό,τι αφορά την ερώτησή σας τώρα συγκεκριμένα την οποία έχω διαβάσει με πάρα πολύ μεγάλη προσοχή, με υπουργική απόφαση δόθηκε η δυνατότητα στους δανειολήπτες του τέως ΟΕΚ, δηλαδή του τέως Οργανισμού Εργατικής Κατοικίας να ρυθμίσουν τις οφειλές τους ως προς τον ΟΕΚ υποβάλλοντας αίτηση υπαγωγής στις ευεργετικές διατάξεις έως τις 18 Δεκεμβρίου του 2018. Οι οφειλέτες αυτοί τους οποίους θα διευκόλυνε η απόφαση στην εξυπηρέτηση δανειακών υποχρεώσεων που είχαν προς τον ΟΕΚ ανέρχονται συνολικά -κρατήστε τον αριθμό, κύριε συνάδελφε- σε ογδόντα μια χιλιάδες επτακόσιες δεκαπέντε οφειλέτες. Από αυτούς υπέβαλαν αίτηση σαράντα μια χιλιάδες τετρακόσιοι δεκαέξι δανειολήπτες, οι οποίοι αντιστοιχούν στο 50,7% του συνόλου των δανειοληπτών με οφειλές.

Στη συνέχεια, με επόμενες υπουργικές αποφάσεις δόθηκαν διαδοχικά τέσσερις παρατάσεις, όχι μία. Με την πρώτη, η προθεσμία παρατάθηκε έως 30-12-2019 και υπέβαλαν αίτηση υπαγωγής πέντε χιλιάδες τετρακόσιοι έξι δανειολήπτες, δηλαδή ακόμα 6,6% του συνόλου των δανειοληπτών με οφειλές. Με τη δεύτερη η προθεσμία παρατάθηκε έως τις 30-6-2020 και τότε υπέβαλαν αίτηση υπαγωγής χίλιοι εκατόν σαράντα ένας δανειολήπτες, δηλαδή άλλο 1,4% του συνόλου των δανειοληπτών. Με την τρίτη η προθεσμία παρατάθηκε έως τις 31-12-2020 και υπέβαλαν αίτηση υπαγωγής άλλοι επτακόσιοι τριάντα τέσσερις δανειολήπτες, δηλαδή άλλο περίπου 1% του συνόλου των δανειοληπτών. Με την τέταρτη η προθεσμία παρατάθηκε ως τις 30-6-2021 και υπέβαλαν αίτηση υπαγωγής εννιακόσιοι τρεις δανειολήπτες, δηλαδή άλλο περίπου 1,1% του συνόλου των δανειοληπτών με οφειλή.

Καθ’ όλη τη διάρκεια ισχύος της υπουργικής απόφασης, συμπεριλαμβανομένων και των παρατάσεων που δόθηκαν με Κυβέρνηση της Νέας Δημοκρατίας, υπέβαλαν συνολικά αίτηση για να ρυθμίσουν τις οφειλές σαράντα εννιά χιλιάδες εξακόσιοι, δηλαδή το 60,7% του συνόλου των δανειοληπτών που είχαν οφειλές που δυσκολεύονταν να εξυπηρετήσουν. Από τους σαράντα εννιά χιλιάδες εξακόσιους δανειολήπτες οι οποίοι εντάχθηκαν στη ρύθμιση της υπουργικής απόφασης, οι σαράντα μια χιλιάδες διακόσιοι, δηλαδή το 83% αυτών, έχουν σήμερα -προσέξτε- αποπληρώσει το δάνειο τους και δεν υφίσταται σήμερα καμμία εκκρεμότητα οφειλής τους προς τη ΔΥΠΑ. Οι έξι χιλιάδες τετρακόσιοι, δηλαδή το 12,9% συνεχίζουν να εξυπηρετούν τις οφειλές για τον χρόνο που απομένει μέχρι να αποπληρώσουν και περίπου το 4% αυτών τελούν σε στάδιο επεξεργασίας για την ολοκλήρωση της υπαγωγής τους στις ευνοϊκές διατάξεις της υπουργικής απόφασης. Οι υπόλοιποι δανειολήπτες, οι οποίοι δεν υπήχθησαν σε καμμία ρύθμιση και αδυνατούν να εξυπηρετήσουν τις οφειλές προς τον τέως ΟΕΚ νυν ΔΥΠΑ, ανέρχονται σε τριάντα δύο χιλιάδες εκατόν δέκα πέντε και οι οφειλές τους φτάνουν στα 926 εκατομμύρια ευρώ, εκ των οποίων 137,5 εκατομμύρια είναι τόκοι υπερημερίας -προσέξτε- με στοιχεία του Ιουλίου του 2023. Τώρα έχουμε Μάρτη -καλό μήνα κιόλας- του 2024. Τα υπόλοιπα θα τα πω στη δευτερολογία μου.

Επειδή, κύριε συνάδελφε, σας άκουσα να μιλάτε για πλειστηριασμούς, θέλω να πω ότι δεν υπάρχει κανένας κίνδυνος πλειστηριασμών, διότι η Κυβέρνησή μας έχει ιδιαίτερη ευαισθησία σε τέτοιου είδους ζητήματα και η ΔΥΠΑ είναι ένα πραγματικό καταφύγιο για να εφαρμόζεται αυτή η κοινωνική μας πολιτική. Τα υπόλοιπα στη δευτερολογία.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και τρεις εκπαιδευτικοί συνοδοί τους από το Αναξαγόρειο Γενικό Λύκειο Νέας Ερυθραίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Σας εξήγησαν οι καλοί μας συνεργάτες ότι σήμερα παρακολουθείτε μια ιδιαίτερη διαδικασία που λέγεται Κοινοβουλευτικός Έλεγχος. Ένας Βουλευτής ρωτάει και ένας Υπουργός απαντάει, γι’ αυτό και δεν βλέπετε κόσμο.

Κύριε Μπούμπα, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Υπουργέ, μου αναφέρατε διαδοχικές ημερομηνίες παράτασης και κανείς δεν αμφισβητεί αυτή τη διαδικασία προκειμένου να προστατευτούν αυτές οι ευάλωτες ομάδες συμπολιτών, συμπατριωτών, οικογένειες δηλαδή, όπου αυτή τη στιγμή ανησυχούν έκδηλα μη χάσουν το κεραμίδι τους, την πρώτη τους κατοικία.

Ακούστε, αυτό που είπατε για τους πλειστηριασμούς, ήδη είμαστε δυστυχώς στην ψηφιοποιημένη εποχή των πλειστηριασμών. Αντιλαμβάνεστε όταν κάποιος συμπολίτης μας, συμπατριώτης μας, δεν μπορεί να αποπληρώσει τη μηνιαία δόση του δανείου του για πρώτη κατοικία ανησυχεί, διότι έχουμε δει ουκ ολίγες περιπτώσεις για πενιχρά ποσά να μεσολαβεί η τράπεζα, να μεσολαβούν τα κοράκια, τα fund, τα οποία ούτε ΑΦΜ έχουν στην Ελλάδα, αλλά εν πάση περιπτώσει δεν είναι της παρούσης και να παίρνουν τα σπίτια των Ελλήνων. Βλέπετε τι γίνεται. Άρα, λοιπόν, αυτοί οι άνθρωποι πώς να είναι σίγουροι, πώς να ξέρουν ότι θα είναι το καταφύγιο, η όασή τους και μπορούν να προστατευθούν;

Το θέμα είναι, όμως, ότι υπάρχει μια ιδιάζουσα περίπτωση στην όλη διαδικασία. Η ιδιάζουσα περίπτωση είναι ο COVID, είναι ο κορωνοϊός, είναι το lockdown. Άνθρωποι έχασαν τη δουλειά τους και δεν προσλήφθηκαν εκ νέου.

Θα σας πω απλά ότι και με τον πρώην νόμο Kατσέλη, ενδεικτικά το αναφέρω, αν κάποιος άνθρωπος ήταν σε αυτόν τον νόμο, αν είχε υπαχθεί και έβρισκε μια δουλειά έστω και εποχικού χαρακτήρα εκ του νόμου ήταν υποχρεωμένος να τη δηλώσει. Σωστά μέχρι εδώ. Αν τη δήλωνε και μετά επειδή ήταν εποχικός απολύονταν, ή εν πάση περιπτώσει και εποχικός να μην ήταν, δεν μπορούσε να υπαχθεί και πάλι στον νόμο. Έπρεπε εκ νέου να ξεκινήσει κάθε γραφειοκρατική διαδικασία. Το δίνω ως παράδειγμα για να δείτε πόσο άδικοι είμαστε στην κοινωνία σε πλείστα παραδείγματα.

Και εδώ τώρα εκείνο το οποίο ζητάμε περί της ευαισθησίας του Υπουργείου και σε εσάς προσωπικά, κύριε Υπουργέ, είναι να δοθεί μια ακόμη παράταση. Οι άνθρωποι δεν θέλουν να χρωστάνε, οι άνθρωποι θέλουν να αποπληρώσουν. Υπάρχουν όμως άνθρωποι οι οποίοι οικοδόμησαν αλλιώς τα όνειρά τους, έχουν απολυθεί, έχουν χάσει τις δουλειές τους, είναι ευάλωτες και ανήμπορες ομάδες, είναι άνεργοι.

Τώρα σχετικά με τον Οργανισμό Εργατικής Κατοικίας θα ήθελα να πω πως θα ήταν πολύ ωραίο να συσταθεί. Λέτε ότι εφαρμόζετε μια στεγαστική πολιτική, αλλά ο ΟΕΚ μέχρι και το 2013 στα εβδομήντα χρόνια δράσης έδωσε σπίτια σε τριακόσιες ογδόντα τρεις χιλιάδες Έλληνες. Από αυτά εκατόν εβδομήντα έξι χιλιάδες περίπου ήταν για πρώτη κατοικία, μια σοβαρή κοινωνική στεγαστική πολιτική για ευάλωτες κοινωνικές ομάδες συμπατριωτών μας. Καταργήθηκε δυστυχώς. Ο πρώην ΟΑΕΔ άλλαξε, έγινε ΔΥΠΑ κ.ο.κ..

Δώστε λοιπόν μια ακόμη παράταση. Δεν χάθηκε ο κόσμος, για να το πω απλά στην καθομιλουμένη. Δείξτε μια κοινωνική ευαισθησία. Μεροκαματιάρηδες είναι, άνεργοι είναι, συμπατριώτες μας είναι, πρώτη κατοικία είναι -απαλείφεται ο όρος- ιδιοκατοίκηση είναι. Άλλωστε, είναι στους όρους. Δεν τα εκμεταλλεύονται τα σπίτια αυτά.

Οπότε οι άνθρωποι ανησυχούν γιατί δεν μπορούν να αποπληρώσουν, δεν το κατάφεραν με καταληκτική ημερομηνία την 30η Ιουνίου 2021 και λόγω των γραφειοκρατικών αγκυλώσεων που είχε η συγκεκριμένη πλατφόρμα. Άλλωστε, αυτό είναι απτό παράδειγμα από τους υπηρεσιακούς παράγοντες του πρώην Οργανισμού Απασχόλησης Εργατικού Δυναμικού οι οποίοι λένε: «Δεν θα το εφαρμόσουμε αυτό», παρά το γεγονός ότι είναι έκνομο με βάση την υπουργική απόφαση, στις κατά τόπους ΔΟΥ για ληξιπρόθεσμες οφειλές σεβόμενοι την κοινωνική προστασία της στεγαστικής πολιτικής.

Και επειδή κάνατε αναφορά στην πρωτολογία σας για στεγαστική πολιτική, να πω πως οι άνθρωποι που σας ακούνε αυτή την ώρα και κρέμονται από το στόμα σας ειλικρινά -είναι χιλιάδες οικογένειες, τριάντα δύο χιλιάδες ψυχές- ζητούν μια ακόμη παράταση για να μπορέσουν να ρυθμίσουν, να διευθετήσουν, να βάλουν σε μια ευταξία όσο μπορούν τη ζωή τους, αλλά πάνω από όλα είναι άνθρωποι οι οποίοι δεν έχουν καν δουλειά.

Αντιλαμβάνεστε, λοιπόν, πως η αγωνία τους ότι θα χάσουν το πρώτο κεραμίδι είναι έκδηλη. Δείξτε, λοιπόν, μια ευαισθησία και δώστε μια ακόμη παράταση, κύριε Υπουργέ. Είναι αυτή τη στιγμή το αίτημά τους και σε αυτό μάλιστα συνεπικουρεί υπηρεσιακά και ο ίδιος ο ΟΑΕΔ αφουγκραζόμενος, αν θέλετε, και δείχνοντας ενσυναίσθηση στο κοινωνικό πρόβλημα που υφίστανται αυτοί οι άνθρωποι.

Σας ευχαριστώ θερμά, κύριε Υφυπουργέ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υφυπουργέ, έχετε τον λόγο για τη δευτερολογία σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, όπως αναλυτικά εξέθεσα στην πρωτολογία μου, η δυνατότητα υπαγωγής των δανειοληπτών τού πρώην Οργανισμού Εργατικής Κατοικίας στις ευεργετικές διατάξεις της υπουργικής απόφασης παρατάθηκε τέσσερις φορές και μάλιστα από τις 19-4-2018 έως και τις 30-6-2021.

Στη συνέχεια όντως δεν πραγματοποιήθηκε καμμία άλλη παράταση και λόγω του χρόνου που έχει παρέλθει μέχρι και σήμερα από τη λήξη της τελευταίας παράτασης δεν είναι δυνατή η εκ νέου ενεργοποίηση της απόφασης, για να απαντήσω στο πρώτο ερώτημά σας.

Ωστόσο, είναι χρέος μας να μεριμνήσουμε για τους δανειολήπτες οι οποίοι δεν έχουν ρυθμίσει τις οφειλές τους για τον άλφα ή βήτα λόγο με αποτέλεσμα να μην μπορούν να τις εξυπηρετήσουν. Επειδή όμως αυτό τεχνικά, αν μπορώ να το πω έτσι, δεν μπορεί να γίνει με παράταση της υπουργικής απόφασης, το Υπουργείο Εργασίας και Κοινωνικής Ασφάλισης εξετάζει, σε συνεννόηση με τη Δημόσια Υπηρεσία Απασχόλησης, η οποία είναι καθολικός διάδοχος του Οργανισμού Εργατικής Κατοικίας, την ανάληψη ουσιαστικής θεσμικής πρωτοβουλίας έτσι ώστε να βρεθεί μια λύση για αυτούς τους συμπολίτες μας.

Περαιτέρω σε ό,τι αφορά τη σχετική διάταξη της υπουργικής απόφασης με την οποία προβλέφθηκε ότι οι δανειολήπτες που δεν εντάχθηκαν στις ρυθμίσεις του 2018 και συστηματικά δεν ανταποκρίνονται στις συμβατικές υποχρεώσεις, στις ειδοποιήσεις της ΔΥΠΑ ή δεν προσκομίζουν δικαιολογητικά αδυναμίας πληρωμής, αλλά και εκείνοι που έχουν υπαχθεί μεν στις ρυθμίσεις της υπουργικής απόφασης, αλλά αδιαφορούν να τακτοποιήσουν εμπροθέσμως τις οφειλές τους, ο τέως ΟΑΕΔ και νυν ΔΥΠΑ υποχρεούται, μετά από ειδοποίηση, να βεβαιώσει το σύνολο της υπολειπόμενης οφειλής στην αρμόδια ΔΟΥ.

Η πρόβλεψη αυτή στο κείμενο της υπουργικής απόφασης τότε τέθηκε, όπως εκ του αποτελέσματος μπορείτε να διαπιστώσετε κι εσείς ο ίδιος, με κυρίαρχο στόχο την αποτροπή των δανειοληπτών να μην εξυπηρετούν δολίως τις δανειακές τους υποχρεώσεις προς τον ΟΕΚ. Αυτό ακριβώς προκύπτει και από την πολιτική δέσμευση της ΔΥΠΑ, μέσω του δελτίου τύπου που αναφέρατε που δημοσιεύθηκε στις 26-11-2019, στο οποίο αναφέρεται η απόφασή της να μην εφαρμοστεί η ανωτέρω πρόβλεψη για την κοινοποίηση των ληξιπρόθεσμων οφειλών στις αρμόδιες ΔΟΥ.

Συνεπώς, κύριε συνάδελφε, τη στιγμή που η Κυβέρνηση της Νέας Δημοκρατίας επενδύει με πείσμα και επιμονή, τα τελευταία τεσσεράμισι περίπου χρόνια, στην κοινωνική πολιτική και στο κράτος πρόνοιας θα συνεχίσει να στηρίζει τους πολίτες που χρειάζονται περισσότερο την κρατική αρωγή για τη διασφάλιση της στέγασής τους και της οικιακής τους ειρήνης.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υφυπουργέ.

Συνεχίζουμε με τη δεύτερη, με αριθμό 760/26-2-2024, επίκαιρη ερώτηση δεύτερου κύκλου του Βουλευτή Βοιωτίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Μουλκιώτη**,** προς την Υπουργό Εργασίας και Κοινωνικής Ασφάλισης με θέμα: «Γιατί απείχε η Ελλάδα από την ψηφοφορία της 16ης Φεβρουαρίου 2024 μπλοκάροντας την ευρωπαϊκή συμφωνία η οποία θα παραχωρούσε δικαιώματα σε εκατομμύρια εργαζομένους σε ψηφιακές πλατφόρμες;»

Κύριε Μουλκιώτη, έχετε τον λόγο για την πρωτολογία σας.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Υφυπουργέ, αναφέρομαι στην ερώτησή μας για την Ευρωπαϊκή Ένωση, που προσπαθεί εδώ και καιρό να ρυθμίσει τα δικαιώματα αυτών που εργάζονται στη λεγόμενη «gig οικονομία».

Τον Δεκέμβρη του 2023 το Συμβούλιο και το Ευρωπαϊκό Κοινοβούλιο κατέληξαν σε μια προσωρινή συμφωνία, σχετικά με την πρόταση οδηγίας για τη βελτίωση των συνθηκών εργασίας των εργαζομένων στις ψηφιακές πλατφόρμες.

Τον Δεκέμβρη του 2023 η Ισπανική Προεδρία κατέληξε σε συμπέρασμα ότι δεν ήταν δυνατόν να επιτευχθεί η απαιτούμενη πλειοψηφία στην προσωρινή συμφωνία σε επίπεδο αντιπροσώπων των κρατών-μελών.

Η Βελγική Προεδρία, στη συνέχεια, επανέλαβε τις διαπραγματεύσεις με το Ευρωπαϊκό Κοινοβούλιο, προκειμένου να επιτευχθεί η συμφωνία για την τελική μορφή της οδηγίας.

Αυτές οι διαπραγματεύσεις, κύριε Υφυπουργέ, μπορεί να κατέληγαν σε μια συμφωνία η οποία θα παραχωρούσε πράγματι δικαιώματα σε εκατομμύρια εργαζόμενους σε ψηφιακές πλατφόρμες, όμως, δυστυχώς και η χώρα μας, όπως και η Γερμανία, η Γαλλία, η Εσθονία κ.λπ., μπλόκαραν δυστυχώς τη σχετική νομοθεσία στις 16 Φλεβάρη 2024, καθώς δηλώθηκε από την πλευρά μας αποχή στην ψηφοφορία, με αποτέλεσμα να μη συγκεντρώνεται η απαιτούμενη ενισχυμένη πλειοψηφία.

Αναφερόμαστε σε συγκεκριμένο σύστημα ψηφοφορίας, το QMV. Είναι μια νέα νομοθεσία. Εγκρίνεται από το Συμβούλιο της Ευρωπαϊκής Ένωσης, όταν υπερψηφίζεται από ένα συγκεκριμένο ποσοστό. Δηλαδή το 55% των κρατών-μελών που εκπροσωπούν τουλάχιστον το 65% του συνολικού πληθυσμού της Ευρωπαϊκής Ένωσης.

Εάν το ψήφιζε και η χώρα μας, η οδηγία θα είχε υπερψηφιστεί και θα είχε υιοθετηθεί.

Το κείμενο της οδηγίας, κύριε Υφυπουργέ, αναφέρεται σε τρία βασικά σημεία για τους εργαζόμενους στις πλατφόρμες:

Πρώτον, στην καθιέρωση ενός μαχητού νομικού τεκμηρίου υπέρ της ύπαρξης σχέσης μισθωτής εργασίας μεταξύ εταιρειών και των εργαζομένων τους, εφόσον υπήρχαν δεδομένα που αποδεικνύουν ότι η εταιρεία ασκεί έλεγχο επ’ αυτών.

Δεύτερον, η μεγαλύτερη διαφάνεια που θα υπήρξε αναφορικά με τους αλγόριθμους. Γιατί όλες αυτές οι επιχειρήσεις λειτουργούν με τη διαδικασία αλγόριθμου, ένα άλλο μοντέλο, το οποίο δημιουργεί τεράστια ζητήματα. Μπορεί να απλοποιεί πράγματα, αλλά δημιουργεί και τεράστια ζητήματα στις εργασιακές σχέσεις. Οι εταιρείες, λοιπόν, θα ήταν υποχρεωμένες με αυτόν τον τρόπο να διαβιβάζουν πληροφορίες και στις σχετικές αρμόδιες εθνικές αρχές.

Τρίτον, οι εταιρείες δεν θα μπορούσαν με κανέναν τρόπο να επεξεργαστούν πλέον κάποια ευαίσθητα προσωπικά δεδομένα και ενώ θα έχει τεθεί όριο σε σχέση με τις αποφάσεις τους που μπορεί να παρθούν με αυτόν τον αλγόριθμο. Μιλάμε για ένα πολύ σημαντικό ζήτημα, την απόλυση αυτών των εργαζομένων. Απολύονται οι εργαζόμενοι με αλγόριθμο.

Οι εργαζόμενοι, λοιπόν, κύριε Υπουργέ, σε αυτές τις πλατφόρμες αποδεδειγμένα στερούνται βασικών εργασιακών και ασφαλιστικών δικαιωμάτων.

Εμείς έχουμε προτείνει, επανειλημμένως, την αναγνώριση της εργασίας που εφάρμοσαν εξαρτημένη εργασία. Έχουμε ένα δεδομένο που δεν ψηφίστηκε αυτή τη στιγμή και ζητάμε από την Κυβέρνηση να μας πει, γιατί αποφάσισε να απέχει από την ψηφοφορία και με αυτόν τον τρόπο να μπλοκάρει τη θέσπιση ενός σημαντικού θέματος που αφορά τα εργασιακά δικαιώματα στους εργαζόμενους στις πλατφόρμες.

Και δεύτερον, εάν υπάρχει πρόθεση από πλευράς της Κυβέρνησης, κύριε Υπουργέ, να τροποποιηθεί το άρθρο 69 του ν.4808 και να καθιερωθεί το τεκμήριο υπέρ της εξαρτημένης εργασίας των εργαζομένων στις ψηφιακές πλατφόρμες, όπως αυτό το τεκμήριο, άλλωστε, ισχύει σε κάθε περίπτωση δυσχερούς διάκρισης μεταξύ εξαρτημένης και αυτοαπασχόλησης.

Ρωτάμε εάν εσείς, η Κυβέρνηση, θα το αποδεχθείτε αυτό ή όχι. Και εάν δεν το αποδεχτείτε, κύριε Υπουργέ, για ποιο λόγο δεν αποδέχεστε αυτή την τροποποίηση, δεδομένου ότι και στην Ευρώπη αλλάζουν κάποια δεδομένα. Εάν, όμως, την αποδεχθείτε, να μας πείτε πώς και σε ποιον χρονικό ορίζοντα βλέπετε ότι μπορείτε να το αποδεχθείτε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Μουλκιώτη.

Κύριε Υπουργέ, έχετε τον λόγο για την απάντησή σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, ειλικρινά δεν με εκπλήσσει ούτε το σκεπτικό σας ούτε ο τρόπος σας ούτε με εκπλήσσουν τα ερωτήματά σας.

Θα ήθελα, όμως, να σας παρακαλέσω, όχι μόνο ως μέλος της Κυβερνήσεως, όχι μόνο ως μέλος του ελληνικού Κοινοβουλίου, αλλά και ως ένας απλός Έλληνας πολίτης, να σταματήσετε επιτέλους ως κόμμα με τον τρόπο σας να δυσφημείτε την Ελλάδα στο εξωτερικό. Σταματήστε να χρησιμοποιείτε εκφράσεις και ρητορικές που δεν έχουν καμμία σχέση με την πολιτική που εφαρμόζουμε πάνω στα κυριαρχικά δικαιώματα των εργαζομένων, πάνω στη νομοθεσία που εκσυγχρονίζουμε με φιλεργατικές διατάξεις εδώ και πέντε χρόνια.

Επιτέλους, σταματήστε να χρησιμοποιείτε εκφράσεις, λέγοντας ότι «μπλοκάρει» η Ελλάδα. Συγγνώμη, πού βασίζεται αυτό, όταν εσείς με την ίδια την ερώτησή σας, πέφτετε σε μια μεγάλη αντίφαση; Διότι, από τη μία λέτε ότι στις 22 Δεκεμβρίου, η ισπανική προεδρία κατέληξε ότι δεν ήταν δυνατόν να επιτευχθεί και μετά λέτε ότι έρχεται η Ελλάδα και μπλοκάρει, που εδώ δεν είναι μόνο η Ελλάδα, είναι όπως προβλέπεται -και το λέτε εσείς- ένας συγκεκριμένος αριθμός κρατών μελών, που αντιστοιχούσε σε συγκεκριμένο πληθυσμό.

Πάμε τώρα στην απάντηση της ερωτήσεως επί της ουσίας. Ο Αστικός Κώδικας και το Εργατικό Δίκαιο ορίζουν τις προϋποθέσεις βάσει των οποίων υφίσταται σύμβαση μίσθωσης παροχής εξαρτημένης εργασίας, σύμβαση μίσθωσης παροχής ανεξάρτητων υπηρεσιών και σύμβαση μίσθωσης έργου, δηλαδή η γνωστή μας εργολαβία. Ανεξαρτήτως του πώς θα χαρακτηρίσουν τα συμβαλλόμενα μέρη τη μεταξύ τους συμβατική σχέση, τα δικαστήρια είναι αυτά που τελικά θα κρίνουν τη μορφή της σύμβασης λαμβάνοντας υπ’ όψιν τη συνολική εικόνα της δραστηριότητας και αναλόγως των στοιχείων, που κατά την κρίση τους υπερέχουν, δηλαδή αυτά της εξαρτημένης ή ανεξάρτητης εργασιακής σχέσης.

Πάμε, όμως, να δούμε λίγο τον ν.4808/2021. Με τα άρθρα 68 έως και 72, κύριε συνάδελφε, του ν.4808 που ψηφίσατε ως κόμμα -προσέξτε, που ψηφίσατε ως κόμμα και πείτε μου ποια είναι η στάση σας και για το άρθρο 69, που ζητάτε μετά από τρία χρόνια να τροποποιήσουμε, πείτε υπεύθυνα εδώ στο ελληνικό Κοινοβούλιο ποια ήταν η στάση σας για το άρθρο 69 του ν.4808/2021- θεσπίστηκε το νομικό πλαίσιο για την εργασία μέσω ψηφιακής πλατφόρμας, καλύπτοντας αφ’ ενός ένα θεσμικό κενό και δημιουργώντας αφ’ ετέρου περισσότερες δυνατότητες απασχόλησης και φυσικά νέες θέσεις εργασίας.

Στα εν λόγω άρθρα ορίζεται ρητά πότε υπάρχει σύμβαση εξαρτημένης εργασίας και πότε υπάρχει παροχή ανεξάρτητων υπηρεσιών στις ψηφιακές πλατφόρμες και διασφαλίζονται δικαιώματα στους εργαζομένους ανεξαρτήτως του νομικού δεσμού που τους συνδέει με τις πλατφόρμες.

Ειδικότερα με το άρθρο 69, που αναφέρετε στη δεύτερη ερώτησή σας, ορίζονται κριτήρια για τη διάκριση μεταξύ των περιπτώσεων παροχής εξαρτημένης εργασίας και ανεξάρτητων υπηρεσιών σε ψηφιακές συνεργατικές πλατφόρμες, όπως αυτά προσδιορίστηκαν και με πρόσφατη νομολογία του δικαστηρίου της Ευρωπαϊκής Ένωσης, η οποία είναι η μοναδική που έκρινε για θέματα αυτοαπασχολούμενων σε πλατφόρμες.

Τονίζω στο σημείο αυτό -και αυτό θέλω να το κρατήσουμε- ότι η χώρα μας με στόχο τη μέγιστη διασφάλιση των δικαιωμάτων των εργαζομένων σε πλατφόρμες θέσπισε τη σωρευτική συνδρομή -όχι διαζευκτικά, μαζί- τέσσερα κριτήρια που διατυπώθηκαν στη νομολογία του δικαστηρίου, παρ’ ότι στο σκεπτικό αυτής ήταν διαζευκτική η συνδρομή τους. Έρχεται η Ελλάδα πρώτη χώρα, πρωταγωνίστρια στη διασφάλιση των εργατικών δικαιωμάτων των εργαζομένων στις ψηφιακές πλατφόρμες και το υιοθετεί με -όχι διαζευκτικά, αλλά μαζί- τις τέσσερις προϋποθέσεις. Και μάλιστα, κύριε συνάδελφε, δεν το καταψηφίσατε αυτό το άρθρο.

Στη δευτερολογία μου θα πω περισσότερα, αλλά παρακαλώ πάρα πολύ μην υιοθετείτε μία λογική δυσφήμισης της χώρας για τα εργασιακά δικαιώματα που είμαστε πρωταγωνιστές αυτή τη στιγμή στη διασφάλιση των εργασιακών δικαιωμάτων σε ολόκληρη την Ευρώπη.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι τέσσερις μαθητές και μαθήτριες και ένας συνοδός εκπαιδευτικός από το Δημοτικό Σχολείο Διεθνής Μητροπολιτική Εκπαίδευση.

Η Βουλή σάς καλωσορίζει.

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και δύο εκπαιδευτικοί συνοδοί τους από το Αναξαγόρειο Γενικό Λύκειο Νέας Ερυθραίας,( δεύτερο τμήμα).

Η Βουλή σάς καλωσορίζει και σάς εύχεται καλή πρόοδο! Παρακολουθείτε σήμερα, όπως σας εξηγήθηκε, μία ιδιαίτερη διαδικασία που ονομάζεται κοινοβουλευτικός έλεγχος, γι’ αυτό βλέπετε έναν Βουλευτή να ερωτά και τον αντίστοιχο Υπουργό να απαντά.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Μουλκιώτης για την δευτερολογία του.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, μην έχετε θέματα με τα ευρωπαϊκά όργανα, είναι θεσμικά όργανα. Μην έχετε θέμα. Και αυτό που είπατε είναι άστοχο τελείως, δεν έχει καμμία σχέση με τα δεδομένα που υπάρχουν.

Τι ζητάμε σήμερα, κύριε Υπουργέ; Ζητάμε να μας πείτε, γιατί η Κυβέρνηση απείχε από την ψηφοφορία τη συγκεκριμένη. Και δεν αφορά την ισπανική προεδρία, η οποία παρήλθε ο χρόνος της θητείας της, αφορά τη νέα προεδρία τη βελγική, η οποία προωθεί μια κατάσταση.

Κύριε Υπουργέ, δεν γνωρίζετε καν τι σημαίνει πλατφόρμα σαν Κυβέρνηση και τι σημαίνει εργάτης σε πλατφόρμα ψηφιακή. Δεν ξέρετε καν τι σημαίνει αλγόριθμος με τον τρόπο που μου απαντήσετε. Πολιτικά εννοώ, δεν είναι θέμα προσωπικής αιχμής. Με τον τρόπο που μιλάτε αγνοείτε τι σημαίνει αλγόριθμος.

Εμείς σήμερα ζητάμε από την Κυβέρνηση να μας πει για ποιο λόγο απείχε από τη συγκεκριμένη αυτή ψηφοφορία μαζί και με τη Γαλλία και με τη Γερμανία και κάποιες άλλες χώρες; Η Κυβέρνηση συγκεκριμένα και λόγω πληθυσμού και λόγω των τρόπων που γίνονται οι ψηφοφορίες στη συγκεκριμένη επιτροπή, γιατί δεν είναι όλα ίδια, αφορά άλλο θέμα εδώ. Γιατί απείχε η Κυβέρνηση; Να μας πει, γιατί απείχε.

Να σας ενημερώσω, κύριε Υπουργέ -και μάλλον πρέπει να το ξέρετε- ότι για την υπερψήφιση τώρα της οδηγίας κινείται νέα διαδικασία από την Ευρωπαϊκή Επιτροπή Συνδικάτων. Όλη η Ευρώπη, δηλαδή, έχει ασχοληθεί με αυτό και όλο το συνδικαλιστικό κίνημα. Μάλιστα, η Γενική Συνομοσπονδία Εργατών Ελλάδος έστειλε επιστολή στον κύριο Πρωθυπουργό, η οποία δημοσιεύθηκε στον Τύπο. Θα την καταθέτω στα Πρακτικά. Το δελτίο Τύπου επιστολής της ΓΣΕΕ προς τον Πρωθυπουργό, είναι προς τον κύριο Πρωθυπουργό και κοινοποιείται στην Υπουργό Εργασίας και Κοινωνικής Ασφάλισης με αυτό το θέμα το συγκεκριμένο. Και ζητάει η Γενική Συνομοσπονδία Εργατών Ελλάδος, όπως ζητάνε και τα ευρωπαϊκά συνδικάτα, συνολικά από τις κυβερνήσεις να υιοθετήσουν αυτό το θέμα. Τόσο κακό ήταν και εξανίσταστε με αυτόν τον τρόπο;

Αυτά ζητάνε, κύριε Υπουργέ. Ζητάνε δηλαδή τι; Ζητάνε να υπάρχει ένα δίκαιο και βιώσιμο ευρωπαϊκό κοινωνικοοικονομικό μοντέλο. Και καλείται η Κυβέρνηση από πλευράς μας να αφήσει την αποχή και να υπερψηφίσει την οδηγία, για να μην μείνουν εκατομμύρια σκληρά εργαζόμενοι στις ψηφιακές πλατφόρμες να καθορίζεται η τύχη τους από τους αλγόριθμους. Από τους αλγόριθμους, κύριε Υπουργέ! Αυτό ζητάνε, τίποτα άλλο. Και μην κάνετε άλλες ερμηνείες ή να θέλετε επικοινωνιακά να πείτε οτιδήποτε. Δεν αξίζει τον κόπο. Είναι συγκεκριμένα τα πράγματα.

Ως προς αυτά τα ζητήματα, σας καλούμε να πάρετε τη θέση. Εν πάση περιπτώσει, ας διασκεφθεί η Κυβέρνηση και να αποφασίσει να υιοθετήσει το αίτημα των ευρωπαϊκών συνδικάτων. Όλης της Ευρώπης είναι αυτό το αίτημα. Τόσο κακό κάνουν αυτά τα ευρωπαϊκά συνδικάτα;

Να πάρετε θέση. Εσείς από μόνος σας αναφέρατε τι κάνει η Κυβέρνηση. Ας το πουν οι άλλοι τουλάχιστον, ας κρίνουν οι άλλοι τι κάνει η Κυβέρνηση, για να έχετε να πείτε κάτι. Όχι όμως με τον τρόπο που τα λέτε.

Πιστεύουμε ότι μία εθνική κυβέρνηση έχει δυνατότητα να εφαρμόσει το τεκμήριο της απασχόλησης, με πλήρη σεβασμό στην εθνική νομοθεσία και την πρακτική.

Κύριε Υπουργέ, η άρνηση θα επιφέρει κανονιστική ανασφάλεια, που θα έχει υψηλό κόστος και στην οικονομία της χώρας. Το λέει και η επιστολή της ΓΣΕΕ στον κύριο Πρωθυπουργό αυτό και μάλιστα τεκμηριωμένα. Ενώ η αποδοχή της συμφωνίας είναι ο μόνος τρόπος να διασφαλιστεί η δίκαιη ανάπτυξη της οικονομίας της πλατφόρμας στην Ευρώπη. Εμείς γι’ αυτόν τον λόγο καλούμε, γι’ αυτόν τον λόγο σας ρωτάμε και η απάντηση πρέπει να είναι σαφής ως προς το θέμα, το μοναδικό ουσιαστικά: Θα υπάρξει ζήτημα άλλης άποψης της Κυβέρνησης σε σχέση με την αποχή την οποία είχε προηγουμένως;

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κύριε Υπουργέ, έχετε τον λόγο για τη δευτερολογία σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, το να μιλάει το κόμμα του «ΕΟΚ και ΝΑΤΟ το ίδιο συνδικάτο» στη Νέα Δημοκρατία του ιδρυτή Κωνσταντίνου Καραμανλή, που έβαλε την Ελλάδα στην Ευρώπη, που κράτησε την Ελλάδα στην Ευρώπη και που έχει κάνει πρωταγωνίστρια την Ελλάδα στην Ευρώπη σε όλες τις εξελίξεις σε όλα τα θέματα, νομίζω ότι πάει πολύ.

Εγώ θα ξεκινήσω την απάντηση στη δευτερολογία μου διαβάζοντας τι λέγατε στα Πρακτικά στη συζήτηση για την ψήφιση του νομοσχεδίου. Λέτε: «Πλήττεται το δικαίωμα στην εργασία και την απασχόληση, το δικαίωμα στη συλλογική διεκδίκηση, στην εκπροσώπηση των εργαζομένων, αφαιρείται η δυνατότητα συλλογικής διαπραγμάτευσης». Αυτά λέγατε. Εσείς, το ΠΑΣΟΚ! Έχω τα Πρακτικά, θα σας τα δώσω.

**ΓΕΩΡΓΙΟΣ ΜΟΥΛΚΙΩΤΗΣ:** …(Δεν ακούστηκε).

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Μάλλον ξεχνάτε εύκολα. Τα Πρακτικά μένουν, όμως.

Και έρχεστε στο άρθρο 70 στα συνδικαλιστικά δικαιώματα και ψηφίζετε «ναι». Τελικά, θα σταματήσετε αυτό το «παιχνιδάκι» και αυτή την υποκρισία;

Με βάση αυτά τα οποία προείπα στην πρωτολογία μου, δεν μπορεί κανείς να αμφισβητήσει ότι έχουμε έναν πρωτοποριακό για τα ευρωπαϊκά δεδομένα νόμο.

Άρα, λοιπόν, αυτός ο νόμος έχει κριθεί, όπως έχει κριθεί και όλη η κυβερνητική μας πολιτική την πρώτη τετραετία διακυβέρνησης της χώρας με τον Κυριάκο Μητσοτάκη. Θωρακίζονται τα δικαιώματα των εργαζομένων στις πλατφόρμες.

Με το άρθρο 69, το οποίο επικαλείστε και εσείς στην ερώτησή σας, πετύχαμε να εξομοιώσουμε σε θέματα υγείας και ασφάλειας -προσέξτε, σε θέματα υγείας και ασφάλειας- τον εργαζόμενο αυτοαπασχολούμενο σε ψηφιακή πλατφόρμα με τους εργαζόμενους με σχέση εξαρτημένης εργασίας. Το ξέρετε αυτό.

Επειδή για το Υπουργείο Εργασίας και Κοινωνικής Ασφάλισης η υγεία και η ασφάλεια των εργαζομένων είναι αδιαπραγμάτευτα, αμέσως μετά την ανάληψη των καθηκόντων μου ως Υφυπουργός Εργασίας, μαζί με τον τότε Υπουργό, αλλά και σήμερα με την νυν Υπουργό, προχωρήσαμε τότε, και συνεχίζουμε στην πράξη, με μια κοινή υπουργική απόφαση, με την οποία ξέρετε τι πετύχαμε; Θωρακίσαμε την ασφάλεια, για παράδειγμα των διανομέων κατά την εργασία τους, συμπεριλαμβανομένων ρητώς -ρητώς!- και όσων εργάζονται μέσω ψηφιακής πλατφόρμας.

**ΓΕΩΡΓΙΟΣ ΜΟΥΛΚΙΩΤΗΣ:** Για την «ταμπακιέρα»…

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Με το άρθρο 70 του ν. 4808 του 2021 δώσαμε στον εργαζόμενο αυτοαπασχολούμενο σε ψηφιακή πλατφόρμα το δικαίωμα του συνδικαλίζεσθαι, εφόσον πληρούνται οι προβλεπόμενες από τον νόμο προϋποθέσεις.

Ο ν.4808 του 2021, με τον οποίο θεσπίστηκε για πρώτη φορά στην ελληνική έννομη τάξη η εργασία σε ψηφιακή πλατφόρμα, την οποία ψηφίσατε, γιατί είναι το άρθρο 68, ισχύει συγχρόνως με τον ευρωπαϊκό κανονισμό για την προστασία δεδομένων προσωπικού χαρακτήρα, κάτι το οποίο σημαίνει ότι τα δικαιώματα αυτά διασφαλίζονται στο ακέραιο, διότι συλλέγονται τα ελάχιστα ψηφιακά δεδομένα τα οποία αξιοποιούνται αποκλειστικά και μόνο για τον σκοπό προς τον οποίο λαμβάνονται.

Επιπρόσθετα, βάσει του ισχύοντος ευρωπαϊκού κανονισμού περί προστασίας προσωπικών δεδομένων, ο εργαζόμενος συγκατατίθεται στην αξιοποίηση δεδομένων τα οποία συλλέγονται κατά τη διάρκεια της εργασίας του μέσω της πλατφόρμας.

Κύριε συνάδελφε, κλείνοντας, η Κυβέρνηση του Κυριάκου Μητσοτάκη έχει ψηλά…

**ΓΕΩΡΓΙΟΣ ΜΟΥΛΚΙΩΤΗΣ:** Θα το ψηφίσετε ή θα απέχετε, κύριε Υπουργέ;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Όσο και να φωνάξετε, οι απαντήσεις θα δοθούν. Και σταματήστε να δυσφημείτε τη χώρα στο εξωτερικό. Σταματήστε να δυσφημείτε τη χώρα στο εξωτερικό!

**ΓΕΩΡΓΙΟΣ ΜΟΥΛΚΙΩΤΗΣ:** Άσχετο, κύριε Υπουργέ!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Γι’ αυτόν τον λόγο, στο Υπουργείο Εργασίας και Κοινωνικής Ασφάλισης αναλαμβάνουμε θεσμικές πρωτοβουλίες που διασφαλίζουν με σαφήνεια το πλαίσιο της εργασίας τους.

Οι διατάξεις του ν.4808 του 2021 για την εργασία σε ψηφιακές πλατφόρμες είναι μια ενδεικτικώς έμπρακτη απόδειξη του νομοθετικού μας έργου στο πεδίο της εργασίας, με σαφείς και κατανοητές διατάξεις, που δεν αφήνουν κανένα περιθώριο για διττές ερμηνείες και διπλές αναγνώσεις, με αποτέλεσμα ο εργαζόμενος να αισθάνεται ασφαλής για την προστασία των εργασιακών δικαιωμάτων που απορρέουν από αυτές.

Ευχαριστώ πολύ.

**ΓΕΩΡΓΙΟΣ ΜΟΥΛΚΙΩΤΗΣ:** Δεν απαντάτε. Θα ψηφίσετε ή θα απέχετε;

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την έκτη με αριθμό 769/26-2-2024 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Εμμανουήλ Χριστοδουλάκη προς την Υπουργό Εργασίας και Κοινωνικής Ασφάλισης, με θέμα: «Αναγκαία η επίσπευση άμεσης παραλαβής οριστικών παραχωρητηρίων σε εκατό είκοσι οκτώ διαμερίσματα στον οικισμό των εργατικών κατοικιών Ανδρέα Γ. Παπανδρέου».

Κύριε Χριστοδουλάκη, έχετε τον λόγο για την πρωτολογία σας.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, τον Μάρτιο του 2022 είχαμε καταθέσει ερώτηση -ήταν και ο Γιώργος Μουλκιώτης, που είναι και σήμερα εδώ- προς το Υπουργείο Εργασίας, η οποία αφορούσε ένα πάρα πολύ συγκεκριμένο θέμα. Το θέμα ήταν οι εκατό είκοσι οκτώ κατοικίες στις εργατικές κατοικίες του Δήμου Αχαρνών, όπου οι οικογένειες αυτές επιζητούσαν και επιζητούν ακόμα μόνιμη κατοικία, βάσει του προγράμματος εργατικών κατοικιών. Πολύ συγκεκριμένα λοιπόν, η ερώτηση ζητούσε το χρονοδιάγραμμα βάσει του οποίου θα παραδίδονταν τα οριστικά εκατό είκοσι οκτώ παραχωρητήρια στους κατοίκους του οικισμού «Ανδρέας Παπανδρέου» στον Δήμο Αχαρνών.

Απάντησε το Υπουργείο. Και στις 18 Ιανουαρίου του 2024 καταθέσαμε εκ νέου την ερώτηση αυτή, γιατί δεν υπήρχε αποτέλεσμα, προς το Υπουργείο Εργασίας και προς το Υπουργείο Κοινωνικής Συνοχής και Οικογένειας.

Στις 29 Ιανουαρίου απαντάει το Υπουργείο Εργασίας δηλώνοντας αναρμόδιο, λέγοντας πως την αρμοδιότητα την έχει το Υπουργείο Κοινωνικής Συνοχής και Οικογένειας.

Εμείς λοιπόν, με βάση την απάντηση αυτή, περιμένουμε με αγωνία την απάντηση αντίστοιχα του Υπουργείου Κοινωνικής Συνοχής και Οικογένειας, το οποίο στις 14 Φεβρουαρίου μας απαντάει ότι είναι αναρμόδιο, γιατί την αρμοδιότητα την έχει το Υπουργείο Εργασίας και μάλιστα -ευτυχώς για εμάς- μπαίνει στον κόπο να αιτιολογήσει και την απάντηση αυτή βάσει του προεδρικού διατάγματος σύστασης του Υπουργείου και βάσει της παραγράφου 3 του άρθρου 3 του ν.4912 του 2022.

Για να βάλουμε τα πράγματα σε μία σειρά, η ερώτηση, που είναι πάρα πολύ απλή και κυρίως αφορά εκατό είκοσι οκτώ οικογένειες που αγωνιούν, σε μια δύσκολη κοινωνικά και οικονομικά περιοχή, όπως είναι αυτή του Δήμου Αχαρνών να αποκτήσουν μόνιμη κατοικία, λέει το εξής: Σε αυτή την επιτελική Κυβέρνηση και σε αυτό το επιτελικό κράτος δύο Υπουργεία συνεννοήστε μεταξύ σας;

Και περιμένω λοιπόν την απάντηση. Ποιο από τα δύο Υπουργεία, κύριε Υπουργέ, είναι αρμόδιο να απαντήσει σε αυτές τις εκατόν είκοσι οκτώ οικογένειες.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Χριστοδουλάκη. Κύριε Υπουργέ, έχετε τον λόγο για την πρωτολογία σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, ευχαριστώ για την ερώτησή σας. Δεν αμφισβητώ, ούτε αμφιβάλλω -νέος Βουλευτής είστε- για το ενδιαφέρον σας για την εκλογική σας περιφέρεια και πολύ περισσότερο για μια ευαίσθητη περιοχή όπως η συγκεκριμένη που αναφέρετε στην επίκαιρη ερώτηση.

Εσείς όμως κατά έναν τρόπο, αν θέλετε, άκομψο αμφιβάλλετε και αμφισβητείτε τη κοινωνική ευαισθησία της Νέας Δημοκρατίας για τέτοιου είδους ζητήματα και της Κυβερνήσεως της Νέας Δημοκρατίας. Μάλλον δεν διαβάσατε καλά τα ποσοστά τα οποία λάβαμε και λάβατε στον Δήμο Αχαρνών. Αυτό όμως είναι μια άλλη συζήτηση, θα την κάνουμε κάποια άλλη φορά.

Η στεγαστική πολιτική αποτελεί μια κορυφαία κυβερνητική προτεραιότητα. Είναι η διασφάλιση της ποιοτικής στέγασης για όλους τους πολίτες με ιδιαίτερη μέριμνα για τους πιο ευάλωτους. Σε ό,τι αφορά το ερώτημα σας, έχω να αναφέρω τα εξής: Με την κατάργηση του ΟΕΚ, Οργανισμού Εργατικής Κατοικίας, παρέμειναν ορισμένες εκκρεμότητες προς επίλυση από τον καθολικό διάδοχο, από τον πρώην ΟΑΕΔ, σήμερα ΔΥΠΑ, η οποία κατέστη καθολικός διάδοχος όλων των δικαιωμάτων και υποχρεώσεων φυσικά του οργανισμού. Σε ορισμένους οικισμούς κατά τη διάρκεια της κατασκευής τους χρειάστηκε για διαφόρους λόγους να τροποποιηθεί το ρυμοτομικό σχέδιο ή στοιχεία της συμβατικής μελέτης αυτών και σε κάποιες περιπτώσεις έγιναν μικρές υπερβάσεις συγκεκριμένων όρων δόμησης των κτηρίων των οικισμών.

Η ΔΥΠΑ με στόχο την άμεση διευθέτηση από τον ΟΕΚ ξεκίνησε μια ολοκληρωμένη καταγραφή σε όλη την Ελλάδα με σκοπό την τακτοποίηση των πολεοδομικών αποκλίσεων σε διάφορους οικισμούς, ώστε να ολοκληρωθεί η διαδικασία κατάρτισης των απαιτούμενων συστάσεων -προσέξτε συστάσεων- οριζόντιων ιδιοκτησιών των οικισμών, η καταχώριση των σχετικών εμπραγμάτων δικαιωμάτων στο Κτηματολόγιο και η έκδοση των οριστικών παραχωρητηρίων των δικαιούχων.

Συνεπώς η όποια ενδεχόμενη καθυστέρηση δεν είναι αποκλειστική ευθύνη του καθολικού διαδόχου δηλαδή της ΔΥΠΑ, καθώς για την τακτοποίηση των εκκρεμοτήτων, που μόλις ανέφερα, εμπλέκονται και άλλοι αρμόδιοι φορείς οι οποίοι ήδη τρέχουν πολλά θέματα πολύ πιο γρήγορα, όπως είναι το Κτηματολόγιο το οποίο τρέχει πολύ πιο γρήγορα, οι υπηρεσίες δόμησης και πολλά άλλα.

Επειδή η εργασία αυτή είναι ένα πολύπλοκο και ογκώδες έργο -δεν είναι μια εύκολη άσκηση- απαιτεί έναν ικανό αριθμό εξειδικευμένου τεχνικού προσωπικού. Στο πλαίσιο του ν.4412/2016 περί δημοσίων συμβάσεων έργων, προμηθειών, υπηρεσιών, όπως σήμερα ισχύει, η ΔΥΠΑ εξέτασε τον προσφορότερο τρόπο διεκπεραίωσης του έργου από άποψη χρόνου και κόστους, ώστε να πετύχει τη γρήγορη έκδοση των οριστικών παραχωρητηρίων των οικισμών, που είναι και το ζήτημα, γιατί μιλάτε για εκατόν είκοσι οκτώ διαμερίσματα. Ένας από τους οικισμούς για τον οποίο υπάρχουν τέτοιες εκκρεμότητες, είναι και ο οικισμός που αναφέρατε στο Μενίδι.

Όπως λοιπόν ανέφερα, ειδικότερα στον οικισμό στον οποίο υπάρχουν εκατόν οκτώ κατοικίες εκκρεμεί η έκδοση οριστικών παραχωρητηρίων, διότι υπάρχουν ζητήματα τεχνικής φύσεως που επιβάλλουν τον έλεγχο πολεοδομικών αποκλίσεων σε επίπεδο εφαρμογής ρυμοτομικού σχεδίου, που ενδεχομένως απαιτείται τροποποίηση και τακτοποίηση ακόμη -προσέξτε, κύριε συνάδελφε- και του φακέλου οικοδομικής άδειας.

Η διαδικασία αυτή η οποία -επισημαίνω- είναι αρκετά χρονοβόρα, έχει ήδη ξεκινήσει με την ανάθεση των τοπογραφικών διαγραμμάτων. Επίσης σε ό,τι αφορά την κτηριακή υποδομή στον οικισμό που αναφέρεστε, έχουν κατασκευαστεί δώδεκα καταστήματα και μία αίθουσα συγκέντρωσης. Τα καταστήματα έχουν παραχωρηθεί -και το ξέρετε αυτό, αλλά δεν το γράφετε στην ερώτησή σας- σε διάφορους συλλόγους της περιοχής με σύμβαση χρησιδανείου, η οποία λήγει το 2032 και η αίθουσα συγκεντρώσεων ήδη χρησιμοποιείται για τους κατοίκους της συγκεκριμένης περιοχής.

Στον οικισμό λόφος Προφήτη Ηλία έχουν κατασκευαστεί τριάντα τέσσερα καταστήματα. Το ένα παραχωρήθηκε σε σύλλογο, ενώ τα υπόλοιπα τριάντα τρία έχουν παραχωρηθεί στον Δήμο Αχαρνών με σύμβαση χρησιδανείου η οποία λήγει το 2032.

Κύριε συνάδελφε, επειδή αναφερθήκατε και σε ύπαρξη κενών, ακατοίκητων διαμερισμάτων, να σας ενημερώσω ότι η ΔΥΠΑ γνωρίζει πού υπάρχουν τέτοια σε όλη την επικράτεια. Και ναι, υπάρχουν. Εσείς αναφέρεστε για τριάντα επτά ακατοίκητα διαμερίσματα.

Ωστόσο για τα ακατοίκητα διαμερίσματα που επικαλείστε στο κείμενο, να σας ενημερώσω ότι τα μόνα ενδεχομένως ακατοίκητα διαμερίσματα που υπάρχουν, είναι αυτά που αποτελούν αντικείμενο δικαστικής διεκδίκησης. Σημειώστε το αυτό!

Κλείνοντας θέλω να επισημάνω ότι σύμφωνα με τις σχετικές συμβάσεις χρησιδανείων, η συντήρηση και αποκατάσταση φθορών των χρησιδανειζόμενων κτηρίων αποτελεί ευθύνη του προσώπου που το χρησιμοποιεί και αυτό οφείλει να το συντηρεί λειτουργικό και ασφαλές.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Κυρίες και κύριοι συνάδελφοι γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα ένα μαθήτριες και μαθητές και δύο συνοδοί εκπαιδευτικοί από το 1ο δημοτικό σχολείο Θρακομακεδόνων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Σας ευχόμαστε καλή πρόοδο!

Και σήμερα όπως σας εξηγήθηκε από τους συνεργάτες μου, παρακολουθείτε μια ειδική διαδικασία που λέγεται κοινοβουλευτικός έλεγχος. Ένας Βουλευτής ρωτά -και μάλιστα ο δικός σας Βουλευτής αυτή τη στιγμή ο κ. Χριστοδουλάκης για τον δικό σας δήμο για κάποιο θέμα που είναι για τον Δήμο Αχαρνών, στον οποίο ανήκετε και που ήμουν και εγώ για δεκαοκτώ χρόνια Βουλευτής στην περιοχή- και ένας Υπουργός απαντά.

Σας καλωσορίζουμε λοιπόν!

Κύριε Χριστοδουλάκη, έχετε τον λόγο για τη δευτερολογία σας.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ πολύ κύριε Πρόεδρε και πάλι.

Είναι σημαντικό που είναι οι μαθητές και οι μαθήτριες από το σχολείο των Θρακομακεδόνων γιατί όντως η ερώτηση αφορά τον Δήμο Αχαρνών.

Κύριε Υπουργέ, ευχαριστώ πολύ για την απάντηση. Είναι εντελώς άσχετη με αυτό που ρώτησα. Θα πω γιατί συγκεκριμένα. Ήμουν πάρα πολύ συγκεκριμένος και απλός στην πρωτολογία μου. Δεν ρώτησα τίποτα επί του περιεχομένου της ερώτησης που έχουμε καταθέσει δύο φορές. Ρώτησα ένα πράγμα: Πώς γίνεται όταν απευθύνουμε μια ερώτηση σε δύο Υπουργεία, το πρώτο να λέει ότι είναι αναρμόδιο και ότι είναι ευθύνη του δεύτερου και το δεύτερο να λέει ότι είναι αναρμόδιο και είναι ευθύνη του πρώτου; Άρα η ερώτησή μου ήταν πάρα πολύ απλή: Ποιο από τα δύο Υπουργεία είναι αρμόδιο να απαντήσει;

Χαίρομαι λοιπόν πού απαντήσατε εσείς και επί του περιεχομένου. Γιατί μάλλον σε αντίθεση με την απάντηση από τις 29 Ιανουαρίου με την υπογραφή της Υπουργού που δηλώνατε αναρμόδιοι, σήμερα αντιλαμβάνεστε ότι είστε αρμόδιοι. Είναι ένα καλό πρώτο βήμα, πολύ καλό πρώτο βήμα, για να μην κοροϊδευόμαστε μεταξύ μας τουλάχιστον.

Έρχομαι τώρα στο διά ταύτα. Στις 11 Μαρτίου 2022 κάναμε την ίδια ερώτηση προς το Υπουργείο Εργασίας και Κοινωνικών Υποθέσεων. Διαβάζω την απάντηση του Υπουργείου -είπατε ορισμένα σημεία και εσείς ξανά σήμερα- κατά λέξη: «Η έκδοση των οριστικών τίτλων κυριότητας των κατοικιών που έχουν παραδοθεί κατά χρήση στους δικαιούχους του τέως ΟΕΚ προϋποθέτει μια διαδικασία πολυδιάστατη και χρονοβόρα, η οποία δεν είναι εφικτό να προσδιοριστεί χρονικά». Είπατε πολλά από τα κομμάτια αυτά και εσείς και συνεχίσατε αντίστοιχα. «Για τον συγκεκριμένο οικισμό του Δήμου Αχαρνών, τις εργατικές κατοικίες του Προφήτη Ηλία, εκκρεμεί η έκδοση των οριστικών τίτλων κυριότητας για τις κατοικίες που έχουν παραδοθεί κατά χρήση στους δικαιούχους, διότι προέκυψαν προβλήματα τεχνικής φύσεως», ακριβώς αυτό είπατε και σήμερα και χαίρομαι, «που απαιτούν τροποποίηση του εγκεκριμένου ρυμοτομικού σχεδίου και τακτοποίηση του φακέλου της οικοδομικής άδειας ανέγερσης του οικισμού».

Χαίρομαι που λύσαμε το θέμα της αρμοδιότητας, ότι αφορά το δικό σας Υπουργείο. Είναι ένα σημαντικό πρώτο βήμα να ξέρουμε ποιος έχει την αρμοδιότητα και την ευθύνη. Αν διαφωνείτε με αυτό, πείτε μου να διαβάσω την απάντηση του Υπουργείου Κοινωνικής Συνοχής και Οικογένειας. Χαίρομαι. Προβληματίζομαι όμως με το εξής. Από την προηγούμενη απάντηση του Υπουργείου Εργασίας τον Μάρτιο του 2022 έχουν περάσει δύο χρόνια. Δεν γίνεται δύο χρόνια μετά να παίρνουμε ακριβώς την ίδια απάντηση, που σημαίνει ότι δεν έχει γίνει απολύτως τίποτα.

Ρωτάω λοιπόν εντελώς συγκεκριμένα, γιατί δεν ξεκινάει σήμερα η κουβέντα. Δύο χρόνια πριν ξεκίνησε. Μας είπατε δύο χρόνια πριν ότι απαιτούνται πιθανώς εργασίες για την τροποποίηση του εγκεκριμένου ρυμοτομικού σχεδίου και την τακτοποίηση του φακέλου της οικοδομικής άδειας ανέγερσης του οικισμού. Πρώτον, γιατί δεν έγινε εδώ και δύο χρόνια απολύτως τίποτα;

Δεύτερον, πότε έχετε σκοπό να τελειώσετε επιτέλους με το θέμα αυτό; Και τρίτον, όσον αφορά τις εκατόν είκοσι οκτώ οικογένειες που μας παρακολουθούν από το Μενίδι και τις εργατικές κατοικίες του Δήμου Αχαρνών, πότε θα μπορέσουν επιτέλους να παραλάβουν τα οριστικά παραχωρητήριά τους, να έχουν επιτέλους οριστική μόνιμη κατοικία, βάσει του προγράμματος εργατικών κατοικιών;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Χριστοδουλάκη.

Ορίστε, κύριε Υπουργέ, έχετε τον λόγο για τη δευτερολογία σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, δεν υπάρχει κάτι που δεν έχω απαντήσει από αυτά που ρωτήσατε. Τώρα αν εσείς θέλετε να πάρετε το βίντεο της απάντησης και να πάτε τώρα στον Δήμο Αχαρνών και να παίξετε με τη στεγαστική πολιτική και με τις αρμοδιότητες, σας απαντώ ξεκάθαρα καθολικός διάδοχος είναι η δημόσια υπηρεσία απασχόλησης. Μη μας λέτε ότι δεν σας απάντησα. Σας απάντησα πολύ ξεκάθαρα.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** …(δεν ακούστηκε)

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Δεύτερον, όσον αφορά τη διαδικασία, σας είπα ξεκάθαρα τι γίνεται. Μάλιστα, θα σας πω το εξής: Το 2022 με προβλεπόμενες σταδιακές παραδόσεις μέσα στο 2023, οι αντίστοιχες υπηρεσίες μηχανικού αφορούν σε πενήντα τέσσερις οικισμούς εργατικών κατοικιών, τέως ΟΕΚ, όπου εκκρεμεί η έκδοση οριστικών παραχωρητηρίων. Το 2013 ανατέθηκαν με προβλεπόμενες σταδιακές παραδόσεις μέσα στο 2023 -τελεί σε εξέλιξη κατά περίπτωση η παραλαβή των παραδοτέων- αντίστοιχες υπηρεσίες μηχανικού που αφορούν συνολικά σε άλλα πράγματα. Όμως, η εξέλιξη όλου του προγραμματισμού κατάρτισης των απαιτούμενων συστάσεων οριζόντιων ιδιοκτησίων των οικισμών, όπου αυτές εκκρεμούν, συνδυάζεται και εξαρτάται από την παράλληλη πρόοδο των κτηματολογικών ενεργειών του φορέα. Και όπως σας είπα, και το Κτηματολόγιο τρέχει με μία διαφορετική ταχύτητα σήμερα. Τι παραπάνω θέλετε να σας πω; Θέλετε να πάμε και μια βόλτα στον συγκεκριμένο οικισμό; Να πάμε. Θέλετε να πάμε να τα δούμε από κοντά; Ναι!

Ακούστε να δείτε, όμως. Ξέρετε πάρα πολύ καλά, κύριε συνάδελφοι, ότι δεν είμαι από αυτούς που κρύβονται, γιατί και να θέλω να κρυφτώ δεν μπορώ. Είμαι πολύ ξεκάθαρος στις απαντήσεις μου. Μάλιστα, εμείς δημιουργήσαμε ένα Υπουργείο Οικογένειας, για να έχουμε μια συγκεκριμένη κοινωνική πολιτική. Δεν αποποιούμαστε εμείς το τι έχει παραλάβει ο ΔΥΠΑ από τον ΟΕΚ ή από οποιονδήποτε άλλον οργανισμό ως καθολικός διάδοχος.

Οι απαντήσεις, λοιπόν, είναι συγκεκριμένες. Προχωρούν όλες οι εργασίες. Τα προβλήματα είναι καταγεγραμμένα και ξέρουμε ποια είναι. Σας είπα ότι είναι ρυμοτομικό, ενώ σε άλλες μπορεί να χρειαστεί η οικοδομική άδεια. Άρα, λοιπόν, έχουμε να κάνουμε και με τις υπηρεσίες δόμησης και με το κτηματολογικό γραφείο. Η απάντηση είναι ξεκάθαρη. Σε όλα τα επίπεδα γι’ αυτούς τους ανθρώπους που ανησυχούν, για τα εκατόν είκοσι οκτώ διαμερίσματα, έχει προχωρήσει η διαδικασία και προχωρά με πολύ γρήγορους ρυθμούς. Επίσης, σας απάντησα και όσον αφορά τα ακατοίκητα διαμερίσματα. Παρακαλώ πολύ, μην έρχεστε τώρα να λέτε ότι δεν απαντήσαμε σε όλες τις ερωτήσεις σας.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ πολύ, κύριε Υπουργέ.

Και τώρα προχωράμε στην τρίτη με αριθμό 763/26-2-2024 επίκαιρη ερώτηση δεύτερου κύκλου του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Βασίλειου Μεταξά προς τον Υπουργό Κλιματικής Κρίσης και Πολιτικής Προστασίας με θέμα: «Καθυστερήσεις στην πίστωση αρωγής, καθώς και της στεγαστικής συνδρομής μετά τις πλημμύρες του Σεπτεμβρίου 2023».

Ορίστε, κύριε Μεταξά, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ πολύ, κύριε Πρόεδρε.

Κύριε Υπουργέ, διανύουμε τον έκτο μήνα από τις πρόσφατες πλημμύρες που χτύπησαν τη Θεσσαλία και επί της ουσίας υπάρχουν χιλιάδες λαϊκές οικογένειες οι οποίες είναι ακόμα εγκαταλειμμένες με σοβαρότατες ευθύνες της Κυβέρνησης. Συνεχίζει να υπάρχει σοβαρό πρόβλημα με την καταβολή της πρώτης αρωγής, αφού υπάρχουν αρκετοί δικαιούχοι που δεν έχουν λάβει την απαραίτητη αποζημίωση, επαναλαμβάνω έξι μήνες μετά τις πλημμύρες, άνθρωποι που δεν έχουν να πιαστούν από τίποτα άλλο και η μόνη τους σωτηρία, το μόνο τους σωσίβιο είναι η λαϊκή αλληλεγγύη που συνεχίζεται από την πρώτη μέρα. Υπάρχουν καθυστερήσεις στις καταγραφές των ζημιών στις οικίες, στις αυτοψίες, πράγματα που δημιουργούν σοβαρά προβλήματα, καθώς αρκετοί είναι εκείνοι που αναγκάζονται να διαμένουν σε οικίες κάτω από επικίνδυνες και ανθυγιεινές συνθήκες και μάλιστα σε περιοχές που διαπιστώνονται και γενικότερα προβλήματα για τη δημόσια υγεία.

Επίσης, υπάρχει έλλειψη της απαραίτητης και πολύμορφης στήριξης των κατοίκων, ακόμη και στοιχειώδους ενημέρωσης για διάφορα ζητήματα, όπως, για παράδειγμα, το επίδομα ενοικίου, η λήψη της επιδότησης ενοικίου ή συγκατοίκησης, που σε συνδυασμό με διάφορες δαιδαλώδεις γραφειοκρατικές διαδικασίες, με ευθύνη πάλι της Κυβέρνησης, διαμορφώνουν συνθήκες απόγνωσης σε εκατοντάδες λαϊκές οικογένειες. Είναι πολλές οι περιπτώσεις που οι ασφυκτικές προθεσμίες δεν μπορούν να καλυφθούν και χάνονται εξαιτίας αυτών των ελλείψεων.

Εδώ, κύριε Υπουργέ, δεν χωράνε γενικότητες και αοριστολογίες. Το λέω και για την απάντησή σας. Γιατί έχουμε κάνει πάρα πολλές γραπτές ερωτήσεις και το copy-paste πάει σύννεφο, με αποτέλεσμα να έχουμε την ίδια και την ίδια απάντηση. Μιλάτε, δηλαδή, για διαδικασίες τις οποίες αναφέρεστε σε κάθε απάντηση και, χαίρω πολύ, μπαίνουμε στο site και τις βλέπουμε. Άσε που πολλές από αυτές δεν τηρούνται κιόλας ή οι μισοί λένε τα μεν και οι άλλοι μισοί στην ίδια υπηρεσία λένε ακριβώς τα αντίθετα.

Ο κόσμος, λοιπόν, θέλει σαφείς απαντήσεις. Πότε, δηλαδή, θα ολοκληρωθεί η καταβολή της πρώτης αρωγής; Θέλουμε να ξέρουμε το χρονοδιάγραμμα και την καταληκτική ημερομηνία. Πότε θα ολοκληρωθούν οι αυτοψίες; Θέλουμε το χρονοδιάγραμμα και την καταληκτική ημερομηνία. Πότε θα καταβληθεί η στεγαστική συνδρομή; Θέλουμε το χρονοδιάγραμμα και την ημερομηνία. Τι μέτρα θα πάρετε για να μην αποκλειστεί κανένας πλημμυροπαθής από τα αναγκαία, από αυτά τα στοιχειώδη και ανεπαρκή μέτρα που έχει ανακοινώσει, εξαιτίας γραφειοκρατικών ή άλλων διαδικασιών;

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Ορίστε, κύριε Υπουργέ, έχετε τον λόγο για την απάντησή σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Ευχαριστώ, κύριε συνάδελφε, για την ερώτηση και την ευκαιρία να συζητήσουμε εκ νέου τα μέτρα που υλοποιούνται στη Θεσσαλία μετά τις πρωτοφανείς καταστροφικές πλημμύρες του Σεπτεμβρίου του 2023. Μάλιστα, το είχαμε συζητήσει μαζί στη Βουλή και, όπως σας είχα αναφέρει και τότε, τα μέτρα της πρώτης αρωγής που υλοποιούνται μέσα από την πλατφόρμα arogi.gov.gr ενεργοποιήθηκαν άμεσα και οι καταβολές των αποζημιώσεων ξεκίνησαν σε χρόνους που δεν έχουν ξαναγίνει στο παρελθόν, μετά από λίγες ημέρες. Μέχρι σήμερα, μετά από τριάντα καταβολές της πρώτης αρωγής του πρώτου, αλλά και από χθες και του δεύτερου κύκλου, έχουν πιστωθεί περίπου 157 εκατομμύρια ευρώ σε περισσότερες από σαράντα πέντε χιλιάδες περιπτώσεις, είτε αυτά είναι νοικοκυριά είτε είναι επιχειρήσεις είτε αγρότες είτε κτηνοτρόφοι.

Ειδικά στη Θεσσαλία, για την οποία και με ρωτάτε, έχουν καταβληθεί 83,2 εκατομμύρια ευρώ σε δεκαοκτώ χιλιάδες τριακόσια σαράντα τρία φυσικά πρόσωπα για τις πρώτες ανάγκες, για ζημιές σε οικοσκευή και απλές επισκευαστικές εργασίες, 15,9 εκατομμύρια ευρώ σε δύο χιλιάδες οκτακόσιους έντεκα δικαιούχους πρώτης αρωγής έναντι της στεγαστικής συνδρομής και 53,8 εκατομμύρια ευρώ σε είκοσι τρεις χιλιάδες πενήντα εννέα επιχειρήσεις, αγροτικές εκμεταλλεύσεις και κτηνοτροφικές μονάδες. Αυτό είναι η πρώτη αρωγή και αναφέρω ότι καταβάλλεται άμεσα, αφού πληρούνται οι προϋποθέσεις. Έχω σημειώσει κι άλλες φορές ότι τα ποσά καταβάλλονται μετά από διασταυρώσεις και ελέγχους. Βέβαια, στις περιπτώσεις των ολικώς πλημμυρισμένων περιοχών προσαρμόσαμε το μέτρο, ώστε τα ποσά της πρώτης αρωγής να πιστωθούν απευθείας στους λογαριασμούς των δικαιούχων από την ΑΑΔΕ, μετά από διασταυρώσεις που έκανε η ΑΑΔΕ.

Προσαρμόζουμε, λοιπόν, συνεχώς τα μέτρα ενίσχυσης, ώστε να ανταποκρίνονται στις ανάγκες των πολιτών και των περιοχών που πλήττονται από τις δυσμενείς επιπτώσεις της κλιματικής κρίσης. Το πλαίσιο της κρατικής αρωγής, όπως το διαμορφώσαμε τα τελευταία τρία χρόνια, είναι ένα ευέλικτο σχήμα με δυναμικά μέτρα. Δυναμικές είναι και οι προθεσμίες που θέτουμε. Και αναφέρομαι στις προθεσμίες που εφαρμόζονται για την υποβολή αιτήσεων της πρώτης αρωγής, όπως είπατε κι εσείς, στην πλατφόρμα.

Ο πρώτος κύκλος της πρώτης αρωγής διενεργήθηκε την περίοδο από τις 11 Σεπτεμβρίου -από τις 11 Σεπτεμβρίου άνοιξε η πλατφόρμα, λίγες ημέρες μετά το φαινόμενο- μέχρι και τις 31 Οκτωβρίου. Η πλατφόρμα, λοιπόν, ήταν ανοιχτή για ενάμιση μήνα και άνοιξε μετά ξανά για έναν ακόμη μήνα την περίοδο 11 Δεκεμβρίου με 12 Ιανουαρίου, ώστε οι πολίτες να υποβάλουν είτε τροποποιητικές είτε νέες αιτήσεις. Όμως, ειδικά για τις επιχειρήσεις και δη τις αγροτικές εκμεταλλεύσεις, τις κτηνοτροφικές μονάδες, η πλατφόρμα ενεργοποιήθηκε ξανά κατά τον δεύτερο κύκλο της πρώτης αρωγής και άνοιξε από τις 5 Φεβρουαρίου μέχρι τις 19 Φεβρουαρίου του 2024. Οπότε διαφωνώ μαζί σας ότι οι προθεσμίες είναι ασφυκτικές. Αντιθέτως, οι προθεσμίες που θέτουμε είναι ευέλικτες, καθώς θα πρέπει να υλοποιηθούν και τα σχήματα στήριξης, μετά την υποβολή των σχετικών αιτήσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Όταν υφίστανται αντικειμενικοί λόγοι, λόγοι αδυναμίας τήρησής τους από τους πληγέντες, εξετάζεται άμεσα η παράταση αυτών και υπάρχει και σχετική ενημέρωση. Όπως είπατε κι εσείς, μπαίνετε στα site. Η ενημέρωση υπάρχει για όλα τα μέτρα της πρώτης αρωγής και της κρατικής αρωγής. Εκδίδονται υπουργικές αποφάσεις που συνοδεύονται από εγκυκλίους, δελτία Τύπου και σχετικές ανακοινώσεις στα μέσα ενημέρωσης.

Από την πρώτη στιγμή ενεργοποιήσαμε το τηλεφωνικό κέντρο για την ενημέρωση των πολιτών. Προωθήθηκε η σύσταση του Τομέα Αποκατάστασης Επιπτώσεων Φυσικών Καταστροφών στην Περιφέρεια Θεσσαλίας, δημιουργήσαμε γραφεία ενημέρωσης για την ενημέρωση των πολιτών, πραγματοποιούνται συσκέψεις των στελεχών του Υπουργείου και συσκέψεις με τις οικείες περιφέρειες για την υποστήριξη, τον συντονισμό και την επίσπευση της διαδικασίας σε στενή συνεργασία με την Περιφέρεια Θεσσαλίας τόσο ως προς την εκτίμηση των ζημιών, όσο και στο γενικότερο έργο των επιτροπών.

Και φυσικά από την πρώτη στιγμή είμαι παρών σε όλες τις πληγείσες περιοχές δύο με τρεις ημέρες την εβδομάδα. Μιλάω συνεχώς με τους πολίτες και τους φορείς για την ενημέρωσή τους για τα μέτρα που εφαρμόζουμε και για τα προβλήματα που αντιμετωπίζουμε.

Ξέρετε, κύριε συνάδελφε, αυτή η σχέση εμπιστοσύνης που έχουμε αποκτήσει με τους πολίτες είναι αμφίδρομη και ειλικρινής και με ειλικρίνεια σας λέω ότι από την πρώτη στιγμή στεκόμαστε δίπλα στους πληγέντες συμπολίτες μας και αυτό θα συνεχίσουμε να κάνουμε.

Για τα υπόλοιπα θέματα που θίγετε, θα αναφερθώ και στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Μεταξά, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κύριε Υπουργέ, ίδια κάπως απάντηση με αυτές που παίρνουμε.

Το ερώτημα είναι σαφές: Χρονοδιάγραμμα γιατί δεν δίνετε; Πώς είναι δυνατόν να δίνετε χρονοδιάγραμμα κατά τα άλλα σε μεγάλες επιχειρήσεις της Θεσσαλίας, που είναι οι μόνοι που έχουν χρονοδιάγραμμα για το πότε θα επιδιορθωθούν οι ζημιές στις επιχειρήσεις τους, αλλά για τις λαϊκές οικογένειες τίποτα, στον αέρα;

Όσο για τα υπόλοιπα που είπατε και ιδιαίτερα για το ζήτημα της ενημέρωσης, επιτρέψτε μου, αλλά είναι το πιο σύντομο ανέκδοτο το ζήτημα της ενημέρωσης και ιδιαίτερα η προσπάθεια σας και εδώ να ρίξετε το ζήτημα και την ευθύνη ατομικά στον κάθε κάτοικο στη γνωστή λογική της ατομικής ευθύνης είναι εμφανής.

Θα πω μόνο δύο παραδείγματα από τα πολλά που υπάρχουν. Πρέπει να δώσετε χρονοδιάγραμμα για το πότε θα γίνουν οι αυτοψίες στα σπίτια. Αυτή τη στιγμή υπάρχουν κάτοικοι που παίρνουν την κατάσταση στα χέρια τους και επιδιορθώνουν τις κατοικίες -όσοι μπορούν, γιατί είναι κατεστραμμένοι- μόνοι τους. Μάλιστα αντιμετωπίζουν και το εξής: Οι μισοί από τη ΔΑΕΦΚ να τους λένε «επιδιορθώστε το, αλλά βγάλτε φωτογραφίες πριν να το επιδιορθώσετε και μετά θα σας αποζημιώσουμε» και επίσημα η ΔΑΕΦΚ στο site, που λέτε και εσείς, να τους λέει «άμα επιδιορθώσετε χωρίς να γίνουν οι αυτοψίες, χάνετε την αποζημίωση». Ποια ενημέρωση;

Κάναμε ερώτηση για μια σοβαρή καθυστέρηση που υπήρχε και δεν μπορούσαν οι άνθρωποι να μπουν στην πλατφόρμα, στο site, στο Υπουργείο και αυτά που λέτε, γιατί όσοι είχαν ενιαία κατοικία με ισόγειο και πρώτο όροφο, την είχαν δηλώσει στο Ε9 με έναν αριθμό -το «1»- και τους πέταγαν έξω. Μάλιστα έκαναν ερώτηση στη ΔΑΕΦΚ και τους πέταγαν έξω, επειδή, λέει, είναι λάθος. Έκανα και εγώ ερώτηση στο Υπουργείο Οικονομικών και μου ήρθαν δύο έγγραφα από το Υπουργείο Οικονομικών με την ίδια ημερομηνία από δύο διαφορετικές υπηρεσίες, από το Τμήμα Α΄ της Εφαρμογής Φορολογίας Κεφαλαίου και Περιουσιολογίου και από το Τμήμα Β΄. Το Τμήμα Α΄ λέει ότι ο σωστός αριθμός είναι το «2» και το Τμήμα Β΄ λέει ότι ο σωστός αριθμός είναι το «1». Από την ίδια υπηρεσία! Θα τα καταθέσω στα Πρακτικά.

Έχουν, λοιπόν, οι άνθρωποι τον πόνο τους, έχουν οι άνθρωποι την εμμονή σας να μην αποζημιώνετε στο 100%, έχουν και τα τραγελαφικά αυτά στο επιτελικά ανίκανο κράτος. Επί της ουσίας όλα αυτά είναι αλληλένδετα και αλληλοσυμπληρούμενα. Ουσιαστικά οι οικογένειες αυτές είναι αντιμέτωπες με το επιλεκτικά ανίκανο κράτος, επαναλαμβάνω, στην προσπάθειά τους να ξεπεράσουν μια καταστροφή που θα μπορούσε να αποφευχθεί αν δεν αντιμετωπιζόταν η ανθρώπινη ζωή ως κόστος, γιατί έτσι αντιμετωπίζετε και τις αποκαταστάσεις και το ζήτημα των αποζημιώσεων. Καβούρια στις τσέπες για τον λαό, γαλαντόμοι στις μεγάλες επιχειρήσεις, τους φορτώνετε και με γραφειοκρατικές διαδικασίες και δεν δίνετε και καθόλου χρονοδιάγραμμα.

Προφανώς καταλαβαίνουμε ότι όλα αυτά διεκδικούνται. Γι’ αυτό είναι και στον δρόμο οι κάτοικοι. Γι’ αυτό και χθες κατέβηκαν στις μεγάλες απεργίες με τα πανό τους οι επιτροπές πλημμυροπαθών, γιατί σας έχουν απέναντι. Όμως εμείς είμαστε εδώ να μεταφέρουμε τη φωνή τους και να απαιτήσουμε από εσάς να τρέξετε τις διαδικασίες, να δώσετε τα χρονοδιαγράμματα και να δώσετε τουλάχιστον μια ελπίδα σε κάποιους ανθρώπους, προφανώς με τη δική τους διεκδίκηση.

Σας ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Κωνσταντίνος Βασίλειος Μεταξάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Μεταξά και για τη συνέπεια στον χρόνο.

Τον λόγο έχει τώρα για τη δευτερολογία του ο Υπουργός.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Είπατε για τις αυτοψίες, κύριε συνάδελφε. Έχουν γίνει σαράντα χιλιάδες αυτοψίες. Αυτό ιστορικά στην πατρίδα μας δεν έχει γίνει ποτέ και συνεχίζονται οι επανέλεγχοι όπου αιτούνται από τους πολίτες. Ήδη αυτές τις εβδομάδες, αυτές τις ημέρες κλιμάκια της ΔΑΕΦΚ είναι σε όλους τους νομούς της Θεσσαλίας και είναι διάσπαρτα, ενώ είχαμε σαρώσει όλη τη Θεσσαλία. Καταλαβαίνετε ότι είναι η δεύτερη φάση των επανελέγχων όπου απαιτείται.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Κύριε Πρόεδρε, μου επιτρέπετε;

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Είναι συντοπίτης μου, κύριε Πρόεδρε, οπότε…

**ΠΡΟΕΔΡΕΥΩΝ (Αθανάσιος Μπούρας):** Κύριε Μεταξά, από το έδρανο, γιατί είστε συντοπίτης!

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Καταλαβαίνετε ότι για να βγαίνουν οι μισοί από τη ΔΑΕΦΚ και να λένε «βγάλτε φωτογραφίες και κάντε εσείς επιδιορθώσεις» υπάρχει πρόβλημα. Άρα δεν πηγαίνουν. Δεν φτάνει το προσωπικό; Δεν γίνεται σωστά η δουλειά;

Και υπάρχει κόσμος που έχει κάνει τις επιδιορθώσεις, έχει βγάλει τις φωτογραφίες και του λένε τώρα ότι δεν θα πάρει τις αποζημιώσεις. Θέλω να απαντήσετε και σε αυτό.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Δεν υπάρχει περίπτωση κάποιος που δικαιούται να μην πάρει την αποζημίωσή του, η οποία είναι και η υψηλότερη που έχει δοθεί ποτέ. Ενδεχομένως αναφέρεστε σε περιπτώσεις που είναι διαφορετικές οι ζημιές. Υπάρχει μια κλιμάκωση στις ζημιές. Είναι τα σπίτια που έχουν ζημιές και έχουν χαρακτηριστεί ως κίτρινα, ως πράσινα, ως κόκκινα. Άρα ανάλογα με το είδος της ζημιάς είναι και η διαχείριση που γίνεται, γιατί καταλαβαίνετε ότι μία ζημιά όταν είναι στον φέροντα εξοπλισμό του σπιτιού θέλει τον επανέλεγχο της ή θέλει τα δελτία ΠΑΕΕΚ που είναι η προϋπόθεση για να γίνει η κατεδάφιση.

Συνεπώς, τρέχουμε και εργαζόμαστε ώστε ο κάθε συμπολίτης μας να λάβει τους πόρους που δικαιούται το συντομότερο δυνατόν. Σας ανέφερα νούμερα τα οποία είναι πρωτοφανή για την ελληνική πραγματικότητα και όμως έχουμε καταφέρει να ανταποκριθούμε και συνεχίζουμε να δουλεύουμε εντατικά και να πάνε οι πόροι σε αυτούς που τα δικαιούνται και όχι σε όλους όσοι αιτούνται, γιατί υπάρχουν και αρκετές περιπτώσεις -το έχω σημειώσει και άλλες φορές- που υποβάλλουν οι συμπολίτες μας αίτηση χωρίς όμως να είναι δικαιούχοι. Δεν νομίζω ότι διαφωνούμε σε αυτό.

Και επειδή τα μεγέθη και τα νούμερα είναι αυτά που δεν λένε ψέματα, θέλω να αναφερθώ ξανά, ώστε να έχουμε μία εικόνα, σε αυτά που έχουν καταβληθεί μέχρι τώρα, γιατί λέτε ότι μιλάμε με γενικολογίες. Δεν μιλάμε με γενικολογίες. Μόνο στη Θεσσαλία 153 εκατομμύρια έχουν πιστωθεί σε περισσότερους από σαράντα τέσσερις χιλιάδες πλημμυροπαθείς και έχουμε προχωρήσει και στο σχήμα της κρατικής αρωγής. Έχουν καταβληθεί 24,6 εκατομμύρια σε περίπου δύο χιλιάδες επιχειρήσεις, αγροτικές εκμεταλλεύσεις, κτηνοτροφικές μονάδες. Είναι το 50% της κρατικής αρωγής, της αποζημίωσης δηλαδή που δικαιούνται και έχει καταβληθεί σε χρόνους που δεν τους έχουμε συναντήσει αναλογικά και με το μέγεθος της ζημιάς στο παρελθόν. Και σας διαβεβαιώνω ότι όλα τα μέτρα του πλαισίου της κρατικής αρωγής προχωρούν με τους ίδιους ρυθμούς.

Και επειδή στο κείμενό σας αναφέρεστε, όπως και πριν, στην υλοποίηση του σχήματος της στεγαστικής συνδρομής, θα γίνω πιο συγκεκριμένος για τα μέτρα αυτά, αναφέροντας και εδώ μεγέθη και νούμερα. Μέχρι σήμερα σύμφωνα με τα στοιχεία της αρμόδιας υπηρεσίας, μόνο στη Θεσσαλία, όπως σας είπα, έχουν γίνει τριάντα τρεις χιλιάδες αυτοψίες περίπου και σε όλη την έκταση του πλημμυρικού φαινομένου έχουν ξεπεράσει τις τριάντα οκτώ χιλιάδες οι αυτοψίες και οι έλεγχοι της ΔΑΕΦΚ και των συνεργαζόμενων φορέων και οι πολίτες μπορούν να προχωρήσουν στην υποβολή φακέλου για την έκδοση άδειας επισκευής ανεξάρτητα από το αν έχει διενεργηθεί αυτοψία ή όχι στο κτήριο.

Παράλληλα, προχωρήσαμε στο σχήμα της στεγαστικής συνδρομής στις ιδιαίτερες συνθήκες που διαμορφώθηκαν στη Θεσσαλία με τα πλημμυρικά φαινόμενα. Και τι κάναμε; Όσον αφορά τις επισκευές των κτηρίων με βλάβες μόνο σε μη φέροντα στοιχεία, δηλαδή εκεί που είτε χαρακτηρίστηκαν κίτρινα ή πράσινα, χωρίς ζημιές στα φέροντα στοιχεία, προβλέπεται πλέον η έκδοση της άδειας επισκευής με μελέτη που συντάσσεται από τους μηχανικούς της αρμόδιας υπηρεσίας του Υπουργείου. Δεν πρέπει ο πολίτης να έρθει με μελέτη που θα φτιάξει ένας ιδιώτης μηχανικός, άρα να επιβαρυνθεί για να τη φτιάξει και να την προσκομίσει για να επισκευάσει το σπίτι του. Αυτά, λοιπόν, ισχύουν στις περιπτώσεις που δεν έχουμε ζημιές στον φέροντα εξοπλισμό του κτηρίου και ακολουθεί η στεγαστική συνδρομή, δίνονται δηλαδή τα χρήματα, η κρατική αρωγή με μια καθορισμένη τιμή ανά τετραγωνικό της πληγείσας επιφάνειας, δηλαδή δεν απαιτείται η εμπλοκή του ιδιώτη μηχανικού. Αυτές οι περιπτώσεις αφορούν κατοικίες, που η στεγαστική συνδρομή αποτελείται εξ ολοκλήρου από κρατική αρωγή.

Δηλαδή το ποσό που δίνεται δεν έχει μέσα το 20% του δανείου, αλλά είναι 100% κρατική αρωγή, κρατική επιχορήγηση και φτάνει μέχρι τις 22.000-22.500 χιλιάδες ευρώ ανάλογα με το μέγεθος των τετραγωνικών του σπιτιού.

Με αυτή την προσαρμογή απλουστεύουμε, λοιπόν, τις διαδικασίες έκδοσης των αδειών επισκευής και πετυχαίνουμε καλύτερους χρόνους πιο γρήγορα, έτσι ώστε να πάρουν οι πολίτες τα χρήματά τους. Αυτό θα το απλουστεύσουμε ακόμα περισσότερο σε συνεργασία με το Υπουργείο Ψηφιακής Διακυβέρνησης. Προγραμματίζουμε το αμέσως επόμενο διάστημα την ενεργοποίηση πλατφόρμας για την ηλεκτρονική υποβολή των απαραίτητων δικαιολογητικών των αιτούντων. Άρα όλη αυτή η διαδικασία, όπως περιέγραψα, για τις μικρής κλίμακας ζημιές, όπως εμείς τις λέμε, θα γίνεται ηλεκτρονικά.

Εργαζόμαστε, λοιπόν, όλοι σε στενή συνεργασία με όλους και πρωτίστως με τους πολίτες και τις τοπικές κοινωνίες από όπου προερχόμαστε. Και επειδή είπατε για λαϊκές επιχειρήσεις, ξέρετε και την καταγωγή μου και ξέρετε και τη σχέση που έχω με τον λαϊκό κόσμο. Όλοι μαζί, λοιπόν, μαζί και με εσάς, θα καταφέρουμε να πετύχουμε την αποκατάσταση της Θεσσαλίας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την με αριθμό 744/21-2-2024 τέταρτη επίκαιρη ερώτηση δεύτερου κύκλου του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα προς τον Υπουργό Κλιματικής Κρίσης και Πολιτικής Προστασίας με θέμα: «Καθυστέρηση στην επιχορήγηση των πληγέντων από την πλημμύρα της 4ης Ιανουαρίου 2021 σε περιοχές της Περιφερειακής Ενότητας Σερρών της Περιφέρειας Κεντρικής Μακεδονίας».

Ορίστε, κύριε Μπούμπα, εκ Σερρών, αναπτύξτε την πρωτολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριοι Υπουργοί και κύριε Υπουργέ, κύριε Τριαντόπουλε, είναι ένα μεγάλο ζήτημα αυτή τη στιγμή που αφορά την εκλογική μου περιφέρεια, τις Σέρρες, από μία θεομηνία που είχαμε πριν από τρία χρόνια. Πέρασαν τρία ολόκληρα χρόνια. Αφορά, εκτός από αγροτικές επιχειρήσεις, εκτός από χωράφια, και κατοικίες. Μιλάμε δηλαδή για μία καταστροφή πολυσύνθετη.

Με βάση την Εφημερίδα της Κυβέρνησης και το τεύχος 2344 στις 12 Απριλίου 2023, δηλαδή δύο μήνες πριν από τις εκλογές, υπάρχουν τα άρθρα μέσα με βάση τα οποία έπρεπε οι άνθρωποι αυτοί να προσκομίσουν τα δικαιολογητικά για να αποζημιωθούν. Δηλαδή το άρθρο 1.2, το 5 παρακάτω, τα λέει όλα αυτά. Είναι απόφαση ότι πρέπει να αποζημιωθούν. Οι άνθρωποι, όμως, ακόμη δεν έχουν δει τίποτα. Αυτή τη στιγμή οι υποχρεώσεις τους τρέχουν, οι επισκευές πρέπει να γίνουν στις κτηριακές εγκαταστάσεις μετά τη θεομηνία που είχαμε και αντιλαμβάνεστε ότι οι άνθρωποι ζουν τον δικό τους πόνο, τη δική τους περιπέτεια. Μιλάμε για 4 Ιανουαρίου του 2021.

Εγώ επισκέφθηκα προσωπικά και ως Βουλευτής της Ελληνικής Λύσης την περιοχή και ήταν κρανίου τόπος. Οι πλημμύρες ήταν τεράστιες. Σπίτια, εφόδια, αγροτικά εργαλεία, ολόκληρο εργοστάσιο το οποίο επεξεργαζόταν ελαιοκράμβη. Δηλαδή η κατάσταση ήταν και συνεχίζει να είναι τραγική. Το θέμα είναι ότι δύο μήνες πριν από τις εκλογές του Ιουνίου υπήρχε το τεύχος 2344 ΦΕΚ που προβλέπει να προσκομίσουν τα απαιτούμενα δικαιολογητικά για να αποζημιωθούν οι άνθρωποι, οπότε πρέπει να επισπεύσετε και να υπερκεράσουμε κάθε γραφειοκρατική αγκύλωση, προκειμένου οι άνθρωποι να πάρουν τα χρήματά τους.

Τώρα, επειδή εκπροσωπούμε από το κάθε πολιτικό μετερίζι και εγώ και εσείς την κοινωνία, θα σας φέρω σε δύσκολη θέση, αλλά δράττομαι της ευκαιρίας, πέρα από της δημοσιογραφικής μου ιδιότητας, ως Βουλευτής. Εχθές έγινε μια σοβαρή καταγγελία από τον ομοϊδεάτη σας και πρώην περιφερειάρχη, τον κ. Αγοραστό, για το πρόσωπό σας, ότι εσείς δώσατε εντολή στον κ. Αγοραστό, τον πρώην περιφερειάρχη, για να υπάρχει μπάζωμα στο μέρος του τραγικού αυτού εγκλήματος στα Τέμπη. Αν θέλετε, να μου απαντήσετε. Διότι αυτό που χτυπιέται και οδύρεται και ο επικεφαλής μας, ο Κυριάκος Βελόπουλος για το ξυλόλιο, επειδή περάσατε και ερευνητής, στην επιστημονική σας κατάρτιση είστε και ερευνητής οικονομικού χαρακτήρα…

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε, σήμερα είναι άλλη διαδικασία.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ακούστε, ακούστε, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Όχι, όχι. Θα κάνετε…

**ΚΩΝΣΤΑΝΤΙΝΟΣ ΜΠΟΥΜΠΑΣ:** Εδώ η κοινωνία βοά.

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε, μη δυσκολεύετε τη διαδικασία. Έχουμε συγκεκριμένο θέμα επί της ερώτησής σας. Τελειώσατε και θα απαντήσει ο Υπουργός.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ανθρώπινα και κοινοβουλευτικά…

**ΠΡΟΕΔΡΕΥΩΝ (Αθανάσιος Μπούρας):** Όχι…

**ΚΩΝΣΤΑΝΤΙΝΟΣ ΜΠΟΥΜΠΑΣ:** Είναι σοβαρή καταγγελία από τη Μαρία Καρυστιανού, την Πρόεδρο των θυμάτων των Τεμπών..

**ΠΡΟΕΔΡΕΥΩΝ (Αθανάσιος Μπούρας):** Ναι, αλλά δεν προβλέπεται. Να κάνετε μία διαδικασία διαφορετική. Εδώ σήμερα έχουμε τη συζήτηση της ερώτησης που καταθέσατε. Ολοκληρώσατε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Συνειδητά πρέπει να το ρωτήσω. Συνειδητά προς την κοινωνία και ως Βουλευτής της Ελληνικής Λύσης πρέπει να ρωτήσω και ως άνθρωπος τον κ. Τριαντόπουλο, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν μπορείτε. Οι ερωτήσεις είναι συγκεκριμένες.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Εναπόκειται στην κρίση του Υπουργού. Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε συνάδελφε.

Κύριε Πρόεδρε, θα απαντήσω στο θέμα που έθεσε ο κύριος συνάδελφος, αν και είναι εκτός θέματος.

Ξέρετε, κύριε συνάδελφε, το τραγικό δυστύχημα στα Τέμπη, αυτή η ανείπωτη τραγωδία, όπως και εσείς είπατε, είναι κάτι που με έχει σημαδέψει, όπως και όλους μας. Και γι’ αυτό κάθε αναφορά που κάνω γίνεται πάντα με σεβασμό στα θύματα, στις οικογένειες, στους οικείους και στην ίδια την κοινωνία. Και πάντα είμαι ξεκάθαρος.

Οι ισχυρισμοί, λοιπόν, αυτοί δεν έχουν καμμία σχέση με την πραγματικότητα. Το είχα υπογραμμίσει και τον Νοέμβριο, το κάνω και τώρα. Οι αρμόδιοι που συμμετείχαν στο Συντονιστικό έπειτα από αίτημα της Πυροσβεστικής αποφάσισαν τις παρεμβάσεις και τις διαμορφώσεις χώρου, αυτές που έπρεπε να γίνουν για ένα τέτοιο μεγάλο και δύσκολο δυστύχημα, όπως προβλέπεται από το ειδικό σχέδιο διαχείρισης ανθρώπινων απωλειών.

Οι λεπτομέρειες έχουν απαντηθεί από αυτούς που είχαν την υπηρεσιακή ευθύνη στο πεδίο, ώστε να προχωρήσουν οι έρευνες, να εντοπιστούν τα θύματα και να γίνουν όλες οι προβλεπόμενες ενέργειες. Διαμόρφωσαν τον χώρο όπως οι ίδιοι έκριναν, σύμφωνα με τα προβλεπόμενα, τις διαδικασίες και τις ανάγκες που εντόπισαν και όχι με εντολές. Προχώρησαν σε ενέργειες για να μπορέσουν να ολοκληρώσουν το έργο τους, το πραγματικά δύσκολο έργο τους, να ολοκληρώσουν την έρευνα και να ανταποκριθούν στην αγωνία των οικογενειών, των συγγενών, των οικείων. Τίποτα περισσότερο και τίποτα λιγότερο.

Και θέλω να υπογραμμίσω το εξής. Δεν έδωσα εντολές για κάτι. Δεν είχα τέτοιο ρόλο. Δεν είχα τέτοια αρμοδιότητα. Δεν συμμετείχα στις συνεδριάσεις του Συντονιστικού, του ΣΟΠΠ. Μία απλή αναζήτηση στα πρακτικά το επιβεβαιώνει.

Δεν αναφέρομαι στην εξώδικη απάντηση του Κώστα Αγοραστού. Και αυτό μπορεί κάποιος απλά να το επιβεβαιώσει. Άλλωστε, το έχει δηλώσει δύο φορές και ο πρώην περιφερειάρχης. Ήμουν και είμαι πάντα ξεκάθαρος. Ήμουν εκεί για να βοηθήσω όσους επιχειρούσαν σε αυτή τη δύσκολη κατάσταση, με σεβασμό στους γονείς, που θεωρώ πως κανείς μας δεν μπορεί να νιώσει, δεν μπορεί να νιώσει το δράμα τους, με σεβασμό και στη δικαιοσύνη, που είναι εκείνη που θα ρίξει φως σε όλα, όπως θέλουμε όλοι, με μέλημα, όπως υπογράμμισε ο Πρωθυπουργός, το «Ποτέ ξανά» από σύνθημα να γίνει επιτέλους πραγματικότητα.

Σας ευχαριστώ για το ερώτημα. Αν θέλετε, στη δευτερολογία να απαντήσω, κύριε Πρόεδρε, επί της επίκαιρης ερώτησης.

**ΠΡΟΕΔΡΕΥΩΝ (Αθανάσιος Μπούρας):** Ναι, τόσον εσείς, κύριε Υπουργέ, όσο ο κ. Μπούμπας θα σας παρακαλέσω να διαβάσετε το άρθρο 132 του Κανονισμού. Είναι συγκεκριμένο εν πάση περιπτώσει.

Ορίστε, κύριε Μπούμπα, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, εγώ σέβομαι το άρθρο το οποίο λέτε, αλλά αντιλαμβάνεστε ότι και στις επίκαιρες ερωτήσεις εκπροσωπούμε την κοινωνία και κάποια συζήτηση είναι πάντα ζωντανή. Είμαστε ζωντανά κύτταρα και αντιλαμβάνεστε πως όταν ακούγονται κάποια πράγματα…

**ΠΡΟΕΔΡΕΥΩΝ (Αθανάσιος Μπούρας):** Πήρατε την απάντηση.

Ελάτε στο θέμα της επίκαιρης ερώτησης.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ωραία. απλά, κύριε Υπουργέ, για να το κλείσουμε, να σας θυμίσω όμως κάτι.

**ΠΡΟΕΔΡΕΥΩΝ (Αθανάσιος Μπούρας):** Έχετε τον λόγο για την επίκαιρη. Και θέλω να το διαβάσετε, γιατί εσείς είστε μελετηρός και τακτικός.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Στις 4 Μαρτίου του 2023, λίγες ημέρες μετά, είχατε κάνει δύο δηλώσεις, μία στον «ΣΚΑΪ» το πρωί και μία στο «TRT» της Θεσσαλίας, που είπατε ότι διευθετήθηκε ο χώρος με προτροπή και δική σας συνεργασία με την Περιφέρεια της Θεσσαλίας. Είναι δικές σας δηλώσεις, γι’ αυτό.

**ΠΡΟΕΔΡΕΥΩΝ (Αθανάσιος Μπούρας):** Κύριε Μπούμπα, επί του θέματος.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Επισπεύστε κάθε διαδικασία καταβολής αποζημίωσης για τους πληγέντες συντοπίτες μου στον Νομό Σερρών από τη θεομηνία στις 4 Ιανουαρίου του 2021.

Η καταστροφή είναι μεγάλη. Οι άνθρωποι δεν έχουν πάρει χρήματα. Φανταστείτε ότι ένας επιχειρηματίας που δραστηριοποιείται σε φυτώρια, μόνο αυτός έχει να πάρει 4.000 ευρώ.

Αντιλαμβάνεστε ότι δεν μπορούμε να κωλυσιεργούμε άλλο. Έχουμε και απτά παραδείγματα, όπως και στην καταστροφή στη Θεσσαλία, απ’ όπου κατάγεστε, οπότε ένας άλλος κάμπος, επίσης εύφορος και ευλογημένος, όπως ο κάμπος των Σερρών, και αυτός χρήζει μιας μεταχείρισης που θα χαίρουν οι άνθρωποι εκεί ισονομίας και ισοπολιτείας απέναντι στο πώς τους αντιμετωπίζουμε. Δεν μπορούμε να τους έχουμε σε ομηρία τρία χρόνια και μάλιστα δύο μήνες σε τεύχος ΦΕΚ, της Εφημερίδας της Κυβέρνησης με ημερομηνία 12 Απριλίου του 2023 και ακόμη να μην τους έχουμε καταβάλει χρήματα. Οι υποχρεώσεις «τρέχουν», είναι πάρα πολλές και το αντιλαμβάνεστε, είναι το λεγόμενο «μπακαλοτέφτερο» που κρατούν οι άνθρωποι, αλλά πρέπει να αντεπεξέλθουν βιολογικά πλέον αυτοί και οι οικογένειές τους.

Μιλάμε για καταστροφή. Υπάρχουν στοιχεία που το αποδεικνύουν τεκμηριωμένα. Έχουν καταβάλει τα έγγραφα που απαιτούνται με βάση τον κανονισμό. Ξέρετε, είναι «καμένοι» και από τον ΕΛΓΑ, είναι «καμένοι» και από τα ΠΣΕΑ, είναι «καμένοι» και από το de minimis οι αγρότες και δεν μπορούν να έχουν εμπιστοσύνη στην επίσπευση της διαδικασίας. Είναι μια υπόσχεση και μάλιστα μια υπόσχεση και προεκλογική, αν θέλετε, δύο μήνες πριν από την προσφυγή διά της ψήφου στην κάλπη.

Άρα, λοιπόν, υλοποιήστε το, να το πω απλά, να το υλοποιήσετε, όμως, με ένα συγκεκριμένο χρονοδιάγραμμα που αυτή τη στιγμή περιμένουν από τα χείλη σας να το ακούσουν, για να ξέρουν οι άνθρωποι να προγραμματίσουν το οικονομικό σχεδιάγραμμα που έχουν, το πώς θα αντεπεξέλθουν και πώς θα αποπληρώσουν τους οφειλέτες.

Χρωστάνε οι άνθρωποι, κύριε Υπουργέ και έχουν καταστραφεί και δεν είναι μόνον αυτό. Πρέπει να επισκευάσουν σπίτια. Αυτή τη στιγμή, αν δείτε, μετά τις πλημμύρες δεν έχουν επισκευαστεί επιχειρήσεις, δηλαδή υπάρχουν στεγαστικά προβλήματα, υπάρχουν προβλήματα στατικότητας λόγω της διάβρωσης και της μεγάλης πλημμύρας και υπάρχουν οι άνθρωποι που καταστράφηκαν, λιπάσματα, σπόροι, φάρμακα, γεωργικά μηχανήματα. Τι να κάνουν τώρα αυτοί; Περιμένουν τρία χρόνια. Πόσο πρέπει να περιμένουν κι άλλο προκειμένου να διευθετηθεί το θέμα και να αποπληρωθούν, για να μπορέσουν να ορθοποδήσουν βιολογικά;

Περιμένουμε, λοιπόν, σήμερα ως Ελληνική Λύση που ρωτάμε εσάς που εκπροσωπείτε από το Υπουργείο σας την Κυβέρνηση, να τους πείτε συγκεκριμένο χρονοδιάγραμμα, όχι αόριστα «θα πληρωθούν». Δεν τους ικανοποιεί. Το «θα» είναι ένα πολιτικό τέχνασμα. Συγκεκριμένη ημερομηνία. Μπορείτε να τους πείτε σήμερα το πότε θα αποπληρωθούν, για να μπορέσουν να αντεπεξέλθουν στις οικονομικές τους υποχρεώσεις αυτοί και οι οικογένειές τους; Αυτό ζητάνε, αλλά να είναι κάτι απλό και γρήγορο, διότι χορτάσαμε από γραφειοκρατικές αγκυλώσεις στην Ελλάδα, στο κράτος της γραφειοκρατίας που εδώ και δεκαετίες βιώνουμε, που είναι πολυδαίδαλο και επίπονο.

Θέλουμε, λοιπόν, συγκεκριμένη ημερομηνία καταβολής γιατί δεν πάει άλλο τρία χρόνια μετά από αυτό το μεγάλο φυσικό φαινόμενο της πλημμύρας, τη θεομηνία που είχαμε στις 4 Ιανουαρίου του 2021. Σύμφωνα με το ΦΕΚ 4412 του Απριλίου του ’23, υπάρχουν τα άρθρα που τους λέτε μέσα ότι είναι απόφαση του Υπουργού να αποζημιωθούν. Οι υποσχέσεις πρέπει επί του πρακτέου πλέον να υλοποιηθούν.

Σας ευχαριστώ, κύριε Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε και ευχαριστώ και για την ανοχή σας κατά την πρωτολογία.

Κύριε συνάδελφε, θα σας απαντήσω ακριβώς γιατί έχουμε φτάσει σε αυτό το σημείο, σε αντίθεση με ό,τι συμβαίνει όχι μόνο στη Μαγνησία ή στη Θεσσαλία, αλλά και σε πάρα πολλούς νομούς που έχουμε καταφέρει να δίνουμε προκαταβολές και αποζημιώσεις σε πολύ γρηγορότερο χρόνο.

Πάμε, λοιπόν, να δούμε αναλυτικά και με λεπτομέρειες τι έγινε στην περίπτωση των Σερρών που κι εγώ έχω βρεθεί στη συγκεκριμένη περιοχή μετά από σχετικές θεομηνίες.

Είμαστε, λοιπόν, τρία χρόνια, όπως σωστά είπατε, από την εκδήλωση των φαινομένων. Κατ’ αρχάς για τη φυσική καταστροφή, η ΔΑΕΦΚ ως αρμόδια υπηρεσία -τότε ήταν στο Υπουργείο Υποδομών και Μεταφορών, τώρα είναι σε εμάς- εξέδωσε από τις 13 Μαΐου τη σχετική υπουργική απόφαση οριοθέτησης των πληγεισών περιοχών και με βάση αυτήν οριοθέτησε την περιοχή και καθόρισε τους όρους και τις προϋποθέσεις χορήγησης στεγαστικής συνδρομής στους ιδιοκτήτες των κτηρίων που έχουν πληγεί. Σε αυτά συμπεριλαμβάνονται και τα κτήρια που ανήκουν σε επιχειρήσεις για την αποκατάσταση των ζημιών τους.

Σύμφωνα, λοιπόν, με τα στοιχεία της αρμόδιας υπηρεσίας υποβλήθηκαν είκοσι μία αιτήσεις για έκδοση άδειας επισκευής, οι οποίες αφορούν κατοικίες και αποθήκες και καμμία δεν αφορά επιχείρηση, επομένως καμμία επιχείρηση δεν έχει ζητήσει στεγαστική συνδρομή, άρα καμμία εκκρεμότητα δεν υπάρχει ως προς το κομμάτι των κτηριακών εγκαταστάσεων.

Για την ενημέρωσή σας και την ενημέρωση των ψηφοφόρων σας, αλλά και του κόσμου στην περιοχή σας, θα πρέπει να αναφέρω …

**ΚΩΝΣΤΑΝΤΙΝΟΣ ΜΠΟΥΜΠΑΣ:** Είναι και δικοί σας ψηφοφόροι.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Εννοώ λόγω εντοπιότητος. Με συγχωρείτε.

Αναφέρω, λοιπόν, ότι από τις είκοσι μία υποβληθείσες αιτήσεις για έκδοση άδειας επισκευής σε κτήρια και αποθήκες, δεκαπέντε άδειες έχουν ήδη εκδοθεί, μία απορρίφθηκε ως εκπρόθεσμη και πέντε αιτήσεις βρίσκονται στη διαδικασία ελέγχου και επικοινωνίας με τους ιδιοκτήτες. γιατί παρουσιάζουν κάποιες ελλείψεις στα δικαιολογητικά τους.

Πάμε τώρα όσον αφορά τις ζημιές που προκάλεσε η πλημμύρα σε στοιχεία του ενεργητικού των επιχειρήσεων, συμπεριλαμβανομένων και των αγροτικών επιχειρήσεων, γιατί όπως πολύ σωστά είπατε, είχε κουραστεί ο αγροτικός κόσμος όλα τα προηγούμενα χρόνια με τα ΚΟΕ, τα παλιά ΠΣΕΑ, που λειτουργούσε με ορίζοντα τριετίας, τετραετίας, πενταετίας, γι’ αυτό και τα εντάξαμε στην κρατική αρωγή. Άρα η επιχορήγηση εμπίπτει στο πλαίσιο της κρατικής αρωγής και ειδικότερα των διατάξεων του ν.4797/2021.

Προϋπόθεση για την έκδοση της υπουργικής απόφασης για την παροχή της επιχορήγησης είναι κατ’ αρχάς η καταγραφή και η εκτίμηση των ζημιών των επιχειρήσεων και των αγροτικών εκμεταλλεύσεων από τις επιτροπές κρατικής αρωγής, επιτροπές που ορίζονται από την οικεία περιφέρεια, από την οικεία περιφερειακή ενότητα. Δεύτερον, αφού γίνει η καταγραφή των ζημιών και σταλούν, ακολουθεί η αποστολή των συγκεντρωτικών καταστάσεων των πληγέντων και των ζημιών στη διεύθυνση κρατικής αρωγής, τότε στο Υπουργείο Οικονομικών, τώρα στο Υπουργείο Κλιματικής Κρίσης και Πολιτικής Προστασίας.

Στη συγκεκριμένη περίπτωση η Περιφερειακή Ενότητα Σερρών απέστειλε αρχικά τον Απρίλιο του 2022 καταστάσεις πληγεισών επιχειρήσεων στις οποίες η εκτίμηση του ύψους των ζημιών είχε συμπληρωθεί από τις ίδιες τις επιχειρήσεις και όχι όπως ορίζει ο νόμος από τις αρμόδιες επιτροπές κρατικής αρωγής. Καταλαβαίνετε, λοιπόν, κύριε συνάδελφε ότι αυτές οι καταστάσεις δεν μπορούσαν να τύχουν επεξεργασίας και προώθησης. Πρέπει να γίνει εκτίμηση από τον δημόσιο φορέα, όχι τι δηλώνει και τι ζητά ο δικαιούχος επιχειρηματίας, οι αγρότες. Την αμέσως επόμενη μέρα οι υπηρεσίες του Υπουργείου συνεργάστηκαν στενά με τις υπηρεσίες της περιφέρειας, δόθηκαν οι κατάλληλες οδηγίες, οι διευκρινήσεις τού τι έπρεπε να κάνουν σε σχέση και με το θεσμικό πλαίσιο και έτσι εστάλησαν οι τελικές συγκεντρωτικές καταστάσεις στην αρμόδια υπηρεσία.

Βγήκαν δύο αποφάσεις, μία τον Απρίλιο του 2023, ουσιαστικά την έστειλαν έναν χρόνο αργότερα, Απρίλιος του 2022, όπου εκεί έχουμε μια απόφαση για επιχορήγηση 259.340 ευρώ και αφορά αγροτικές εκμεταλλεύσεις και μία δεύτερη απόφαση τον Δεκέμβριο του 2023 συμπληρωματική εκ της πρώτης με ποσό 1.129.140 ευρώ που αφορά και επιχειρήσεις και αγροτικές εκμεταλλεύσεις, με το ύψος της ενίσχυσης να μπορεί να φτάσει μέχρι το 70% της εκτιμηθείσας ζημιάς. Άρα, αφού βγαίνουν οι αποφάσεις, στη συνέχεια οι δικαιούχοι καλούνται -για να πληρωθούν- να υποβάλουν κάποια λίγα σχετικά παραστατικά, έτσι ώστε να προχωρήσει η διαδικασία πληρωμής από τη διεύθυνση κρατικής αρωγής. Η αποστολή από την Περιφέρεια στην Περιφερειακή Ενότητα Σερρών των φακέλων με όλα τα απαραίτητα δικαιολογητικά σύμφωνα με την υπηρεσία ολοκληρώθηκε τον Σεπτέμβριο του 2023 για τις αγροτικές εκμεταλλεύσεις και των επιχειρήσεων εστάλησαν πριν από λίγες ημέρες στη διεύθυνση κρατικής αρωγής και Υπουργείου μας και βρίσκονται υπό επεξεργασία.

Συνεπώς, κύριε συνάδελφε, θα πρέπει να αναμένετε το επόμενο χρονικό διάστημα -αφού τώρα εστάλησαν, τους τελευταίους μήνες, τα στοιχεία, μέχρι και πριν από λίγες ημέρες- ότι θα προχωρήσει σταδιακά η καταβολή, αφού ελεγχθεί η πληρότητα -των λίγων πάλι σας λέω- εγγράφων που απαιτείται σε κάθε περίπτωση, για να πληρωθούν οι δικαιούχοι. Είμαι στη διάθεσή σας, όποτε θέλετε, να σας ενημερώσω για την εξέλιξη αυτή.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Θα τελειώσουμε με την πρώτη με αριθμό 747/22-2-2024 επίκαιρη ερώτηση δεύτερου κύκλου του Βουλευτή Κερκύρας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Αυλωνίτη προς τον Υπουργό Ψηφιακής Διακυβέρνησης με θέμα: «Δυσχέρειες στην κτηματογράφηση της Κέρκυρας από την καθυστέρηση ψηφιοποίησης ή μεταφοράς των αρχείων των Υποθηκοφυλακείων Νομού Κέρκυρας στο Κτηματολογικό Γραφείο Ιονίων Νήσων».

Θα απαντήσει ο Υφυπουργός Ψηφιακής Διακυβέρνησης, κ. Κωνσταντίνος Κυρανάκης.

Κύριε Αυλωνίτη, έχετε τον λόγο για την πρωτολογία σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ.

Περιττό να πω -αλλά θα το πω- ότι για όλους μας η κτηματογράφηση όλων των ακινήτων σε όλη την Ελλάδα είναι εθνικής σημασίας. Είναι εθνικό έργο. Υπό αυτήν, λοιπόν, την έννοια θα πρέπει να σας μεταφέρω, κύριε Υφυπουργέ, το γεγονός ότι οι περιοχές της Κέρκυρας, του Νομού Κέρκυρας, των Παξών και των Διαποντίων Νήσων, πλην του πρώην Δήμου Κερκυραίων και του πρώην Δήμου Φαιάκων, είναι ανάστατες.

Θα σας πω χαρακτηριστικά ότι το Κτηματολόγιο της πόλης της Κέρκυρας, του Δήμου Κερκυραίων και των Φαιάκων, κράτησε περίπου είκοσι χρόνια. «Ήμουνα νιος και γέρασα», και σας μιλάω ως δικηγόρος.

Μπήκε λοιπόν μια τρίμηνη προθεσμία να κτηματογραφηθούν όλα τα ακίνητα της υπόλοιπης Κέρκυρας. Σας ζητήσαμε όλοι σχεδόν οι φορείς της Κέρκυρας μια παράταση. Φυσικά ήταν λάθος που απευθυνθήκαμε σε εσάς. Είναι αποκλειστική αρμοδιότητα της Κτηματολόγιο Α.Ε.. Εν πάση περιπτώσει, δόθηκε μια προθεσμία μέχρι τις 12 Απριλίου 2024.

Ειλικρινά δεν μπορώ να αντιληφθώ πώς είναι δυνατόν τριακόσια πενήντα χιλιάδες δικαιώματα περίπου να δηλωθούν σε τόσο μικρής διάρκειας προθεσμία. Ταυτόχρονα, υπάρχει και το ζήτημα κατάργησης στις 28 Φεβρουαρίου 2024 όπου πρέπει όλα τα περιφερειακά υποθηκοφυλακεία να μεταφέρουν το υλικό τους είτε σε φυσική μορφή, είτε σε ψηφιακή μορφή στο Κεντρικό Κτηματολόγιο γιατί δημιουργήθηκε Κεντρικό Κτηματολόγιο.

Μερικά από αυτά τα μικρά έχουν ήδη μεταφερθεί σε σάκους, σε κιβώτια κ.λπ.. Παραμένει το μέγιστο πρόβλημα που είναι το Υποθηκοφυλακείο Όρους το οποίο θα μεταφερθεί στους χώρους κάποιου άλλου υποθηκοφυλακείου, των Επιλιμνίων. Δεν μπορεί να μεταφερθεί και είναι το σημαντικότερο, γιατί είναι τουριστική περιοχή.

Αντιλαμβάνεστε, λοιπόν, ότι αυτά που συμβαίνουν στην Κέρκυρα δίνουν την εικόνα ενός απίστευτου μπάχαλου, μιας περιορισμένης προθεσμίας και μάλιστα αποκλειστικής προθεσμίας για να κτηματογραφηθούν τα ακίνητα μιας τεράστιας περιοχής σχεδόν των 2/3 του νησιού, των Παξών και των Διαποντίων Νήσων.

Εκλιπαρώ –ακούστε τώρα λέξη που χρησιμοποιώ για να σας καταδείξω τη σοβαρότητα- εγώ ο Βουλευτής της Αντιπολίτευσης και δικηγόρος της Κέρκυρας να μας εξηγήσετε τι ακριβώς συμβαίνει και θέλετε σε τέτοια προθεσμία να ολοκληρωθεί το Κτηματολόγιο της Κέρκυρας, τουλάχιστον σε επίπεδο καταχώρησης και σε επίπεδο δήλωσης. Τι είναι εκείνο που σας εμποδίζει όταν ο Δικηγορικός Σύλλογος, το Τεχνικό Επιμελητήριο, το Περιφερειακό Συμβούλιο –και θα καταθέσω τα έγγραφα- σας λένε ότι εξ αντικειμένου είναι αδύνατο να συμβεί αυτό.

Εγώ ξέρω, αλλά θέλω να το ακούσω από τα χείλη σας. Θέλω να μου πείτε γιατί θέλετε τόσο γρήγορα να ολοκληρωθεί. Και σε κάθε περίπτωση, θέλω να μου πείτε σε επίπεδο Κυβέρνησης έχετε συζητήσει την περίπτωση να δοθεί προθεσμία τουλάχιστον μέχρι το τέλος του χρόνου; Και νομίζω ότι είμαι συγκεκριμένος.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Να κάνω δυο ανακοινώσεις προς το Σώμα:

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και τρεις εκπαιδευτικοί συνοδοί από το 2ο Δημοτικό Σχολείο Βαγίων Βοιωτίας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες της πτέρυγες)

Επίσης, κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εννέα μαθήτριες και μαθητές και δύο εκπαιδευτικοί συνοδοί από το Ζάννειο Ιδιωτικό Δημοτικό Σχολείο Ηρακλείου Κρήτης.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες της πτέρυγες)

Παρακολουθείτε μια διαδικασία -την είπα σε όλους σας και θα την πω και σε εσάς- όπου ένας Βουλευτής ρωτά και ένας Υπουργός απαντά για επίκαιρο θέμα και λέγεται επίκαιρη ερώτηση.

Κύριε Υπουργέ, έχετε τον λόγο να απαντήσετε στον συνάδελφο κ. Αυλωνίτη.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Στον καλό συνάδελφο κ. Αυλωνίτη, ο οποίος ξέρω ότι προσέρχεται πάντα καλοπροαίρετα στον κοινοβουλευτικό έλεγχο και έχει ειλικρινές ενδιαφέρον για την επίλυση των ζητημάτων της περιοχής του, θα ήθελα να απευθύνω το εξής σχόλιο: Είπατε, αν δεν κάνω λάθος, ότι η κτηματογράφηση στον Δήμο Κέρκυρας κράτησε περίπου είκοσι χρόνια. Αυτό είπατε;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αυτό περίπου.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Αυτό ξέρετε γιατί συμβαίνει; Συμβαίνει γιατί κάποιες κυβερνήσεις, όπως η δική σας, ενέδωσαν σε πιέσεις για συνεχείς και επαναλαμβανόμενες παρατάσεις.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ενώ η δική σας όχι.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Όταν, λοιπόν, έρχεται ένας Βουλευτής της Αντιπολίτευσης, ένας σύλλογος, μια επαγγελματική ομάδα και ζητάνε συνεχώς παρατάσεις, προφανώς φτάνουμε σε πολυετείς καθυστερήσεις.

Έρχεστε, λοιπόν, εσείς σήμερα και καταγγέλλετε καθυστερήσεις και την προηγούμενη μελέτη. Σωστά το καταγγέλλετε και λέτε: «Κράτησε είκοσι χρόνια. Είναι απαράδεκτο. Δεν είναι λογικό και δεν είναι δείγμα μιας αποτελεσματικής κυβέρνησης και ενός κράτους με θεσμική συνέχεια να παίρνει είκοσι χρόνια για να κτηματογραφήσει μια περιοχή, έναν δήμο».

Και έρχεστε σήμερα εσείς και λέτε τι; Λέτε: «Δεν με ενδιαφέρει αν σε όλη την υπόλοιπη χώρα υπάρχουν ακριβώς ίδιες προθεσμίες». Έχουμε και μαθητές από το Ηράκλειο, σήμερα, θα επανέλθουμε και εκεί. Τρίμηνη προθεσμία για τη συλλογή δηλώσεων είναι παντού. Και εμείς δώσαμε, κατόπιν αιτημάτων σας, άλλους τρεις μήνες.

Τι χρειάζεται να κάνουν οι πολίτες; Και, απορώ αν εσείς και ο δικός σας κύκλος έχετε κάνει την οποιαδήποτε ενέργεια για τη δήλωση στο Κτηματολόγιο αυτούς τους τρεις μήνες ή τους επόμενους τρεις μήνες που έρχονται.

Τι πρέπει να κάνει; Πρέπει να έχει απλά διαθέσιμο τον τίτλο κτήσης και μπορεί να συμπληρώσει δια ζώσης στο Γραφείο Κτηματογράφησης ή ηλεκτρονικά στο ktimatologio.gr με ηλεκτρονική δήλωση Κτηματολογίου τη δήλωση που χρειάζεται για την ιδιοκτησία του. Αν δεν έχει τίτλο κτήσης, τι χρειάζεται; Χρειάζεται το Ε9 του -που σίγουρα το έχει διαθέσιμο, διότι δηλώνει την περιουσία του- και δύο ένορκες βεβαιώσεις τις οποίες, πλέον, μπορεί να βγάλει και ψηφιακά. Αν γι’ αυτές τις απλές ενέργειες κάποιος χρειάζεται πάνω από τρεις μήνες, να μας το πείτε για να το γνωρίζουμε.

Εσείς αναφέρεστε στην όλη κατάσταση ως μπάχαλο. Εμείς βάζουμε τάξη στο μπάχαλο, κύριε Αυλωνίτη. Βάζουμε τάξη σε αυτό το μπάχαλο. Και το γεγονός ότι ψηφιοποιούμε τα αρχεία των Υποθηκοφυλακείων και τα μεταφέρουμε, όσα χωρούν, στο Κεντρικό Κτηματολογικό Γραφείο Ιονίων Νήσων που βρίσκεται στον δήμο Κέρκυρας, είναι τάξη στο μπάχαλο. Είναι για να μην γυρνάνε οι δικηγόροι και οι πολίτες στα διάφορα Υποθηκοφυλακεία όλης της Κέρκυρας, όπως το κάναμε και στην υπόλοιπη Ελλάδα.

Και θέλω να ευχαριστήσω σε αυτό το σημείο τον δήμαρχο Κέρκυρας για τη βοήθεια που μας παρείχε για τη μεταφορά του αρχείου από το Υποθηκοφυλακείο Επιλιμνίων στο Κεντρικό Κτηματολογικό Γραφείο, το οποίο θα ήθελα να σας ενημερώσω σήμερα ότι έχει και μεταφερθεί και τακτοποιηθεί, είναι πλέον διαθέσιμο για έρευνα από κάθε δικηγόρο στα κεντρικά γραφεία.

Το ίδιο έχει γίνει και στο Υποθηκοφυλακείο Λευκίμμης. Μίλησα χθες εγώ προσωπικά με την προϊσταμένη και μου είπε ότι βρίσκεται σε πολύ κακή κατάσταση το έγχαρτο αρχείο, γι’ αυτό με ακούτε και επιμένω ξανά και ξανά στην ψηφιοποίηση και διαδικασιών και αρχείων. Γι’ αυτό πιέζουμε τους συμβολαιογράφους να εκδίδουν πλέον ένα ψηφιακό αντίγραφο ηλεκτρονικά υπογεγραμμένο για να μπορεί ο κάθε πολίτης τον τίτλο κτήσης του να μην τον ψάχνει σε ένα χαρτί σε ένα Υποθηκοφυλακείο ή να εκδίδει ένα αντίγραφο σε χαρτί, το οποίο κάπου θα χαθεί, κάπου δεν θα μπορεί να το βρίσκει, να το έχει διαθέσιμο ψηφιακά οποιαδήποτε στιγμή.

Το ίδιο συμβαίνει λοιπόν και με τη Λευκίμμη. Το Υποθηκοφυλακείο του Όρους τοποθετείται προσωρινά στον χώρο του πρώην Υποθηκοφυλακείου Επιλιμνίων, κάτι που αναφέρατε και εσείς. Πάμε σε κατάργηση στις 8 Μαρτίου. Και όλα αυτά τα αρχεία μαζί με το κτηματολογικό γραφείο θα ψηφιοποιηθούν για να μπορούν να διαθέσιμα όχι μόνο από τους δικηγόρους της Κέρκυρας, αλλά από τους δικηγόρους όλης της Ελλάδας, χωρίς να χρειάζεται να μετακινείται κανείς.

Άρα, λοιπόν, θα επανέλθω στη δευτερολογία μου. Το βασικό που θέλω να σας πω, συνάδελφε, είναι ότι σε όλη αυτή τη μετάβαση κλεισίματος Υποθηκοφυλακείων σε Κτηματολόγια, η οποία ούτως ή άλλως προβλέπεται στον δικό σας νόμο του 2018 και τον οποίο εμείς ερχόμαστε και υλοποιούμε με ταχύτητα και πρέπει να συμβάλλετε σε αυτήν την ταχύτητα, όχι να την καθυστερείτε, θα μπορέσουμε να εξυπηρετήσουμε και πολίτες και δικηγόρους με πολύ μεγαλύτερη αξιοπιστία.

Επανέρχομαι στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πολύ.

Κυρίες και κύριοι συνάδελφοι, δεν θα συζητηθούν κατόπιν συνεννόησης:

Η τρίτη με αριθμό 755/23-2-2024 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Παιδείας, Θρησκευμάτων και Αθλητισμού,με θέμα: «Έντονη ανησυχία των φοιτητών του Τμήματος Αγροτικής Βιοτεχνολογίας και Οινολογίας με έδρα τη Δράμα για την υποστελέχωση του ακαδημαϊκού προσωπικού».

Η τέταρτη με αριθμό 762/26-2-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκηπρος τον Υπουργό Παιδείας, Θρησκευμάτων και Αθλητισμού, με θέμα: «Να δοθεί άμεσα άδεια, με εξασφαλισμένα όλα τα δικαιώματα, στην αναπληρώτρια εκπαιδευτικό με δίδυμη επαπειλούμενη κύηση, η οποία υπηρετεί στη Διεύθυνση Πρωτοβάθμιας Εκπαίδευσης Νομού Ηρακλείου Κρήτης».

Η έβδομη με αριθμό 764/26-2-2024 επίκαιρη ερώτηση δεύτερου κύκλου του Βουλευτή Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελήπρος τον Υπουργό Παιδείας, Θρησκευμάτων και Αθλητισμού,με θέμα: «Να επαναπροσληφθούν οι απολυμένοι εκπαιδευτικοί και συνδικαλιστές από τα Εκπαιδευτήρια Φρυγανιώτη στη Θεσσαλονίκη».

Επίσης, διαγράφεται και η έκτη με αριθμό 750/22-2-2024 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανασίου Ηλιόπουλου προς την Υπουργό Εργασίας και Κοινωνικής Ασφάλισης, με θέμα: «Σοβαρή καταστρατήγηση στοιχειωδών κανόνων που αφορούν την υγεία και την ασφάλεια των εργαζομένων στην Τράπεζα Πειραιώς».

Κύριε Αυλωνίτη, έχετε τον λόγο για τη δευτερολογία σας.

**ΑΛΕΞΑΝΔΡΟΣ – ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, δεν είναι εντυπωσιακό να μιλάει σήμερα ο κ. Κυρανάκης επιρρίπτοντας ευθύνη για τα είκοσι χρόνια που κρατάει η κτηματογράφηση στην Κέρκυρα στον ΣΥΡΙΖΑ;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** …(Δεν ακούστηκε)

**ΑΛΕΞΑΝΔΡΟΣ – ΧΡΗΣΤΟΣ ΑΥΛΩΝΙΤΗΣ:** Εσείς αυτό είπατε, «τι κάνατε εσείς στην περίοδο που κυβερνήσατε τη χώρα;». Τι να σας πω; Ειλικρινά, εντυπωσιάζομαι.

Ήρθα εγώ ως Βουλευτής της Κέρκυρας να σας δώσω στοιχεία να συγκρίνετε, για να αντιληφθείτε ότι αυτό που ενδιαφέρει τον κόσμο και εμένα προσωπικά, το οποίο χαρακτήρισα ως εθνικής σημασίας, είναι να γίνει με έναν τέτοιο τρόπο, έτσι ώστε να εξυπηρετήσει το εθνικό συμφέρον και κυρίως να εξυπηρετήσει τους πολίτες μιας περιοχής που έχουν δικαιώματα και οι οποίοι είναι περίπου σε αριθμό τριακόσιοι πενήντα χιλιάδες. Και έρχομαι και σας λέω ότι τις υπόλοιπες εξήντα μέρες ούτε να «ανασάνουν» δεν μπορούν για να κτηματογραφήσουν τα ακίνητά τους και μόνο αν πάνε κάθε μέρα…

Και μάλιστα, πόσοι; Διαιρέστε το εξήντα με καμμιά πενηνταριά χιλιάδες ανθρώπους. Και μου λέτε ότι αυτό το οποίο θέλετε εσείς να κάνετε είναι να τελειώσει όσο γίνεται πιο γρήγορα;

Θα σας πω λοιπόν γιατί θέλετε να τελειώσει όσο γίνεται πιο γρήγορα. Σε έγγραφό της η Κτηματολόγιο Α.Ε. –ακούστε τι λέτε- απαντάει σε αναφορά που σας έστειλα την επόμενη μέρα. Εγώ σας είχα στείλει αναφορά στις 7 Φεβρουαρίου. Στις 8 Φεβρουαρίου βγάζει μια απόφαση το Κτηματολόγιο και λέει το εξής: Ως εκ τούτου, η σύμβαση που έχει υπογράψει το δημόσιο με την Κτηματολόγιο Α.Ε. υπόκειται σε συγκεκριμένο χρονοδιάγραμμα που πρέπει να τηρείται και προϋπολογισμό. Η άνευ νομίμου ερείσματος παράταση εκτέλεσης των εργασιών της σύμβασης ενδέχεται να επιβαρύνει το οικονομικό αντικείμενο αυτής και προφανώς αντιβαίνει στους κανόνες δημοσιονομικής πολιτικής, αφού η σύμβαση χρηματοδοτείται από εθνικούς πόρους. Γι’ αυτό παρατείνουμε την προθεσμία υποβολής δηλώσεων για τους κατοίκους ημεδαπής μέχρι τη 12η Απριλίου του 2024».

Και ενώ είναι αρμοδιότητα της Κτηματολόγιο Α.Ε., βγαίνετε εσείς δήθεν ότι δίνετε παράταση και ο Βουλευτής σας στην Κέρκυρα λέει ότι πετύχαμε μέγιστη νίκη και ευχαριστούμε πάρα πολύ τον κ. Κυρανάκη.

Με συγχωρείτε! Ο Δικηγορικός Σύλλογος σάς έχει στείλει δύο φορές έγγραφα. Σας είπα προηγουμένως ότι το περιφερειακό συμβούλιο ασχολήθηκε με το θέμα και έρχεστε και μου λέτε ότι εσείς σπάσατε την ταχύτητα του φωτός για το Κτηματολόγιο; Αυτός είναι ο σκοπός που κυβερνάτε τον τόπο; Ξέρετε τι μπάχαλο υπάρχει στα υποθηκοφυλακεία; Σας το είπα προηγουμένως.

Στα υποθηκοφυλακεία Όρους, Επιλιμνίων, Λευκίμμης και περιοχής Μέσης είναι τα πάντα ανακατεμένα, ένα απίστευτο μπάχαλο, που για να βρεις τίτλο ή να πάρεις ένα χαρτί…

Στο Μέσης μία φορά την ημέρα πηγαίνει εκεί ο υποθηκοφύλακας.

Σοβαρά μιλάτε; Ξέρετε πόσα χρόνια είμαι δικηγόρος; Δεκαετίες! Και μου λέτε εσείς ότι ξέρετε τα πάντα στην Κέρκυρα, όταν οι ίδιοι οι φορείς σάς λένε ότι δεν είναι δυνατόν, εξ αντικειμένου είναι αδύνατον να προχωρήσει αυτή η διαδικασία; Τι σας ζητάμε;

Από ό,τι φαίνεται, από την απάντηση του Κτηματολογίου πρέπει να υπάρξει τροποποίηση της συμφωνίας της σύμβασης έργου μεταξύ του δημοσίου, να βρεθούν οι δημοσιονομικές δυνατότητες και να δώσετε προφανώς κάποιο οικονομικό αντάλλαγμα στην Κτηματολόγιο Α.Ε., έτσι ώστε να παρατείνει τις εργασίες.

Σας θυμίζω σήμερα ότι θα ξανάρθουμε μετά από τις 12 Απριλίου και θα δείτε ότι θα έχετε εντελώς διαφορετικές δικαιολογίες σε μία επίκαιρη ερώτησή μου και τότε θα λέτε ότι θα πρέπει να το παρατείνουμε μέχρι 31 Δεκεμβρίου, όπως κάνατε στα Χανιά.

Πείτε μου, στα Χανιά τι συνέβη; Απαντήστε μου σας παρακαλώ. Τι παράταση δώσατε;

Δεν θέλω να το πολιτικοποιήσω έντονα. Σας εκλιπαρώ λοιπόν για δεύτερη φορά. Στις 13 Απριλίου του 2024 η κτηματογράφηση στην Κέρκυρα στους Παξούς και στα Διαπόντια νησιά δεν θα έχει ολοκληρωθεί ούτε μία στο ένα δισεκατομμύριο. Δεχτείτε το λοιπόν αυτό. Διότι δεν είναι θέμα να δρέψω δάφνες στην Κέρκυρα, απλώς θέλω να σας μεταφέρω την τεράστια ανησυχία τόσων χιλιάδων ανθρώπων με ακίνητα μεγάλης αξίας.

Προσέξτε, έχετε σκεφτεί ότι εκεί υπήρχε Ιόνιος Αστικός Κώδικας; Έχετε σκεφτεί ότι οι αντιρρήσεις επί των δασικών χαρτών, που θα κρίνουν και την κυριότητα και τους τίτλους, έχει προχωρήσει κατά ποσοστό 30% από την αρμόδια επιτροπή; Ξέρετε τι ακριβώς σημαίνει Ιόνιος Αστικός Κώδικας; Ξέρετε τι σημαίνει ακόμα και η οικονομική επιβάρυνση των κατοίκων της περιοχής; Όλα αυτά σκεφτείτε τα και αφήστε τι έκανε ο ΣΥΡΙΖΑ στη διάρκεια των μνημονίων, που ψήφισε τον νόμο. Εσείς τι κάνετε τεσσεράμισι χρόνια; Τεσσεράμισι χρόνια ήταν και ο ΣΥΡΙΖΑ. Τα υπόλοιπα δεκαπέντε χρόνια τι έγινε; Που χάθηκαν; Στον αέρα εξαφανίστηκαν; Δεν ήσαστε εσείς που κυβερνούσατε;

Αυτά, για να μην συγχυστούμε πάλι σήμερα.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας και να κλείσουμε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κύριε Πρόεδρε, για να καταλάβετε την αντίφαση του συναδέλφου, επαναλαμβάνω το εξής. Μας κατηγορείτε για καθυστερήσεις σε προηγούμενες μελέτες και ζητάτε ξανά παράταση στην τωρινή μελέτη. Αυτές οι προθεσμίες ισχύουν για όλες τις μελέτες όλης της χώρας.

Και η στάση σας παραπληροφορεί τον πολίτη που θέλει να κατοχυρώσει την περιουσία του και να δώσει αξία στη γη του. Δεν χρειάζεται να πας στο υποθηκοφυλακείο, κύριε Αυλωνίτη. Είστε και δικηγόρος! Ο τίτλος κτήσης είναι το συμβόλαιό του. Το αντίγραφο του συμβολαίου μπορεί να το πάρει και από τον συμβολαιογράφο του, ο οποίος τηρεί βάσει νόμου το πρωτότυπο αρχείο. Σωστά; Άρα, δεν χρειάζεται να πάει υποθηκοφυλακείο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Δεν φτάνει αυτό.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Αλλά ακόμη και αν χρειάζεται να πάει, εμείς κάνουμε την εξής διευκόλυνση. Ψηφιοποιούμε το αρχείο τους. Και εσείς βάζετε εμπόδια και σε αυτό.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Εγώ;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Εσείς!

Μας λέτε να τα καθυστερήσουμε όλα, να καθυστερήσουμε την ψηφιοποίηση, να καθυστερήσουμε τις μεταφορές, να καθυστερήσουμε την τακτοποίηση αυτού του χάους -γιατί;- μέχρι να έρθουν δικαστικές αποφάσεις, μέχρι να καταλάβουμε τι λέει ο Αστικός Κώδικας Ιονίων Νήσων, μέχρι να βγουν οι επιτροπές των δασικών χαρτών, μέχρι, μέχρι. Όχι, κύριε Αυλωνίτη, θα τηρηθούν οι προθεσμίες.

Εγώ θέλω να πω λοιπόν στις Κερκυραίες και στους Κερκυραίους, σε όσους πολίτες έχουν περιουσία σε αυτό τον όμορφο τόπο, ότι δεν χρειάζεται να ανησυχούν. Να μπουν σήμερα στην ιστοσελίδα maps.ktimatologio.gr, να δουν το υπόβαθρο, τα πολύγωνα των ιδιοκτησιών έτσι όπως έχουν καταγραφεί προκαταρκτικά από τον ανάδοχο κτηματογράφησης. Προφανώς θα υπάρχουν και πάρα πολλά λάθη. Να μπουν λοιπόν ηλεκτρονικά, να δηλώσουν ή να διορθώσουν.

Δεν χρειάζεται να ταλαιπωρηθούν με όλα αυτά τα οποία λέτε. Χρειάζονται απλά τον τίτλο κτήσης. Αν δεν έχουν τίτλο κτήσης -γιατί έχουμε πολλές περιπτώσεις χρησικτησίας στην Κέρκυρα- χρειάζονται απλά τη δήλωση του Ε9 και δύο ένορκες βεβαιώσεις, οι οποίες μπορούν πλέον να εκδοθούν ψηφιακά ή εναλλακτικά κάποια άλλα έγγραφα, αν δεν υπάρχουν ούτε αυτά, όπως λογαριασμοί ΔΕΚΟ. Είναι αναρτημένα στην σελίδα ktimatologio.gr. Αυτά είναι.

Μέσα, λοιπόν, στους επόμενους μήνες, θα μπορέσουμε, αν κινητοποιήσετε και εσείς τον δικό σας κόσμο, να έχουμε αρκετές δηλώσεις. Οι παρατάσεις θα κριθούν από το ποσοστό των δηλώσεων.

Προφανώς εμείς δεν θέλουμε να τιμωρήσουμε κανέναν πολίτη. Και αυτό ισχύει για όλη την Ελλάδα. Δεν θέλει το κράτος να πάρει την περιουσία κανενός. Θέλει με όλους τους τρόπους να βοηθήσει να δηλώσει ο καθένας αυτό που του ανήκει και να μπορούμε να συνεννοηθούμε ώστε και ο διπλανός μας, ο όμορός μας, ο γείτονάς μας, να ξέρει ότι αυτά είναι τα όρια.

Η μετάβαση από τα υποθηκοφυλακεία στο Κτηματολόγιο αφορά τη μεγάλη διαφορά της κατά δήλωσης ιδιοκτησίας -που είχαμε φτάσε σε ένα σημείο να έχουμε κατά δήλωση έκταση ιδιοκτησιών στην Ελλάδα περίπου δύο φορές τη χώρα μας, σε νησιά είχαμε έκταση η οποία υπερέβαινε την πραγματική έκταση του νησιού- από τον αντικειμενικό διαχωρισμό που αφορά τον χώρο, αφορά τα τετραγωνικά, κάτι το οποίο δεν αμφισβητείται χαρτογραφικά αν το δει κανείς. Αυτό είναι το Κτηματολόγιο. Να μπορέσουμε να συνεννοηθούμε!

Άρα, λοιπόν, κύριε συνάδελφε, παρακαλώ κινητοποιήστε τον κόσμο στην Κέρκυρα να μπει στο maps.ktimatologio.gr να δει πώς έχει καταγραφεί η περιουσία του, να δει τα τετραγωνικά, να δει την έκταση, την περίμετρο, τη χρήση γης και να διορθώσει και να δηλώσει ό,τι χρειάζεται. Κι εμείς εδώ είμαστε και θα δεχτούμε και εκπρόθεσμες δηλώσεις αν χρειαστεί, όπου χρειαστεί στην Ελλάδα. Ούτως ή άλλως, ισχύει η προθεσμία του ν.5076 που ψηφίστηκε τον Δεκέμβριο. Έως τις 30 Νοεμβρίου του 2024 κλείνουν μαζικά οι δηλώσεις σε όλη τη χώρα, ώστε το 2025 η Ελλάδα να είναι η τελευταία χώρα στην Ευρώπη που έχει Κτηματολόγιο.

Υπενθυμίζω ότι αυτή η μελέτη Κέρκυρας - Θεσπρωτίας είναι η τελευταία σε όλη την Ελλάδα. Όλη η υπόλοιπη Ελλάδα έχει χαρτογραφηθεί.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 12.40’ λύεται η συνεδρίαση για τη Δευτέρα 4 Μαρτίου 2024 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

Σας εύχομαι καλό Σαββατοκύριακο, πάντα με υγεία!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**